އިސްލާމް ދީނުގައި އިންސާނާގެ މަޤާމު އިސްލާމް ދީނުގައި އިންސާނާގެ މަޤާމު – Dhekunu Media\n|3ޖެނުއަރީ 2021\nއިސްލާމްދީނަކީ އިންސާނާއަށް އެންމެ އިސް އަދި އެންމެ ޤަދަރުވެރި މަޤާމުދީފައިވާ ދީނެވެ. މިމަޤާމު ދީފައިވަނީ ވަކި ނަސްލަކަށް، ވަކި ފަންތިއަކަށް، ވަކީ ޤަބީލާއަކަށް ނުވަތަ ވަކި ޖަމާޢަތަކަށް ބެލުމެއްނެތިއެވެ.\nއެހެންކަމުން އިސްލާމް ދީނުގެ ކުރިމަތީގައި ހުރިހާ އިންސާނުންވެސް ހަމަހަމަވެގެންވެއެވެ. އެހެންގޮތަކަށް ބުނާނަމަ ހަމަ ކޮންމެ އިންސާނަކީވެސް ހަމަހަމަ މީހެކެވެ. އިންސާނާ މޮޅުދެރަކަން ކަނޑައެޅިގެންދަނީ އޭނާގެ ކިބައިގައިވާ ތަޤުވާވެރިކަމުންނެވެ. ކީރިތި ޤުރްއާނުގެ އަންނަނިވި ބަސްފުޅުން އެކަން ވަރަށް ރަނގަޅަށް ސާބިތުވެއެވެ.\nيَا أَيُّهَا النَّاسُ إِنَّا خَلَقْنَاكُم مِّن ذَكَرٍ وَأُنثَىٰ وَجَعَلْنَاكُمْ شُعُوبًا وَقَبَائِلَ لِتَعَارَ‌فُوا ۚ إِنَّ أَكْرَ‌مَكُمْ عِندَ اللَّـهِ أَتْقَاكُمْ ۚ އަލް ޙުޖުރާތު ސޫރަތް ﴿١٣﴾ ވަނަ އާޔަތް.\nމާނައީ: އޭ މީސްތަކުންނޭވެ! ހަމަކަށަވަރުން، ތިމަންރަސްކަލާނގެ ތިޔަބައިމީހުން ހެއްދެވީ، ފިރިހެނަކާއި، އަންހެނެއްގެ ކިބައިންނެވެ. (އެބަހީ: آدم ގެފާނާއި، حوّاء ގެފާނުގެ ކިބައިންނެވެ.) އަދި ތިމަންރަސްކަލާނގެ ތިޔަބައިމީހުން ތަފާތު قوم ތަކަށާއި، قبيلة ތަކަށް ލެއްވީ، ތިޔަބައިމީހުން އެއްބަޔަކު އަނެއްބަޔަކަށް تعارف ވުމަށްޓަކައެވެ. ހަމަކަށަވަރުން، اللَّه ގެ حضرة ގައި ތިޔަބައިމީހުންކުރެ އެންމެ މާތްކަންބޮޑީ، ތިޔަބައިމީހުންކުރެ އެންމެ تقوى ވެރި މީހާއެވެ.\nأَيُّهَا النَّاسُ: إِنَّ رَبَّكُمْ وَاحِدٌ، وَإِنْ أَباَكُمْ وَاحِدٌ، كٌلُّكُمْ لِآَدَمَ وَآَدَمُ مِنْ تُراَبٍ، إِنَّ أَكْرَمَكُمْ عِنْدَ اللهِ أَتْقَاكُمْ، لَيْسَ لِعَرَبِيٍّ عَلَى عَجَمِيٍّ وَلاَ لِعَجَمِيٍّ عَلَى عَرَبِيٍّ وَلاَ لِلأَسْمَرَ عَلَى أَبْيَضَ وَلاَ لِلأَبْيَضَ عَلَى أسْمَرَ فَضْلٌ إِلَّا بِالتَّقْوَى، (رواه أصحاب السنن).\nމާނައީ: އޭ މީސްތަކުންނޭވެ. ތިޔަބައިމީހުންގެ ކަލާނގެއީ އެއްކައުވަންތަ ކަލާނގެއެވެ. ތިޔަބައިމީހުން އެންމެންގެ ބައްޕައަކީ އެކެކެވެ. ތިޔަބައިމީހުން އެންމެންނީ އާދަމްގެ ދަރިންނެވެ. އަދި އާދަމްގެފާނު ހައްދަވާފައިވަނީ މަށީންނެވެ. ހަމަކަށަވަރުން ﷲގެ ޙަޟްރަތުގައި ތިޔަބައިމީހުންކުރެ އެންމެ މާތްކަން ބޮޑި ތިޔަބައިމީހުންކުރެ އެންމެ ތަޤުވާވެރި މާހާއެވެ. ޢަރަތްބަކަށް ޢަޖަމީއެއްގެ މައްޗަކަށް އަދި ޢަޖަމީއަކަށް ޢަރަތްބެއްގެމައްޗަކަށް އަދި ކަޅުމީހަކަށް ދޮންމީހެއްގެ މައްޗަކަށް އަދި ދޮންމީހަކަށް ކަޅުމީހެއްގެ މައްޗަކަށް ތަޤުވާވެރިކަމުން މެނުވީ މަތިވެރިކަމެއް ލިބިގެނެއް ނުވެއެވެ.\nﷲ ތަބާރަކަ ވަތަޢާލާވަނީ އިންސާނާއަށް ހަމަހަމަކަމާއެކު ޙައްޤުތައް ލިބެނިވި ގޮތުގައި މިބިމުގައި ލައްވާފައެވެ. އެހެންކަމުން އެކަލާނގެ މިބިމުގައި ލެއްވި ހުރިހާ އެއްޗަކަށްވުރެ އިންސާނާވަނީ މާތްކުރައްވާފައެވެ. އެއިންސާނާއަށް ލިބިދޭންޖެހޭ އެންމެހައި ޙައްޤުތަކެއް އެކަލާނގެ ވަނީ މިންވަރު ކޮށްދެއްވާފައެވެ. ކިރިތި ޤުރްއާނުގައި އެކަލާނގެ ވަޙީ ކުރައްވާފައި ވެއެވެ.\nوَلَقَدْ كَرَّ‌مْنَا بَنِي آدَمَ وَحَمَلْنَاهُمْ فِي الْبَرِّ وَالْبَحْرِ وَرَ‌زَقْنَاهُم مِّنَ الطَّيِّبَاتِ وَفَضَّلْنَاهُمْ عَلَىٰ كَثِيرٍ مِّمَّنْ خَلَقْنَا تَفْضِيلًا. އަލްއިސްރާއު ސޫރަތް ﴿٧٠﴾ ވަނަ އާޔަތް.\nމާނައީ: ހަމަކަށަވަރުން، ތިމަންރަސްކަލާނގެ آدم ގެދަރިން މާތްކުރެއްވީމެވެ. އަދި އެއުރެން އެއްގަމާއި ކަނޑުގައި، އުފުއްލެވީމެވެ. އަދި އެއުރެންނަށް ރަނގަޅު ތަކެތިން رزق ދެއްވީމެވެ. އަދި ތިމަންރަސްކަލާނގެ ހެއްދެވި ތަކެތީގެ ތެރެއިން، ގިނަ ތަކެތީގެ މައްޗަށް އެއުރެން މަތިވެރި ދަރަޖައަކަށް މާތްކުރެއްވީމެވެ.


ދިވެހިވަންތަ ސްޓޮކް ފޮޓޯސް އާއި ޕްރިސެޓްސް، ރާއްޖެޕީކް އިން ހިލޭ ލިބޭނެ! – Faanooz\nދިވެހިވަންތަ ސްޓޮކް ފޮޓޯސް އާއި ޕްރިސެޓްސް، ރާއްޖެޕީކް އިން ހިލޭ ލިބޭނެ!\nJuly 22, 2019 | އަޙުމަދު އަނަސް\nފްރީޕިކާއި ޝަޓާސްޓޮކް ފަދަ ވެބްސައިޓުތަކަކީ އާންމުކޮށް ކޮންމެ ދުވަހަކުވެސް ދިވެހިންގެ ތެރެއިން ފޮޓޯގްރަފަރުންނާއި ގްރެފިކްސް ޑިޒަައިނަރުން ބޭނުންކުރާ ވެބްސައިޓުތަކެކެވެ. އެހެނަސް މިއިން ވެބްސައިޓަކުން ދިވެހިވަންތަ ސްޓޮކް ފޮޓޯ ނުވަތަ ވެކްޓާސް އެއް ނުލިބެއެވެ. މިއޮތީ މިކަމަށް އޮތް ހައްލެވެ.\nމިއީ ދިވެހިރާއްޖޭގެ ފުރަތަމަ ސްޓޮކް ފޮޓޯސް ގެނެސްދޭ ވެބްސައިޓެވެ. ދިވެހިންނަށް ދިވެހި ވަންތަ، ފޮޓޯތައް އެންމެ ފަސޭހައިން ލިބޭނެ އެއް ވެބްސައިޓަކީ މިއީއެވެ. އެގޮތުން މި ވެބްސައިޓުގައި މިހާރުވެސް އެކި އެކި އެއްޗެހީގެ ފޮޓޯތައް ލިބެން އެބަ ހުއްޓެވެ. އަދި މި ހުރިހާ ފޮޓޯއަކީވެސް ރާއްޖޭގައި ނަގާފައިވާ ފޮޓޯކަން ފާހަގަކޮށްލެވެއެވެ.\nއަދި އޭގެ އިތުުރުން ދިވެހި ގްރެފިކްސް ޑިޒައިނަރުނަށްނަށް ބޭނުން ކުރެވޭނޭ ފަދަ، ދިވެހިވަންތަ އައިކަންސް އަދި ޕްރިސެޓްސް ވެސް މި ވެބްސައިޓުން ލިބެން ހުންނާނެއެވެ. ދިވެހި ފޮޓޯގްރަފަރުންނަށް ޚާއްސަކޮށްގެން ފޮޓޯ އެޑިޓިންގ ގައި ބޭނުންކުރާ ފޮޓޯޝޮޕް ޕްރިސެޓްސް ވެސް މި ވެބްސައިޓުން ހިލޭ ޑައުންލޯޑް ކުރެވޭނެއެވެ. އަދި މި ވެބްސައިޓަކީ ދިވެހިވަންތަ ފޮޓޯ އޯވަލޭސް ލިބެން ހުންނާނެ ހަމަ އެކަނި ވެބްސައިޓުކަން ފާހަގަކޮށްލެވެއެވެ.\nރާއްޖެޕީކް އަކީ ބޭރުގެ ބައެއް ވެބްސައިޓުތަކުގެ ތަސައްވުރާއި ދާދި އެއްގޮތް ޚިޔާލެއްގެ މައްޗަށް ބިނާކޮށް ހަދާފައިވާ ވެބްސައިޓަކަށް ވެދާނެއެވެ. އެހެނަސް މި ވެބްސައިޓުން ހުރިހާ އެއްޗެއްވެސް ހިލޭ ޑައުންލޯޑް ކުރެވެއެވެ. ކޮންމެ ހަފްތާއަކުވެސް ވެބްސައިތް އަޕްޑޭޓް ކުރަމުން ގެންދާނެ ކަމަށް ރާއްޖެ ޕީކް ޓީމުން މަޢުލޫމާތުދެއެވެ. އެހެންކަމުން މި ވެބްސައިޓަކީ އޯވަލޭސް އަދި އައިކަންސް އާއި ދިވެހިވަންތަ ސްޓޮކް ފޮޓޯސް ބޭނުންވާ ފަރާތްތަކަށް އޮތް “ފައްކާ” ވެބްސައިޓެކެވެ.\nރާއްޖެޕީކް އައިކަންސް ފޮޓޯ


ރިފާ ޚަލީލް 01 ޖުލައި 2020\nދުނިޔެއަށް ކުރިމަތިވެފައިވާ ކޮވިޑްގެ ބަލިމަޑުކަމުގައި އަޑި އަޅާފައިވާ ޓޫރިޒަމް އަލުން ދިރުވާނެ ބިންގަލަކީ ޓޫރިސްޓުންގެ އިތުބާރާއި ދަތުރު ފަތުރުކުރުމުގެ ފަސޭހަތައް ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެ އެވެ.\nމިނިސްޓަރު އަލީ ވަހީދު މިހެން ވިދާޅުވީ ދުނިޔޭގެ ފަތުރުވެރިކަމުގެ ޖަމިއްޔާ ޔުނައިޓެޑް ނޭޝަންސް ވޯލްޑް ޓޫރިޒަމް އޮގަނައިޒޭޝަން (ޔޫއެންޑަބްލިއުޓީއޯ) ދެކުނު އޭޝިއާ އާއި އޭޝިއާ ސަރަހައްދުގެ ބައްދަވުމުގައި ބައިވެރިވެ ވަޑައިގަންނަވާ ވާހަކަފުޅު ދައްކަވަމުންނެވެ.\nޔޫއެންޑަބްލިއުޓީއޯގެ ސެކްރެޓަރީ ޖެނެރަލް އާއި މެލޭޝިއާގެ ޓުއަރިޒަމް މިނިސްޓްރީގެ ޑެޕިއުޓީ ސެކްރެޓަރީ ޖެނެރަލްގެ އިތުރުން އޭޝިއާ ބައްރުގެ މެމްބަރު 27 ގައުމަކުން ބައިވެރިވި މި ބައްދަލުވުމުގެ ރިޔާސަތު ބެލެހެއްޓެވީ އަލީ ވަހީދު އެވެ.\nއޭނާ ވިދާޅުވީ ރާއްޖެ ގަބޫލު ކުރާ ގޮތުގައި ކޮވިޑް-19 އިގެ ބަލި މަޑުކަން މުޅި ދުނިޔެއަށް ކުރިމަތިވެ އަޑި އަޅާފައިވާ ފަތުރުވެރިކަން އަލުން ދިރުވޭނީ ދަތުރުވެރިންގެ އިތުބާރާއި ދަތުރުފަތުރުގެ ފަސޭހަ ކަމުގެ ތިލަފަތް ހަމަހަމަ ކޮށްގެން ކަމަށެވެ.\nއަދި އެންމެން އެކުގައި، އެއް އަޑެއްގައި، އެއް މިންގަނޑުތަކެއް ހިފަހައްޓައި ބައިނަލް އަގުވާމީ ޖަމިއްޔާތަކާއި ސަރުކާރާއި، ސަރުކާރު ހިއްސާވާ ފަރާތްތަކާއި އަމިއްލަ ފަރާތްތަކާއި ގުޅިގެން ކުރަމުންދާ މަސައްކަތުން ކުރިއެރުން ލިބިގެން ދާނެ ކަމަށް ވެސް ވިދާޅުވި އެވެ.\nމި މަހުގެ 15 ވަނަ ދުވަހު ރާއްޖޭގެ ބޯޑަރު ހުޅުވާއިރު ރާއްޖޭން އެކަން ކަމަށް ތައްޔާރުވެފައިވާ ކަމަށް ވެސް އޭނާ ވިދާޅުވި އެވެ.\nޔޫއެންޑަބްލިއުޓީއޯގެ ކޮމިޝަން ފޯ އީސްޓް އޭޝިއާ އެންޑް ދަ ސްޕެސިފިކް، އަދި ކޮމިޝަން ފޯ ސައުތު އޭޝިއާގެ 32 ވަނަ ބައްދަލުވުން ބާއްވާނެ ގައުމެއްގެ ގޮތުގައި މީގެ ކުރިން ކަނޑައާޅާފައިވަނީ ސްރީލަންކާ އެވެ. ނަމަވެސް ކޮވިޑް-19 އިގެ ބަލިމަޑުކަމާއި ގުޅިގެން މި ބައްދަލުން ބާއްވާފައިވަނީ އިންޓަނެޓްގެ ޒަރީއާ އިންނެވެ.\nއަރުޝީފަށް ނެގީ 01/07/2020 10:39\nއެންމެފަހުން އަޕްޑޭޓްކުރީ 01/07/2020 10:39\nލަމްޔާ އަބްދުﷲ 11 މިނެޓު ކުރިން\nމުހައްމަދު އައިމަން 21 މިނެޓު ކުރިން


ޗައިނާގެ ނަންޖިންގ ގައި މިހާރު ކުރިޔަށްދާ އޭޝިއަ ޔޫތު ގޭމްސްގެ އެތުލެޓިކްސް އިވެންޓްތައް މިއަދު ފެށޭނެއެވެ. ގޭމްސްގެ އެތުލެޓިކްސް އިވެންޓްތަކުގައި ރާއްޖެއިން ވާދަކުރާނީ އަލީ އަނާލް، ހުސައިން ޝަހުދާން ފަހުމީ އަދި ޢާއިޝަތު ސަރާއެވެ.\nމުބާރާތުގައި ވާދަކުރާ3އެތުލީޓުންވެސް ވާދަކުރާނީ 100މ އަދި 200މ ދުވުމުގައެވެ.\nރާއްޖެގަޑިން ހަވީރު 4.05ގައި ފަށާ އަންހެންކުދިންގެ 100މ ދުވުމުގެ ހީޓްތަކުގެ ތެރެއިން ސަރާ ދުވާނީ3ވަނަ ހީޓްގައެވެ. ރާއްޖެގަޑިން ހަވީރު 4.35ގައި ފަށާ ފިރިހެން ކުދިންގެ 100މ ދުވުމުގެ ހީޓްތަކުގެ ތެރެއިން އަނާލް ދުވާނީ 1 ވަނަ ހީޓްގައެވެ. އަދި ޝަހުދާން ދުވާނީ3ވަނަަ ހީޓްގައެވެ.\n100މ ދުވުމުގެ އަނާލްގެ ޕަރސަނަލް ބެސްޓަކީ ޖުލައި މަހު ޔޫކްރޭންގެ ޑޮނެސްކް ގައި ބޭއްވި ވާލްޑް ޔޫތު ޗެމްޕިއަންޝިޕްގައި ދުވެފައިވާ 11.72ސިކުންތެވެ. ސަރާގެ ޕަރސަނަލް ބެސްޓަކީ 2012ވަނަ އަހަރު ރަޝިޔާގައި ދުވެފައިވާ 13.99ސިކުންތެވެ.


Foster Clarks ge distributor akah BHM, aa ufehdhun thah thaaraf kuranee\nބީއެޗްއެމް ޓްރޭޑާޒް އާއި ފޯސްޓަ ކްލާކްސް އާ ދެމެދު އެއްބަސްވުމުގައި ސޮއިކުރުމުގެ ހަފްލާގެ ތެރެއިން -- ފޮޓޯ: ބީއެޗްއެމް ޓްރޭޑާޒް\nފޯސްޓަ ކްލާކްސްގެ ޑިސްޓްރިބިއުޓަރަކަށް ބީއެޗްއެމް، އާ އުފެއްދުންތައް ތައާރަފް ކުރަނީ\nމޯލްޓާގެ މަޝްހޫރު ފޯސްޓާ ކްލާކްސް ބްރޭންޑުގެ އުފެއްދުންތައް ރާއްޖޭގައި ވިއްކުމުގެ ހާއްސަ ޕާޓްނާޝިޕްކަން ބީއެޗްއެމް ޓްރޭޑާޒް އިން ހޯދައިފި އެވެ.\nއެކުންފުނިން ވަނީ ފޯސްޓާ ކްލާކްސް އުފެއްދުންތައް ރާއްޖޭގައި ވިއްކުމަށް "އެކްސްކްލޫސިވް ޑިސްޓްރިބިއުޓާ" އެއްބަސްވުމެއްގައި މިމަހުގެ ދެވަނަ ދުވަހު ސޮއިކޮށްފަ އެވެ.\nއެއާއެކު ފޯސްޓާ ކްލާކްސްގެ އުފެއްދުންތައް ރަސްމީކޮށް ރާއްޖޭގައި ވިއްކަން ފެށީ މޭ 19 ވަނަ ދުވަހުގަ އެވެ. މާލެ އާއި ހުޅުމާލޭގައި ހުންނަ ބީއެޗްއެމްގެ ފިހާރަތަކުން އެ އުފެއްދުންތައް ލިބޭނެ އެވެ.\nފޯސްޓަ ކްލާކްސް ބްރޭންޑުގެ ޖޫހަކީ ވަރަށް ކުރީ ޒަމާނުއްސުރެ ރާއްޖޭގައި މަގްބޫލު އުފެއްދުމެކެވެ. އޭގެ އެކި ރަހަތަކުގެ، ދެ ސައިޒެއްގެ އުފެއްދުންތައް ހޯލްސޭލް ވިޔަފާރިތަކަށް ބީއެޗްއެމް ޓްރޭޑާޒް އިން ލިބެން ހުންނާނެ އެވެ.\nބީއެޗްއެމް އިން ބުނީ ކުރިއަށް އޮތް ހަފްތާތަކުގެ ތެރޭގައި އެ ބްރޭންޑުގެ އިތުރު ރަހަތަކާއި ސައިޒުތަކުގެ އުފެއްދުންތައް ރާއްޖެ އަށް ތައާރަފް ކުރާނެ ކަމަށެވެ.\nފޯސްޓަ ކްލާކްސް ބްރޭންޑުގެ ޖޫހުގެ އިތުރުން އެ ބްރޭންޑުގެ ޑެޒަޓްސް (ފޮނިކާ ތަކެތި)، ބޭކިން އެއިޑްސް (ކޭކު އެޅުމަށް ބޭނުން ކުރާ އުފެއްދުމަށް) އަދި ތަފާތު ބުއިންތައް ވަރަށް އަވަހަށް ތައާރަފް ކުރާނެ ކަމަށް ބީއެޗްއެމް އިން ބުނެ އެވެ.\n"ރާޢްޖޭގައި ބޮޑަށް މަޝްހޫރީ (ފޯސްޓަ ކްލާކްސްގެ) ހިކި ޖޫހުގެ ބާވަތްތައް ނަމަވެސް، ފޯސްޓަ ކްލާކްސް ޑެޒަޓްސް އަދި ބޭކިން އެއިޑްސް، ދިވެހި ގެތަކުގެ ލޯބި ހޯދާ އުފެއްދުންތަކަކަށް ހެދުމަކީ ބީއެޗްއެމްގެ ޓާގެޓެއް،" އެ ކުންފުނިން ބުންޏެވެ.\nފޯސްޓަ ކްލާކްސް އަކީ 1889 ވަނަ އަހަރު އުފެދިގެން އައި ބްރޭންޑެކެވެ. މިއަދާ ހަމައަށް އައިއިރު އެ ބްރޭންޑުގެ ތަކެތި ދުނިޔޭގައި ވަނީ މަގްބޫލުވެފަ އެވެ. ވަކިން ހާއްސަކޮށް ފޯސްޓަ ކްލާކްސް ޖޫސް ރާއްޖޭގައި މަގްބޫލެވެ.\nބީއެޗްއެމް އިން އޭގެ އިތުރު އުފެއްދުންތައް ރާއްޖެއަށް ތައާރަފް ކުރުމަށް ތައްޔާރުވަމުންދާއިރު، ބީއެޗްއެމް އަކީ ރާއްޖޭގެ މާކެޓަށް ބޭނުންވާ މުހިއްމު އަދި މަގްބޫލު ގިނަ މުދާތަކެއް ރާއްޖެ ގެނެސް ވިއްކާ ކުންފުންޏެކެވެ.\nބީއެޗްއެމް ބީއެޗްއެމް ޓްރޭޑާސް


Heyo net hama ekani fenaanee karudhaahun!\nހެޔޮނެޓު ހަމައެކަނި ފެންނާނީ ކަރުދާހުން!\nރާއްޖޭގައި އިންޓަނެޓްގެ އަގު ހެޔޮ ކުރުމުގެ މަސައްކަތް ސަރުކާރުން ކުރި ނަމަވެސް އަދި ނަތީޖާއެއް ނެތް\nދިވެހިން ބޭނުންވަނީ އެންމެ ހަލުއި ދުވެލީގައި އެންމެ ހެޔޮ އަގުގައި އިންޓަނެޓު ލިބުމެވެ. އަބަދުވެސް އިންޓަނެޓު އަގުހެޔޮ ކުރުމުގެ އުންމީދުތައް ހުރީ މި ހިސާބުގަ އެވެ. މިހާ އުހުގައި އުންމީދުތައް ހުއްޓައި މި ސަރުކާރު ވެރިކަމަށް އަންނަން އެކުލަވާލި މެނިފެސްޓޯގައި އިންޓަނެޓު ހެޔޮ ކުރަން ވައުދެއްވެ އެ ވާހަކަ ލިޔުމުން އެކަންވީ އެންމެން ގަޔާވި ކަމަކަށެވެ. ސަތޭކަ ދުވަހުން ފުރިހަމަ ކުރަން އޮތް އެ ވައުދު މީގެ ހަފުތާއެއްހާ ދުވަސް ކުރީން ވަނީ "ފުއްދާފަ" އެވެ. ހެޔޮ އަގާއި ހަލުއި ސުޕީޑްގެ އުންމީދުގައި ތިބި މީހުން އިންތިޒާރު ކުރަމުން ދަނީ އަންނަ މަހަށެވެ. އަންނަ މަހު ތައާރަފު ކުރާ "ހެޔޮނެޓަ" ށެވެ.\nއެކަމަކު ހަގީގަތަކީ ރާއްޖޭގައި އިންޓަނެޓުގެ އަގު ހެޔޮ ކުރުމަކީ ފެންތައްޓެއް ބޯލާހާ ފަސޭހައިން ވާން އޮތް ކަމެއް ނޫނެވެ. އެއޮތީ އިންޓަނެޓުގެ އަގު ހެޔޮކޮށްފައޭ ބުނި ނަމަވެސް ރާއްޖެ އުފެދިފައިވާ ގޮތާއި މި ކަމުގައި ހުރި ހުރަސްތައް ގިނަ ކަމުން ޓެކްނިކަލް އޭންގަލަކުން ވިސްނާލާއިރު ސަރުކާރުން ވައުދުވީ "ހެޔޮނެޓް" ހަމައެކަނި ކަރުދާސްގަނޑަކުން ފެނިދާނެ އެތައް "އެތިފަހަރެއް" ކުރިމަތީގައި އެބަހުއްޓެވެ.\nއިންޓަނެޓުގެ އަގުހެޔޮވާން ރާއްޖޭގައި ހުރި ގޮންޖެހުން ތަކަކީ ކޮބައި ހެއްޔެވެ؟ އަގު ހެޔޮ ނެޓަކީ ހަމައެކަނި ކަރުދާހުގައި އޮންނަ ލިއުން ކޮޅަކަށް ވެގެން ހިނގައިދާނެ ހާލަތެއް އަތުވެދާނެ ހެއްޔެވެ؟ މި ބަދަލާމެދު ޓެކް ކޮމިއުނިޓީ ދެކެނީ ކިހިނެއް ހެއްޔެވެ؟\n"ފުރަތަމަ ކަމަކީ [ސަރުކާރުން] ވައުދުވީ އިންޓަނެޓު ސްޕީޑް ޔަގީން ކުރާނީ ކިހިނެއްހޭ؟" ޓެކްނޮލޮޖީއާ ގުޅުންހުރި ވިޔަފާރި ކުރާ، ރާއްޖޭގެ ޓެކް ކޮމިއުނިޓީގައި އިސްކޮށް އުޅޭ ހަރަކާތްތެރިވާ ޒުވާނަކު އުފެއްދީ މި ސުވާލެވެ.\n"ނެޓުގެ ދުވެލި ޔަގީން" ނުވިއަސް ސަރުކާރުން "ހެޔޮނެޓު" މިވަނީ ގެނެސްދީފަ އެވެ. އިންޓަނެޓުގެ އަގަށް ގެނައި މި ބަދަލުގެ ސަބަބުން އެންމެ ބޮޑު ލުޔެއް ފާހަގަ ވާނީ މިހާރު ގޭގޭގައި ބޭނުން ކުރާ އިންޓަނެޓުގެ ހިދުމަތަށް ކަމަށް ސަރުކާރުން ބުނެ އެވެ. މި ހިދުމަތް ތަކުން 30 ޕަސެންޓު ހެޔޮވާއިރު ފޯނަށް ލިބޭ ނެޓުން އެވްރެޖުކޮށް 20 ޕަސެންޓްގެ ހެޔޮވުމެއް އަންނާނެ ކަމަށް ބެލެވެ އެވެ. މާނައަކީ އެވްރެޖުކޮށް މިހާރު ހުރި ކޮންމެ ޕެކޭޖަކުން 100ރ. އާއި 200ރ. ގެ އަގު ހެޔޮވުމެއް ފެނުމެވެ. ސުވާލަކީ ސަރުކާރުން އިއުލާނުކުރި ހެޔޮނެޓަކީ މިހާރުގެ އޮޕަރޭޓަރުން ހިންގާ ޕްރޮމޯޝަންތަކުގައި ދޭ އަގުތަކާ އަޅާބަލާއިރު ހެޔޮވުމެކޭ ބުނެވިދާނެ ހެއްޔެވެ؟ އަޅައި ކިޔާ ލެވޭނެ ހެއްޔެވެ؟\nމިހާރު ވެސް އުރީދޫ އާއި ދިރާގުން ކުރިއަށް ގެންދާ ޕްރޮމޯޝަންތަކުގައި އަގުތައް މިވަރަށް ވައްޓާލާ ފަހަރު އާދެ އެވެ. އެހެންވީއިރު "ހެޔޮނެޓާ" މިހާރު ދޭ ލިބޭ އަގުތަކާ ހުރި ތަފާތަކީ ކޮބައި ހެއްޔެވެ؟\nމީގެ ޖަވާބު ދެއްވަނީ އާ ސައިންސް އެންޑް ޓެކްނޮލޮޖީ މިނިސްޓަރެވެ. އިންޓަނެޓުގެ ހެޔޮ އަގު އިއުލާނު ކުރަން ވާޗުއަލްކޮށް ބޭއްވި ރަސްމިއްޔާތުގައި މިނިސްޓަރު އައިމިނަތު ޝައުނާ ވިދާޅުވެފައިވާ ގޮތުން "ނެޓުހެޔޮ" ކުރުމަކީ މުޅި ރާއްޖެ ޑިޖިޓަލް ކުރުމުގެ ފެށުމެވެ.\n"މި ހާލަތު އެބަ އެނގޭ. މަހުގެ މެދާ ހަމައަށް ދާއިރު ނެޓު ހުސްވުން. އަދި އެއަށް ފަހު ދެން ލިބޭ ހިދުމަތުގެ ފެންވަރު ދަށްވެ, ކުޑަމިނުން ޖީމެއިލް ވެސް ހުޅުވާ ނުލެވުން،" ޝައުނާ ވިދާޅުވި އެވެ.\nސަރުކާރުން ބުނަނީ އަސާސީ ހިދުމަތެކޭ\nމިނިސްޓާ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ އައިމިނަތު ޝައުނާ - ފޮޓޯ: ރައީސް އޮފީސް\nސަރުކާރުން ސިފަ ކުރަނީ މިދެނީ އަސާސީ އިންޓަނެޓެކެވެ. މިކޮށްދޭ ކަމަކީ މިހާރު ބޭނުންކުރާ ނެޓާ ހިލާފަށް "އަސާސީ ހިދުމަތެއް" ގެ ގޮތުގައި ބަލައި އެންމެ އާދައިގެ މީހާއަށް ވެސް މި ނެޓު ބޭނުން ކުރެވޭ ވަރަށް އަގު ދަށް ކުރުމެވެ. އަތްފޯރާ ފަށަން ނެޓު ގެނައުމެވެ. އެކަން ޔަގީން ކުރަން ސަރުކާރުން ތިން ޕެކޭޖެއް ތައާރަފު ކުރާނެ އެވެ. މި ޕެކޭޖުގައި އިންޓަނެޓްގެ އެންމެ ދަށް ތްރޮޓުލް ނުވަތަ ޕެކޭޖު ހުސްވުމުން ދެން ލިބޭނެ އަގެއް ކަނޑައަޅައި ސަރުކާރުން ވަނީ އަގާއި ދުވެލި "ސިލް" ކޮށްފަ އެވެ. ހަނޑޫ ހަކުރު ފުއް ވިއްކާ ގޮތަށް އެންމެ މަތިން ވިއްކޭނެ އަގެއް ކަނޑައަޅާފަ އެވެ. މިއީ ހެޔޮ ބަދަލެކެވެ.\nމިނިސްޓަރު ވިދާޅުވި ގޮތުގައި މި ބަދަލުން ގެނައީ ރައްޔިތުން ފާހަގަކުރި ކަންބޮޑުވުންތަކަށް ބަލާފަ އެވެ. ސަރުކާރުގެ އަމާޒަކަށްވީ އިންޓަނެޓުގެ ހިދުމަތަށް ޖުމްލަކޮށް ހެޔޮ ބަދަލެއް ގެނައުމެވެ.\n"މިހާރުގެ އެއް އެމްބީޕީއެސް އާއި2އެމްބީޕީއެސްގެ އިންޓަނެޓް ޕެކެޖްތަކުގެ ތްރޮޓްލް ސްޕީޑް ވެސް ދެ ގުނަ އަދި ފަސް ގުނަ މަތިވެގެންދާނެ. ތްރޮޓްލް ސްޕީޑް މަތިވުމުން އިންޓަނެޓުގެ ޒަރީއާ އިން ބޭނުންކުރާ ގިނަ ހިދުމަތްތަކަށް ސްޕީޑް ދަށްވުމުގެ ސަބަބުން ދިމާވާ މައްސަލަތައް ނިސްބަތުން ދަށްވެ ޑޭޓާ އެޑް-އޮންސް އަށް ކުރާ ހަރަދު އުނިވެގެން ދާނެ،" މިނިސްޓަރު ވިދާޅުވި އެވެ.\nމިހާރުގެ އެއް އެމްބީޕީއެސް އާއި2އެމްބީޕީއެސްގެ އިންޓަނެޓް ޕެކެޖްތަކުގެ ތްރޮޓްލް ސްޕީޑް ވެސް ދެ ގުނަ އަދި ފަސް ގުނަ މަތިވެގެންދާނެ\nސައިންސް އެންޑް ޓެކްނޮލޮޖީ މިނިސްޓަރު | އައިޝަތު ޝައުނާ\nއިންޓަނެޓު ހިދުމަތް ދޭން ކިޔާ ޓެކްނިކަލް ބަސްތައް އާއްމު އާދައިގެ މީހަކަށް ފަހުން ނުވެދާނެ އެވެ. އެކަމަކު މިކަން ޓެކް ކޮމިއުނީޓީއަށް ރަނގަޅަށް އެނގެ އެވެ. އެ މީހުނަކީ މި ނެޓުގެ ހެޔޮ ކުރަން ކުރިން ވެސް އަދި މިހާރު ވެސް އެންމެ ބޮޑަށް ވަކާލާތު ކުރާ މީހުނެވެ. އެ މީހުން މި ބަދަލާ މެދު ދެކެނޭ ކިހިނެއް ހެއްޔެވެ؟\nސްޕީޑް ޔަގީން ކުރެވޭނެ ކެޕޭސިޓީއެއް ނެތް!\nކޭމްގެ ސީއީއޯ އިލްޔާސް އަހުމަދު: ކަނޑައަޅާފައިވާ މިންގަނޑުތަކަށް އަމަލު ނުކުރާނަމަ ކުންފުނިތަކާމެދު ފިޔަވަޅު އަޅާނެ ކަމަށް ވިދާޅުވި\nއިންޓަނެޓުގެ އަގު ހެޔޮ ކުރުމުގެ ވައުދު ފުއްދަން ތައްޔާރުވެ ކަރުދާހުގެ މަސައްކަތް ކުރިއިރު ސަރުކާރުން ޓެކް ކޮމިއުނިޓީއާ ބައްދަލު ކުރި އެވެ. މި ބައްދަލުވުންތަކުގައި ވެސް ޒުވާނުން އުފެއްދީ އެންމެ ބޮޑު ސުވާލަކީ މިއެވެ. އިންޓަނެޓުގެ އަގު ހެޔޮކޮށް ދޭނެ ސްޕީޑް އިއުލާނު ކުރިއަަސް އެ އިސްޕީޑު ދޭކަން ޔަގީން ކުރާނީ ކިހިނެއް ހެއްޔެވެ؟ ހަމައެކަނި އިންޓަނެޓުގެ އަގު ހެޔޮކޮށްގެން ހަގީގީ ބޭނުން ފުދޭނެ ހެއްޔެވެ؟\nމި ބައްދަލުވުމުގައި ބައިވެރިވި ރާއްޖޭގެ ޒުވާން ޑިވޮލަޕަރަކު ބުނި ގޮތުގައި މިހާރު ކޭމް ހިންގަނީ ސަރުކާރުގެ އާދައިފެ އޮފީހެއް ހިންގާ ގޮތަށެވެ. އެހެންވެ ސަރުކާރުން ތައާރަފު ކުރި އިންޓަނެޓުގެ ހިދުމަތް އެއްކޮށް ފެއިލްވުމުގެ ފުރުސަތު ވަރަށް ބޮޑެވެ.\n"ކޭމްއަކީ ސަރުކާރުގެ އޮފީހެއް. ސަރުކާރުން ސިޓީ ބިޓީ ބަދަލުކުރާ ގޮތަށް އެތަން ހިނގަނީ. ސަރުކާރު މި އިއުލާނުކުރި އެންމެ ދަށް ތޮރޮޑަލް ސްޕީން ރާއްޖޭގައި ޔަގީން ކުރެވޭނެ ގޮތެއް އެތާކު ނެތް،" އޭނާ ބުންޏެވެ.\nމި ޝަކުވާއަކީ މި ސަރުކާރުގެ ރައްޔިތުން މަޖިލީހަށް ނިސްބަތްވާ މެންބަރުންގެ ވެސް މައިގަނޑު އެއް ޝަކުވާ އެވެ. ނެޓު ހެޔޮ ކުރުމާ ބެހޭ ގޮތުން އެންމެ ބޮޑަށް ވަކާލާތު ކުރައްވާ މާފަންނު މެދު ދާއިރާގެ އެމްޑީޕީ މެންބަރު އިބްރާހިމް ރަޝީދު (ބޮންޑޭ) ވަނީ މަޖިލީހުގެ ތަޅުމާއި ކޮމެޓީތަކުގައި ވަނީ ތަކުރާރުކޮށް މި މައްސަލަ ފެންމަތި ކޮށްފަ އެވެ. ކޭމް އިން މިކަންނަން ނުބެލުމެވެ. ހަގީތަކީ ނުބަލަނީއެއް ނޫނެވެ. ކޭމް އަށް ނުބެލެނީ އެވެ.\nއެކަމަކު ކޭމް އިން މިކަމާ އިންކާރު ކުރެ އެވެ. ކޭމްގެ ސީއީއޯ އިލްޔާސް އަހުމަދު ވިދާޅުވި ގޮތުގައި އިންޓަނެޓް ހިދުމަތްދޭ ފަރާތްތަކުން ރައްޔިތުންނާ ހިސާބަށް ފޯރުކޮށްދޭ ހިދުމަތްތަކުގެ ސްޕީޑު އަދި ފެންވަރު ކޭމް އިން ކަނޑައަޅާ މިންގަނޑުތަކާ އެއްގޮތަށް ހުރޭ ތޯ އެ އޮތޯރިޓީން ބަލަމުން ގެންދާނެ އެވެ. އަދި ނުދޭނަމަ ފިޔަވަޅު އަޅާނެ އެވެ.\nއާބާދީގެ ބޮޑު ބަޔަކަށް އޮތީ ފައިބަ ނާޅަ\n"ހެޔޮނެޓު" ދިން ނަމަވެސް ސަރުކާރު ބުނާ ދުވެލީގައި ރާއްޖޭގެ އާބާދީގެ ބޮޑު ބަޔަކަށް ހިދުމަތެއް ނުލިބޭނެ އެވެ. މިއީ ހަގީގަތެވެ.\nރާއްޖޭގެ އާބާދީގެ ބޮޑު ބަޔަކަށް ބްރޯޑްބޭންޑް އިންޓަނެޓު ދިން ނަމަވެސް ކޭބަލް މެދުވެރިކޮށް ހިދުމަތް ލިބެނީ ރާއްޖޭގެ މަދު ރަށަކަށެވެ. އެހެންވެ މި ހާލަތުގައި ރާއްޖޭގެ އާބާދީގެ ބޮޑު ބަޔަކަށް ސަރުކާރުން ވައުދުވި ސްޕީޑް ނުލިބިއްޖެނަމަ ޕެކޭޖު ހުސްވެ ނެޓު ކެނޑުމުގެ ފުރުސަތު އޮންނާނެ އެވެ. އެ ހާލަތުގައި ތްރޮޓަލް ސްޕީޑް ނުލިބިއްޖެނަމަ ދެން ޖެހޭނީ އެޑޯން ނަގާށެވެ. ނޫނީ ވަކިން އަލުން ޕެކޭޖެއް ގަންނާށެވެ. އަދި ވައިފައި އިންޓަނެޓަކީ އޭގެ ޒާތުގައި ވެސް އިންޓަފިއަރެންސް އާއި ބްލޮކޭޑް އިންތިހާ އަށް މަތި އެއްޗެކެވެ.\nމާލެ އަށް ބަލާއިރު އިންޓަނެޓު ދޭން ގޭގެއާ ހަމައަށް ގެންދާ މައި ނެޓްވޯކުގެ ކޮޅު ގުޅާފައި އޮންނަނީ އެއް ގެއަކަށް ނޫނެވެ. އާއްމުކޮށް މެއިން ކޭބަލުން އާއްމު ގޭބިސީތަކަށްނަމަ ދެ ގެއާއި ހަތަރުގެ އަށް ޝެއާ ކުރެ އެވެ. އެހެންވެ ސަރުކާރު ވައުދުވީ ދުވެލި ނުލިބުމުގެ ފުރުސަތު އެބައޮތެވެ. މިހެން ނުވާން އޮތް ގޮތަކީ އެކްސްކްލޫސިވް ލައިންތަކެއް އެޅުމެވެ. މިއީ އަސާސީ އިންޓަނެޓަށް ވުރެ އަގު ބޮޑު ފެންވަރު މަތީ ހިދުމަތެކވެ. ބޮޑެތި ވިޔަފާރިތަކަށް ނޫނީ މިގޮތަށް ލައިނެއް ނާޅާނެ އެވެ.\nއެހެންވެ، ރާއްޖޭގައި ހުރި މި ގޮންޖެހުންތަކާއެކު ކަސްޓަމަރުންނަށް ހެޔޮނެޓުގެ ވައުދުގެ ދުވެލި ލިބިދާނެ ހެޔެވެ؟ ނޫނީ ރާއްޖޭގެ އާބާދީގެ ބޮޑު ބަޔަކަށް ހެޔޮނެޓު ނުލިބިދާނެ ހެއްޔެވެ؟\nދެން އޮތީ ހެޔޮނެޓު ނުލިބިއްޖެނަ ކަސްޓަމަރުން ދާން އޮތް މަގުތަކުގައި ހުރި ހުރަސް ތަކެވެ. ކަސްޓަމަރުންނަށް ކޯޓަށް ގޮސް ވައުދުވި ސްޕީޑް ހޯދިދާނެ ހެއްޔެވެ؟ މިކަމަށް ގާނޫނީ ފަރުވާއެއް ހޯދިދާނެ ހެއްޔެވެ؟ އެކަން ކުރެވޭނެ ގޮތެއް ވެސް ރާއްޖެއަކު އަދި ނެެތެވެ. ރާއްޖޭގައި ކޮންސިއުމާ ޕްރޮޓެކްޝަން ގާނޫނެއް ވެސް ޑޭޓާ ޕްރައިވެސީ ގާނޫނެއް ނެތެވެ. އެހެންވީމަ ކަސްޓަމަރުން މިހާރު ވެސް ތިބި ގޮތަށް ކޭމް އަށް ސިޓީން ދަންނަވަން ތިބުން ނޫން ގޮތެއް ނޯންނާނެ އެވެ.\nވިޔަފާރިއަށް ލިބޭނެ ފައިދާއާމެދު ބަހުސެއް\nސަރުކާރުން ހެޔޮ ކުރާ ނެޓުން ރާއްޖޭގެ އިކޮނޮމީއަށް ފައިދާއެއް ކުރާނެ ހެއްޔެވެ؟ މި ބަދަލުން ރާއްޖޭގެ ޖީޑީޕީއަށް ލިބޭނެ ކޮންޓްރިބިއުޝަންއަކީ ކޮބައި ހެއްޔެވެ؟\nނެޓަކީ ނޭވާލާން ނޭވާ ބޭނުންވާ ފަދައިން މުހިންމު އެއްޗެކެވެ. ނަމަވެސް ސަރުކާރުން މިހާރު ގެންނަ މި ބަދަލުން ލިބޭނެ އެއް ފައިދާއަކީ ނެޓު ބޭނުންކުރާ އާބާދީ އަށް ކޮންމެވެސް ވަރެއްގެ އިތުރުވުމެއް އައުމެވެ. އިންޓަނެޓު ކޮންސިއުމް ކުރާ އަަދަދު މަތި ވެގެން ދިއުމެވެ. މިގޮތުން ލިބޭ ނަމްބަރު މަތިވެއްޖެނަމަ އޮޕަރޭޓަރުންނަށް ބޭރުން އިންޓަނެޓު ގަތުމުގައި ފައިދާ ތަކެއް ލިބުން ގާތެވެ. ނަމަވެސް ރާއްޖޭގެ އިންޓަނެޓު ސާޗިންގެ ޓްރެންޑު އޮތް ގޮތަށް ބަލާއިރު ބޭނުންކުރާ މީހުންގެ ބޮޑު ބައެއްގެ އޮތީ އުފެއްދުންތެރި ނޫން ގޮތް ގޮތަށެވެ.\nޓެކް ބިޒްނަަސް ހިންގާ ޒުވާން ޑިވޮލަޕަރެއް ބުނި ގޮތުގައި އިންޓަނެޓަށް ގެންނަން ބަދަލުން ދޭ ޕެކޭޖުތައް ޓެކް ވިޔަފާރި ތަކަށް ބޭނުމެއް ނުކުރެވޭނެ އެވެ.\n"ޕާސަނަލީ ބުނެވޭނީ އެ ޕެކޭޖުތަކަށް ބޭނުމެއް ނޫނޭ. އެ ޕެކޭޖުތަކުން ބިޒަންސް ތަކަށް ވާނެ ފައިދާއެއް ނޯންނާނެ. ހަގީގަތުގައި އަގުހެޔޮ ކުރުމަށްވުރެ ތޮރޮޓަލް ސްޕީޑް މަތިކުރުން ފައިދާވާނެ. އެކަމަކު ސުވާލަކީ އެ ސްޕީޑަކީ ރިއަލިސްޓިކް އެއްޗަކަށްވާނެހޭ. އެެހެންވީއިރު މިހާރު ތައާރަފުކޮށްފައި ހުރި ޕެކޭޖުތައް އަޅުގަނޑުމެންނަށް މި ގެންނަ އެއްޗަށްވުރެ ރަނގަޅު،" ނަން ނުޖެހުމަށް އެދި ބުންޏެވެ.\n"ހެޔޮނެޓް" ގައި ހުރި ފެންވަރަށް އަންނަ މަހު ފެންނާނެ އެވެ. މިކަންވާނީ ރާއްޖެއަށް އާ ކަމަކަށެވެ. އެކަމަކު މި ނެޓު ހިދުމަތަކީ ރާއްޖޭގައި ދޭން ގޮންޖެހުން ބޮޑު ހިދުމަތެވެ. އެހެންވެ ހަމަ ބުނެލާހާ ފަސޭހައިން ނެޓު ހެޔޮވެގެން ނުދާނެ އެވެ. ނެޓު ހެޔޮވެގެންދާނީ މީގެ ވަށައިގެން ހުރި ގޮންޖެހުތައް ހައްލު ކޮށްގެންނެވެ.\nއިންޓަނެޓްގެ ސާވިސް ރައީސް އިބްރާހިމް މުހައްމަދު ސޯލިހު އާމިނަތު ޝައުނާ


Samsung Galaxy Book varah furihama | Mihaaru\nސެމްސަންގް ގެލަކްސީ ބުކް: ލެޕްޓޮޕް އަދި ޓެބްލެޓެއްގެ ބޭނުންހިފޭ އަދި ވިންޑޯޒް 10 ހިންގާ ޑިވައިސްއެއް\nސެމްސަންގް ގެލަކްސީ ބުކް ވަރަށް ފުރިހަމަ\n01 މާޗް 2017 - 06:30 1 comment\n"ސެމްސަންގް ގެލަކްސީ ބުކް" ތައާރުފުކޮށްފި އެވެ. ގަންނަންވީ ސަބަބުތައް ގިނަ ކަމަށް ސެމްސަންގުން ބުންޏެވެ. އޭގެ ކުރިން ގަދައީ ކޮން ޓެބްލެޓެއްތޯ ބަލައިލުމަކީ ވެސް ނެތް ކަމެއް ނޫނެވެ. ޓެބްލެޓް މާކެޓްގައި ވެސް ސެމްސަންގަށް ހައިސިއްޔަތު އެބަ އޮތެވެ.\nސެމްސަންގް ގެލަކްސީ ބުކް ލެޕްޓޮޕަކަށް ނުވެ އެވެ. ޓެބްލެޓެއް ވެސް ނޫނެވެ. އެ ދެ ބޭނުންހިފޭ އާލާތެކެވެ. މި ލިޔުން ކިޔާލަން ފަސޭހަ އަށް ޓެބްލެޓޭ ކިޔާނީ އެވެ.\nމި ވައްތަރުގެ ޓެބްލެޓްތައް ނިސްބަތްކުރެވެނީ ވަރަށް ހަނި މާކެޓެކަށެވެ. އިޚުތިޔާރުކުރާނެ ގިނަ އާލާތްތަކެއް ނެތެވެ. އެޕަލް އާއި މައިކްރޮސޮފްޓް ފިޔަވައި ދެން އުޅެނީ ޝޯމީ ފަދަ ދެވަނަ ގިންތީގެ ކުންފުނިތަކެވެ. އެހެންކަމުން ގެލަކްސީ ބުކްގެ ވާދަވެރިން ގޮތުގައި މައިކްރޮސޮފްޓް ސާފަސް ޕްރޯ އަދި އެޕަލް މެކްބުކާއި އައިޕެޑް ޕްރޯ ފިޔަވައި ގަދަދެއްކޭ ވަރުގެ އާލާތްތަކެއް ނެތެވެ.\nސެމްސަންގް ގެލަކްސީ ބުކް: މައިކްރޮސޮފްޓް ސާފަސް ޕްރޯ އަދި އައިޕެޑް ޕްރޯ އަށް ވާދަވެރިއެއް\nގެލަކްސީ ބުކް އޮޕަރޭޓްކުރަނީ މައިކްރޮސޮފްޓް ވިންޑޯޒުންނެވެ. މާނަ އަކީ ގެލަކްސީ ބުކް ވާދަކުރަން އޮތް ލިސްޓުން އެޕަލްގެ އާލާތްތައް ވެސް އުނިކުރެވިދާނެ ކަމެވެ. ދެން ޖެހޭނީ މައިކްރޮސޮފްޓް ސާފަސް ޕްރޯއާ ކުރިމަތިލާށެވެ.\nގެލަކްސީ ބުކްގެ އަގާ ބެހޭ ގޮތުން ސެމްސަންގުން އަދި އެއްޗެއް ނުބުނެވެ. ގެލަކްސީ ބުކް ތައާރުފުކޮށްފައި ވަނީ ހެޔޮ ވަރުގެ ސްޕެކަކާ އެކު އެވެ. ސްކްރީން ސައިޒް ދެ މިނެއްގައި ގެލަކްސީ ބުކް އުފައްދާފައި ވާއިރު އެއީ 10.6 އިންޗި އަދި 12 އިންޗި އެވެ.\nސެމްސަންގް އެސް ޕެން: ގެލަކްސީ ނޯޓް އާއިލާ އަށް އުފަންކުރުވި އެސް ޕެން ތަރައްގީކޮށް ގެލަކްސީ ބުކަށް ވާރުތަކޮށްފައި\nސެމްސަންގުން ގެލަކްސީ ބުކް ލިބެނީ "އެސް ޕެން" އާ އެކުގަ އެވެ. އެކަމަކު އެސް ޕެން ބޭނުންކޮށްގެން ކޮންޓްރޯލްކުރާނެ ގިނަ ސޮފްޓްވެއާތަކެއް ވިންޑޯޒް 10 އޮޕަރޭޓިން ސިސްޓަމްގައި ނެތެވެ. ގަބޫލުކުރެވޭ ގޮތުގައި ސެމްސަންގުން މި ވަރުގެ އިންވެސްޓްމަންޓެއް ކުރާނީ ތަސައްވުރެއް އޮވެގެންނެވެ.\nވިންޑޯޒް 10 ޑިވައިސްތައް ވަށައިގެން ގެލަކްސީ ޑިވައިސްތައް އެނބުރުވަން ސެމްސަންގުން މަސައްކަތްކުރެވެ އެވެ. އެ ގޮތުގައި ގެލަކްސީ ފޯނުތަކަށް އަންނަ ނޮޓިފިކޭޝަން މެސެޖްތައް ވިންޑޯޒް 10 ޑިވައިސްތަކުން ކޮންޓްރޯލްކުރެވުން ހިމެނެ އެވެ. ގެލަކްސީ ބުކަކީ ވެސް އެ ބާރު ލިބިފައިވާ އާލާތެކެވެ.\nގެލަކްސީ ބުކްގެ އަނެއް ބާރަކީ އެމޯލެޑް ސްކްރީނެވެ. އެކަމަކު އެމޯލެޑް ސްކްރީން އިންނަނީ 12 އިންޗި މޮޑެލްގަ އެވެ. އޭގެ އިތުރުން ސްޓޯރޭޖަށް ބެލި ނަމަވެސް ބާރުވެރިކޮށްފައި ވަނީ ބޮޑު ޓެބްލެޓެވެ.\nދޭދޭ މީހުންގެ ވާހަކަކަށް ބަލާއިރު ސާފަސް ޕްރޯ އަށް ވުރެ މޮޅަށް، ގެލަކްސީ ބުކަށް ކުޅެވިދާނެ އެވެ. އެކަމަކު ޝަރުތަކީ އަގު ހެޔޮވުމެވެ. މާނަ އަކީ ވާދަވެރިންނަށް ގޮތެއް ހަދާލަން ނުކުރޭ ވަރަށް ސެމްސަންގުން އަގު ހެޔަވަރުކޮށްފި ނަމަ ވިޔަފާރި ރަނގަޅުވާނެ ކަމެވެ.\nސެމްސަންގް ގެލަކްސީ ބުކް ޓެކްނިކަލް ތަފުސީލް: އަޅާކިޔާލައި ތަސައްވުރުކޮށްލުމަށް\nއިތުރު ލިޔުންތައް ސެމްސަންގް ގެލެކްސީ ޓެބް


Aailaaah fili Saudi kujjaa ah refugee dharaja dheefi\nއާއިލާއަށް ފިލި ސައުދީ ކުއްޖާއަށް ރެފިއުޖީ ދަރަޖަ ދީފި\nރަހަފުއަށް ހިމާޔަތްދޭނެ ކަމުގެ އިޝާރާތެއް އޮސްޓްރޭލިއާގެ ހެލްތު މިނިސްޓަރު ވަނީ ދެއްވައިފަ އެވެ. -- ފޮޓޯ: ތައި އިމިގްރޭޝަން\nބެންގްކޮކް (ޖެނުއަރީ 9) - އާއިލާގެ އަނިޔާވެރިކަމުން ސަލާމަތްވުމަށް ކަމަށް ބުނެ، އޮސްޓްރޭލިއާއަށް ދާން އުޅެނިކޮށް ތައިލެންޑު އެއާޕޯޓުން ހިފަހައްޓާފައިވާ ސައުދީ އަރަބިއްޔާގެ އަންހެންކުއްޖާއަކީ ރެފިއުޖީއެއް ކަމަށް އދ. އިން ކަނޑައަޅައިފި އެވެ.\nއދ.ގެ ރެފިއުޖީ އޭޖެންސީގެ ބެލުމުގެ ދަށުން، 18 އަހަރުގެ ރަހަފް މުހައްމަދު އަލްގުނޫނަށް ވަގުތީ ގޮތުން ތައިލެންޑަށް އެތެރެވުމުގެ ހުއްދަ ވަނީ ތައިލެންޑު އިމިގްރޭޝަނުން ދީފަ އެވެ.\nއދ. ގެ އޭޖެންސީ އިން ވަނީ، ރަހަފުއަށް ހިމާޔަތް ދިނުމުގެ މަރުހަލާ ކުރިއަށް ގެންދިއުމަށް އޮސްޓްރޭލިއާ ސަރުކާރަށް އޭނާގެ ކޭސް ފޮނުވައިފަ އެވެ.\nއޮސްޓްރޭލިއާގެ ހޯމް އެފެއާޒުން ނެރުނު ކުރުނު ބަޔާނެއްގައި ބުނީ ރަހަފުގެ މައްސަލަ އާންމު އުސޫލުގެ ތެރެއިން ބަލަމުންދާނެކަމަށާއި މިވަގުތު އިތުރު އެއްޗެއް ބުނަން ބޭނުންނުވާ ކަމަށެވެ.\nނަމަވެސް، ރަހަފުއަށް ހިމާޔަތްދޭނެ ކަމުގެ އިޝާރާތެއް އޮސްޓްރޭލިއާގެ ހެލްތު މިނިސްޓަރު ވަނީ ދެއްވައިފަ އެވެ.\nރަހަފުގެ ބައްޕަ އާއި ބޭބެ މިހާރު ތައިލަންޑުގައި ހުރި ނަމަވެސް، އެމީހުންނާއި ބައްދަލުކުރަން އޭނާ ވަނީ އިންކާރުކޮށްފަ އެވެ. އަދި އެ މައްސަލާގައި އާއިލާ އިން ވެސް މީޑިއާ އާއި ވާހަކަ ދައްކަން ވަނީ ދެކޮޅު ހަދާފަ އެވެ.\nޔޫއެން ސައުދީ އަަރަބިއްޔާ ތައިލެންޑް + އޮސްޓްރޭލިއާ


Nasheed Ge Garaarah Bahus Kuraa Jalsaa, Raees Solih Factionun Boycott Koffi ނަޝީދުގެ ޤަރާރަށް ބަހުސް ކުރާ ޖަލްސާ، ރައީސް ސޯލިހް ފެކްޝަނުން ބޮއިކޮޓްކޮށްފި – Huvadhoo News Nasheed Ge Garaarah Bahus Kuraa Jalsaa, Raees Solih Factionun Boycott Koffi Huvadhoo News\nރައްޔިތުން މަޖިލީހުގެ ރައީސް މުހައްމަދު ނަޝީދު އެމްޑީޕީގެ ގައުމީ މަޖިލީހަށް ހުށަހެޅުއްވި ގަރާރަށް ބަހުސް ކުރާ ޖަލްސާ، އެމްޑީޕީ ގައުމީ މަޖިލީހުގައި ހިމެނިވަޑައިގަންނަވާ ރައީސް ސޯލިހް ފެކްޝަނަށް ނިސްބަތްވާ ހުރިހާ މެންބަރުން ޖަލްސާ ބޮއިކޮޓް ކޮށްފިއެވެ.\nގައުމީ މަޖިލީހުގެ ޖަލްސާގައި ވާހަކަދެއްކެވީ ރައީސް ނަޝީދަށް ތާއިދުކުރާ ބޭފުޅުން އެކަންޏެވެ. ރައީސް ސޯލިހްގެ ފެކްޝަންގެ އެއްވެސް ބޭފުޅަކު ގައުމީ މަޖިލިސް ޖަލްސާގައި ބައިވެރި ނުވުމުން ރައީސް ސޯލިހް ފެކްޝަންގެ ވިސްނުން މިމައްސަލައިގައި ހުރި ގޮތެއް ވަނީ ސާފު ނުވެއެވެ.\nއެމްޑީޕީގެ ގައުމީ މަޖިލީހުގައި ދާއިރާތަކުގެ ރައީސުންގެ އިތުުރުން ރައްޔިތުން މަޖިލީހުގެ މެންބަރުންނާއި ވަޒީރުންގެ މަޖިލީހުގައި ތިއްބަވާ އެމްޑީޕީއަށް ނިސްބަތްވާ ވަޒީރުން ވެސް ހިމެނެއެވެ.\nނަމަވެސް މިރޭގެ ގައުމީ މަޖިލިސް ޖަލްސާގައި ރައީސް ސޯލިހަށް ތާއިދުކުރާ އެއްވެސް މަޖިލިސް މެންބަރަކު ބައިވެރިއެއް ނުވެއެވެ. އަދި އެއްވެސް ވަޒީރަކު ވެސް ޖަލްސާގައި ބައިވެރިވެ ވަޑައިނުގަންނަވައެވެ.


raajjeyge hurihaa rashehgaives mask alhaigen ulhen angaifi\nރާއްޖޭގެ ހުރިހާ ރަށަކުވެސް މާސްކު އަޅައިގެން ...\nކޮވިޑް-19: ރާއްޖެ އިން އިތުރު 27 ...\nby vomadmin May 11, 2020\nރާއްޖޭގެ ހުރިހާ ރަށެއްގައި ވެސް ގެއިން ބޭރަށް ނިކުންނަމަ މާސްކް އަޅަން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އަންގައިފިއެވެ.\nކޮވިޑް-19އާ ގުޅިގެން ރަށްރަށުގައި އަމަލުކުރަންވީ ގޮތް ބަޔާންކޮށް ރޭ އެޗްޕީއޭއިން އާއްމު ކުރި އެންގުމެއްގައި ބުނެފައި ވަނީ އާއްމުތަންތަނަށް ނިކުންނަނަމަ މާސްކު އަޅަން ޖެހޭނެ ކަމަށެވެ. ޞިއްޙީ ޚިދުމަތްތެރިން ފިޔަވައި އެހެން މީހުން ފޮތި މާސްކް އެޅުން އެންމެ ރަނގަޅު ކަމަށް ވެސް ލިޔުމުގައި ވެއެވެ.\n“ފޮތި މާސްކް ފަހާނަމަ ޑަބަލް ލޭޔަރު މާސްކް ފެހުން ރަނގަޅުވާނެއެވެ. އަދި ކޮންމެ މީހަކަށް 1 މާސްކަށް ވުރެ ގިނައިން ގެންގުޅޭށެވެ. ހަޑިވުމުން މާސްކް ބަދަލުކުރަންވާނެއެވެ.” ލިޔުމުގައި ވެއެވެ.\nކެއްސާ ކިނބިހި އަޅާއިރު ޓިޝޫއަކުން ނުވަތަ އުޅަނބޮށި ލަންބާލުމަށްފަހު އުޅަނބޮށީގެ އެތެރެފަރާތުން އަނގައާއި ނޭފަތް ނިވާކުރުމާއި އަދި ބަލިމީހާ އާއި ބަލިމީހާގެ އެހީތެރިޔާވެސް މާސްކް އަޅައިގެން އުޅެން ވެސް ލިޔުމުގައި އަންގާފައި ވެއެވެ.\nއެ ލިޔުމުގައި ބުނެފައި ވަނީ ކޮންމެހެން ދާންޖެހިއްޖެ ޙާލަތެއްގައި ނޫނީ އެއްގެއިން އަނެއް ގެޔަށް ޒިޔާރަތް ނުކުރުމަށާއި ދޭދޭ މީހުން ދެމެދުގައި އެއް ފޫޓަށްވުރެ ކުރުނޫން ދުރުމިން ބެހެއްޓުމަށް އާދަކުރުމަށްވެސް އެޗްޕީއޭގެ އެންގުމުގައި ހާމަކޮށްފައިވެއެވެ.\nމީގެ އިތުރުން އެކަކު އަނެކަކާއި ބައްދަލުވާއިރު އަތާ އަތްޖޯޑުކޮށް ސަލާންކުރުންފަދަ ކަންކަން ނުކުރުމަށާއި ސަލާމް ކުރާނަމަ އައްސަލާމް ޢަލައިކުމް ބުނެ ސަލާން ގޮވާލުން އަދި ވައަލައިކުމުއް ސަލާންބުނެ ޖަވާބުދިނުމަށް އެޗްޕީއޭ އިން ވަނީ އިލްތިމާސް ކުރައްވާފައެވެ.\nއޭޑީކޭ ހޮސްޕިޓަލުގެ 12 މުވައްޒަފަކު ކޮވިޑަށް ޕޮޒިޓިވްވެއްޖެ\nމީދޫގައި ކާޅު މެރުމުގެ މަސައްކަތް ފަށައިފި\nމީދޫގައި އުޅެމުންދާ ކާޅުތަކުގެ ކިބައިން ދޮންދީނިތައް ސަލާމަތްކުރުމަށް ކާޅުތަކަށް ބަޑި ޖަހައި މެރުމުގެ މަސައްކަތް މިއަދު ކުރިއަށް ގެންގޮސްފިއެވެ. ...\nކޮވިޑް-19ގެ ބަލިމަޑުކަމާއި ދެކޮޅަށް ދިވެހިރާއްޖެއިން ކުރަމުންދާ މަސައްކަތްތަކަށް އެހީތެރިވުމުގެ ގޮތުން އެމެރިކާއިން ދިވެހިރާއްޖެއަށް ގިނަ އަދަދެއްގެ ޕާސަނަލް ޕްރޮޓެކްޓިވް ...\nގިނަ އަދަދެއްގެ ފިލްމާއި ވީޑިއޯ ބަލާލެވޭ އެމޭޒަން ޕްރައިމް ވީޑިއޯ، އުރީދޫގެ ކަސްޓަމަރުންނަށް ތަޢާރަފްކޮށްފިއެވެ. އެމޭޒަން ޕްރައިމް ވީޑިއޯއަކީ ...


SunOnline: Hiyaa ge kujjaa ah jinsee goana kuri meehaa dhookollaifi\nދައުލަތުގެ ބެލުމުގެ ދަށުގައި ހުރި ކުޑަ ކުއްޖަކު ގްރޫމްކޮށް، އެކުއްޖާ ކުޑަކުދިންގެ ހިޔާ އިން ބޭރަށް ގެންގޮސް ޖިންސީ ގޯނާކުރިކަމަށް ބެލެވޭ މައްސަލައިގައި ހައްޔަރުކުރި މީހާ ކްރިމިނަލް ކޯޓުން ދޫކޮށްލައިފި އެވެ.\nޖިންސީ ގޯނާގެ ތުހުމަތުގައި މި މަހުގެ 12 ވަނަ ދުވަހު ހައްޔަރުކޮށްފައި ވަނީ 25 އަހަރުގެ ދިވެހި ފިރިހެނެކެވެ.\nއޭނާގެ ބަންދަށް ދިން 10 ދުވަސް ހަމަވާތީ ބަންދާމެދު ގޮތެއް ނިންމަން އިއްޔެ ކޯޓަށް ހާޒިރުކުރުމުން، ޝަރުތުކުރުމަށް ފަހު ކޯޓުން ވަނީ އޭނާ ދޫކޮށްލައިފަ އެވެ.\nކޯޓު އަމުރުގައި ބުނެފައި ވަނީ އޭނާގެ މައްޗަށް ތުހުމަތު ކުރެވޭ ކުށް ކުރި ކަމަށް ބެލެވޭ ފަދަ ސަބަބު ހުރި ކަމަށާއި އެހެން ނަމަވެސް ޝަރުތުކޮށްފައި ދޫކޮށްލުމަށް އިއުތިރާޒު ނުކުރާ ކަމަށް ފުލުހުން ބުނެފައިވާ ކަމަށެވެ.\nއެހެންކަމުން އޭނާ ބަންދުގައި ބަހައްޓަންޖެހޭ ސަބަބެއް ނެތް ކަމަށް ނިންމައި، ކޯޓުން ވަނީ އޭނާ ދޫކޮށްލަން ފުލުހުންނަށް އަމުރުކޮށްފަ އެވެ.\nއެ މައްސަލާގައި ފުލުހުން ކޯޓުގައި ބުނެފައި ވަނީ، ޖިންސީ ގޯނާ ލިބުނު ކަމަށް ބެލެވޭ ކުއްޖާ ފެނިފައި ވަނީ އެމީހާގެ ކޮޓަރިން ކަމަށެވެ. އަދި ކުއްޖާއާ އެކު ބަދުއަހުލާގީ އަމަލު ހިންގާފައިވާ ކަމަށް ބެލެވޭ ކަމަށެވެ.\nހަމައެއާ އެކު އެކުއްޖާއަށް އެ ފިރިހެން މީހާ ކަންތައްތަކެއް ކޮށްދޭ ކަމަށާއި ކުއްޖާ ގްރޫމް ކުރުމަށް މަސައްކަތް ކުރާކަމަށް ބެލެވޭ ފަދަ ހެކި ފުލުހުން ހުށަހަޅާފައިވާ ކަމަށެވެ.\nހައްޔަރުކޮށްފައިވާ މީހާއަކީ ކުށުގެ ރެކޯޑު އޮންނަ މީހެއް ކަމަށް ފުލުހުން ވަނީ ބުނެފަ އެވެ. އެގޮތުން މަސްތުވާތަކެތި ބޭނުންކުރުމާއި މާރާމާރީގެ ރެކޯޑު އޮވެ އެވެ.\nމައްސަލައިގައި ހިމެނޭ ކުއްޖާ އަކީ ކުޑަ ކުއްޖެއް ނަމަވެސް، ކުޑަކުދިންނަށް ގޯނާކުރާ މީހުންނާ މެދު ހާއްސަ އުސޫލުތަކަކުން އަމަލުކުރުމުގެ ގާނޫނުގެ ދަށުން އެމީހާއަށް އެއްވެސް ތުހުމަތެއް ކޮށްފައި ނުވާކަން ކޯޓުން މީގެކުރިން ވަނީ ފާހަގަކޮށްފަ އެވެ.


Healy ah thaureef, Bank ge hihsaa dhaarunge hih furuneetha?\nހީލީއަށް ތައުރީފު، ބޭންކުގެ ހިއްސާދާރުންގެ ހިތް ފުރުނީ ތަ؟\nމިދިޔަ އަހަރު ބޭންކުގެ އަހަރީ އާއްމު ޖަލްސާ ފެއްޓެވުމަށް އޭރުގެ ޗެއާމަން، ޑރ. އަބްދު އަބްދުﷲ ޝިހާމް، މުގުރު ޖެއްސެވުމާއެކު ޖަލްސާކުރާ މާލަތް ކެކިގެން ދިޔަ އެވެ. ޝަކުވާތައް އޮހެން ފެށި އެވެ. ހިއްސާދާރުންގެ އެންމެ ބޮޑު ސުވާލަކަށް ވީ، ބޭންކުން ދޫކުރި ލޯނުތަކުގެ "މައްސަލަ" އެވެ. ނަމަވެސް މި އަހަރުގެ އަހަރީ އާއްމު ޖަލްސާ އިން ފެނުނީ އޭގެ އަނެއް ކޮށެވެ. ހިއްސާދާރުގެ މޫނުމަތިން ފެނުނީ އުންމީދެވެ. ހިއްސާދާރުންގެ ފަރާތުން އެހެން ފަހަރުތަކުގައި އިވޭ "ޝަކުވާ ބޮނޑީ" ގެ ބަދަލުގައި އިވުނީ، އެމްޑީ އަދި ސީއީއޯ އެންޑް ރޫ ހީލީއަށް ކިޔަމުން ދިޔަ ސަނާގެ ބަސް ތަކެވެ. މީގެ ސަބަބަކީ ކޮބައި ހެއްޔެވެ؟ ހިއްސާދާރުންގެ ހިތް ފުރުނީ ހެއްޔެވެ؟\n"ބޭންކުގެ ހިދުމަތް ރަނގަޅު ވަމުންދާތަން ވަރަށް ބޮޑަށް އެބަ ފެނޭ. ހާއްސަކޮށް ކަމަކަށް އެދުނީމަ ބޭންކުން ގުޅައިގެން އެކަމެއް ކޮށްދޭން އުޅޭތަން މިހާރު ފެނޭ،" ބީއެމްއެލްގެ އަހަރީ އާއްމު ޖަލްސާގައި ވާހަކަ ދެއްކި ހިއްސާދާރެއް ކަމަށްވާ، ސައުދުއްﷲ ހިލްމީ ވިދާޅުވި އެވެ.\nމިދިޔަ އަހަރަކީ ބޭންކުގެ ތާރީހުގައި އެންމެ ކާމިޔާބު އެއް އަހަރެވެ. މިދިޔަ އަހަރު އެ ކުންފުންޏަށް ހިންގުމުގެ ފައިދާވަނީ އެއް ބިލިއަން ރުފިޔާ ފަހަނަ އަޅާ ގޮސްފަ އެވެ. އަދި މިދިޔަ އަހަރުގެ ފައިދާ އިން ހިއްސާދާރުންނަށް 86.1 މިލިއަން ރުފިޔާ ވަނީ ބަހަން ނިންމާފަ އެވެ. އެއީ ހިއްސާއަކަށް 16ރ. އެވެ. މިއީ ކުރީ އަހަރު ހިއްސާއަކަށް ޖެހުނު 15ރ. އާ ބަލާއިރު ބޮޑު އަދަދެކެވެ. މިއީ ބޭންކުގެ ތާރީހުގައި ވެސް "ރެކޯޑު އަދަދަކަށް" ފައިދާވި އަހަރެއް ކަމަށް ސީއީއޯ ހީލީ ވެސް ފާހަގަ ކުރެއްވި އެވެ.\nއިސްލާމީ މަރުކަޒުގައި ބުދަ ދުވަހުގެ ރޭ ބޭއްވި ބޭންކުގެ މިދިޔަ އަހަރުގެ އަހަރީ އާއްމު ޖަލްސާގައި ހިއްސާދާރުގެ ފަރާތުން ސުވާލުތައް ކުރުމުގެ ބަދަލުގައި އިވުނީ، ކުންފުނީގެ ކުރިމަގަށްޓަކައި ލަފާތައް ދިން ތަނެވެ. މުވައްޒަފުންގެ މުސާރަ ބޮޑު ކުރުން ފަދަ ވާހަކަތައް ދެއްކި ތަނެވެ.\nގައުމީ ބޭންކުގެ އެއް ހިއްސާދާރެއް ކަމަށްވާ އަހުމަދު ފަރުޝަތު ބުނީ ބޭންކުގެ މިހާރު ސީއީއޯ އެންޑްރޫ އާ ގިނަ ކަންތައްތަކެއް ތައާރަފުކޮށްފައިވާ ކަމަށެވެ. އެގޮތުން ކުރީގެ އަހަރީ އާއްމު ޖަލްސާތަކުގައި ހިއްސާދާރުން ކުރާ ސުވާލުގެ ޖަވާބު ދިނުމަށް ބައްދަލު ކުރަން ފެށުމަކީ ވަރަށް ރަނގަޅު ނިންމުމެއް ކަމަށް އޭނަ ބުންޏެވެ.\nބީއެމްއެލް އިން މިދިޔަ ބުދަ ދުވަހުގެ ރޭބޭއްވި އެ ބޭންކްގެ އަހަރީ އާންމު ޖަލްސާ. -- ފޮޓޯ: ބީއެމއެލް\n"ކުރީ އޭޖީއެމްގައި އަޅުގަނޑުމެން ކުރި ސުވާލުތައް އަޑުއަހާ ސީއީއޯ ޕާސަނަލީ ބައްދަލު ކުރެއްވި. އެހެންވެ މި ތަނަށް އަޅުގަނޑުމެން އަންނައިރު ހުރިހާ ސުވާލެއް ބަންޑުން ކުރާކަށް ނުޖެހޭ،" ފަރުޝަތު ވިދާޅުވި އެވެ.\nއޭނާ ބުނި ގޮތުގައި ކުންފުނިތަކުގެ ހިންގުން ހަރުދަނާ ކުރުމަށްޓަކައި ސީއެމްޑީއޭ އިން އެކުލަވާލާފައިވާ ކޯޕަރޭޓް ގަވަނަންސް ކޯޑުގައިވާ ހުރިހާ ކަމެއް ގައުމީ ބޭންކުން ފުރިހަމަ ކުރުމަކީ "ބޮޑު ކާމިޔާބީ އެއް" ކަމަށެވެ.\n"ބޭންކް އޮފް މޯލްޑިވްސް އިން ހުރިހާ ކަމެއް ފުރިހަމަ ވެއްޖެ. ދެހާސް ސޯޅަ ވަނަ އަހަރު އަންނަން ވާއިރަށް ދެ އަންހެން ބޭފުޅުން ތިބެން ޖެހޭ އެކަންވެސް ވެއްޖެ. އެގާރަ ޑިރެކްޓަރުން ތިބެން ޖެހޭ އެވެސް ފުލްފިލް ވެއްޖެ. ހުރިހާ ކަމެއް ވެސް ފުލްފިލް ވެއްޖެ. މިހާރު އޮތް ހިސާބުން އެންޑްރޫ އާއެކު ކުރިއަށް ގެންދެވޭނެ،" ފަރުޝަތު ބުންޏެވެ.\nކޮންމެއަކަށް ބޭންކުގެ ތާރީހުގައި މިދިޔަ އަހަރު ލިބުނު ބޮޑު ކާމިޔާބީއާއެކު ހިއްސާދާރުން ތިބީ އުފަލުންނެވެ. މިކަން އެނގެނީ ހިއްސާދާރުގެ ހިޔާލު ފާޅުކުރަން ދިން ވަގުތުގައި ދެއްވި ވާހަކައިންނެވެ. ގިނައިން އިވުނީ ތައުރީފު ކުރި ތަނެވެ. ހިޔާލު ދިން މަންޒަރެވެ.


Gedhoruverikamuge Dhashun DHookoffaivaa Flat thakugai Dhathithakaa eku DHiriulhey Emmenah, Vedhun Salaam ގެދޮރުވެރިކަމުގެ ދަށުން ދޫކޮށްފައިވާ ފްލެޓްތަކުގައި ދަތިތަކާއެކު ދިރިއުޅޭ އެންމެނަށް، ވެދުން ސަލާމް! – Huvadhoo News Gedhoruverikamuge Dhashun DHookoffaivaa Flat thakugai Dhathithakaa eku DHiriulhey Emmenah, Vedhun Salaam Huvadhoo News\nގެދޮރުވެރިކަމުގެ ދަށުން ދޫކޮށްފައިވާ ފްލެޓްތަކުގައި ދަތިތަކާއެކު ދިރިއުޅޭ އެންމެނަށް، ވެދުން ސަލާމް!\n2014 ވަނަ އަހަރު “ގެދޮރުވެރިކުރުން” ޕްރޮގްރާމުގެ ދަށުން ރާއްޖޭގެ އެކި ކަންކޮޅުތަކުގައި އަޅާފައިވާ ފްލެޓްތަކަކީ މީހުން ދިރިއުޅެން އެންމެ އެކަށީގެންވާ ތަނެއްބާ! “މިއަށްވުރެ ރަނގަޅުވާނެ ކޮށްޓެއްގައި ދިރިއުޅުނަސް.” މިއީ އެފްލެޓްތަކުގައި ދިރިއުޅެމުންދާ ރައްޔިތުންގެ ޝަކުވާއެކެވެ.\nކުރީގެ ރައީސް ޔާމީންގެ ސަރުކާރުން ޗައިނާގެ ކުންފުންޏަކާ ހަވާލުކޮށްގެން 2014 ވަނަ އަހަރު ކުރިޔަށްގެންދިޔަ މަޝްރޫއުގެ މަސައްކަތް 2016 ވަނަ އަހަރު ވަނީ ނިންމާލާފައެވެ.\nބޯހިޔާވަހިކަމަށް އެދި ފެންބޮވައިގެންފައިތިބި އެތައްބަޔަކަށް އަމިއްލަ ރަށުން ފްލެޓެއް ލިބިގެންދިޔުމަކީ އެމީހުންނަށް ލިބިގެންދިޔަ ރަނެއް މަލެއް ފަދަ ނަސީބެކެވެ. އެގޮތުން ކޮންމެ މަހަކު ކުލިދައްކައިގެން ކިތަންމެ ދުވަހަކު އުޅެންޖެހުނަސް އަމިއްލަވަންތަކަމުގެ އިހުސާސާއެކު ދިރިއުޅުމަކީ ލިބުނު ނިއުމަތަކަށް ނުވެ ނުދާނެކަން ކަށަވަރެވެ.\nފްލެޓްތަކަށް ރައްޔިތުން ކުރި އިންތިޒާރު ނިމުމަކަށް އައިސް އަތޮޅުތެރޭގެ ގިނަ ރަށްރަށުގައި އަޅާފައިވާ ފްލެޓްތައް އޭގެ ހައްޤުވެރިންނަށް ދޫކޮށްފައިވާއިރު އެފްލެޓްތަކުގެ ހާލަތު ދަންނާނެ ބަޔަކުވެސް އުޅެން ޖެހެއެވެ.\nފްލެޓްތައް ހައްޤުވެރިންނަށް ދޫކުރެވުނުކަމުގައިވިޔަސް ގިނަ ފަހަރު އެފްލެޓްތަކުގައި ޖެހޭ މައްސަލަތަކުގެ އަޑުއަހާ އެމައްސަލަތައް ހައްލުކުރާނެ ބަޔަކު ނުތިބޭކަމީ ހިތާމަވެރި ކަމެކެވެ. ރައްޔިތުންނަށް ސަރުކާރުން ބޯހިޔާވަހިކަން ދީފައިވާއިރު އެރައްޔިތުން އެތަންތަނުގައި އުޅޭ ހާލުވެސް ބަލާލަން ޖެހޭނެ ނޫންތޯއެވެ. ފްލެޓްތަކުގެ ރެންޓުގެ އިތުރުން މެއިންޓެނެންސް ފީ ނަގާއިރު ފްލެޓްތަކުގެ މެއިންޓެނެންސް ފުރިހަމައަށް ކުރެވޭބާ!\nއެޗްޑީސީން ހާމަކުރި މައުލޫމާތަށް ބަލާއިރު ފްލެޓްތަކުގެ އެގްރީމެންޓް އެކުލަވާފައިވާ ގޮތުންނަމަ ފްލެޓްގެ މެއިންޓެނެންސް ކުރަން އޮތީ ކުލީގެ އިތުރުން 550 ރުފިޔާ މެއިންޓެނެންސް ފީއެއްގެ ގޮތުގައި ދައްކައިގެންނެވެ.\nއެގޮތުން ބަލާލާއިރު 2019 ވަނަ އަހަރު ގދ.ތިނަދޫއިން ދޫކޮށްފައިވާ ފްލެތްތަކުގައި ދިރިއުޅޭމީހުންނަށް ކުރިމަތިވެފައިވާ ދަތި އުދަގޫތައް ހިއްސާކޮށްލަމުން ފްލެޓްގައި ދިރިއުޅޭ ގިނަ މީހުންގެ ޝަކުވާއަކީ ފްލެޓްތަކުގެ ކޯރިޑޯ ލައިޓްތައް ހަލާކުވުމުން އެތައް ދުވަހަކު ކަނުއަދިރީގައި ސިޑިން އަރާ ފައިބާން ޖެހޭތީ އެކަމުގެ ޝަކުވާއެވެ. ނުކުޅެދޭ މީހުންނާއި މުސްކުޅިން ދިރިއުޅޭ އެފްލެޓްތަކުގެ ކޯރިޑޯގެ ބޮކި ނެތުމުން އެމީހުންނަށް ލިބޭ އަނިޔާ ފެންނަ ކިތައް ލޯ އެބަހުރިހެއްޔެވެ. އެޝަކުވާ އަޑުއަހާ އެކަންތައް ރަގަނޅުކުރަން މަސައްކަތްކުރާ ބަޔަކު އެބަތިބި ހެއްޔެވެ؟\nކޯރިޑޯތައް ކުނިކަހާ ސާފްކުރުމުގައިވެސް ވަނީ އިހުމާލުވެފައެވެ. އެހެންނަމަވެސް އެމަސައްކަތަށްވެސް ސަރުކާރުންވަނީ އުޖޫރަ ކަނޑައަޅާ މުވައްޒަފުން ހަމަޖައްސާފައެވެ. އެހެންކަމުން މިކަންތައް މިހެން ވާންޖެހޭ ސަބަބެއް ނެތެވެ. ފްލެޓްތަކުގައި ބަހައްޓާފައި ހުންނަ ފެންވަޅުތަކުގައި މަދިރި ފަނި އުފެދި ވަޅުފެން ބޭނުން ނުކުރެވޭ ވަރަށް ހަނޑިވެގެންދާއިރު އެކަންތައްތަކާ އުޅޭނެ މީހަކު ނުހުރެއެވެ.\nމިފްލެޓްތަކުގެ ފާޚާނާގެ ނަރުދަމާ ނިޒާމާއި ފެންހިންދާ ނިޒާމު އެއްކޮށް ގުޅާފައި އިނުމުގެ ސަބަބުން ފްލެޓްތަކުގެ ފާޚާނާ ފްލެޝްކޮށްލުމުން ފެންހިންދާ ވަޅުގަނޑުން ފެންލީކުގެވެން މުޅިތަން ތަޣައްޔަރުވެއެވެ. އޭގެ ސަބަބުން ގްރައުންޑްފްލޯގައި ތިބޭ މީހުންނަށް ވަރަށް ގިނަ ދަތިތަކާ ކުރިމަތިވެއެވެ. މިފަދަ ކަންތައްތަކުގެ ސަބަބުން މިކޮމިއުނިޓީގައި ބަލިތައް ފެތުރުމުގެ ފުރުސަތު ބޮޑެވެ.\nތިނަދޫ ކައުންސިލުގައި ފްލެޓް ކޮމިއުނިޓީއެއް ޤާއިމްކުރެވިފައި އޮންނައިރު ފްލެޓްތަކުގައި ހުންނަ ދަތިތައް ހައްލުނުކުރެވެންވީ ސަބަބެއްނެތެވެ. މެއިންޓެނެންސް ފީ ރައްޔިތުންގެ އަތުން ނަގާކަމުގައިވާނަމަ ރައްޔިތުން ހިތްހަމަޖެހޭފަދަ ޚިދުމަތްތައްވެސް ފޯރުކޮށްދޭންޖެހެއެވެ.\nމެއިންޓެނެންސްފީ ކޮންމެ މަހަކު ދައްކާއިރު ފްލެޓްތަކުގެ މެއިންޓެނެންސް މަސައްކަތް ނުކުރެވޭކަން ފްލެޓްތަކުގައި ދިރިއުޅޭ މީހުން ވަނީ ފާހަގަކޮށްފައެވެ. މީގެ އިތުރުންވެސް ގިނަ ދަތިތައް ހުރިކަމަށް ވަނީ ފާހަގަކޮށްފައެވެ.\nއަހަނަސް މީ ތެނަދޫ މީ ހިއްނެ އެކަމަކު ނުލެބެއި އަހަނައް ހުކު ބީރެޓެހިންނައް ދިއްނޫ މިކަލަސް ސަރުތެފުރިހަމަނުވެއި4ކޫދުބަތައި ވައްނޭތަނެކެ ނެތި


Umurun 77 Ge Italy Rahyithaku Gaumah Nudhevi Raajjeyga Thaashi Vefai - Vaguthu\nއިޓަލީއަށް އުފަން، ޢުމުރުން 77 އަހަރުގެ ޖޯޖިއޯ ރޯސީ ރާއްޖެ އައީ 1983 ވަނަ އަހަރުގެ ފެބްރުއަރީ މަހުއެވެ. އޭރު އޭނާ އަކީ މަޝްހޫރު ޑައިވަރެކެވެ. ރޯސީ ރާއްޖެ އައިސްފައިވަނީ އޭނާ ގެންގުޅު ކުޑަ ސަރާފީއެއްގައި ކަމަށް އޭނާ ބުނެއެވެ. ރާއްޖެއަށް ކުރި މި ދަތުރުގައި ރާއްޖޭގެ ރީތިކަމާއި ހިތްގައިމުކަން ފެނި، 1987 ވަނަ އަހަރު އޭނާގެ އެކުވެރިއެއްގެ ފަރާތުން ލިބުނު ފުރުޞަތެއްގެ ބޭނުންކޮށް، ރާއްޖޭގެ ފަތުރުވެރިކަމުގެ ބާޒާރަށް، ސަފާރީ ތަޢާރަފްކޮށް، ރާއްޖޭގެ ކަނޑުފަޅުގެ ރީތިކަމާއި، ހިތްގައިމުކަން މުޅި ދުނިޔެއަށް އިޝްތިހާރު ކުރުމަށް އޭނާ ބޭނުންވިއެވެ. ރާއްޖެއަށް އެންމެ ފުރަތަމަ، ސަފާރީ ތަޢާރަފް ކުރި މީހަކީވެސް އެއީއެވެ. މިއަދާއި ހަމައަށް އައިއިރު، ވޭތުވެދިޔަ 31 އަހަރުގެ ތެރޭގައި ޖުމްލަ 130 ފަހަރު އޭނާ ވަނީ ރާއްޖެއަށް ޒިޔާރަތް ކޮށްފައެވެ. ނަމަވެސް މިއަދު އޭނާގެ އުފަން ޤައުމަށް ނުދެވި، ރާއްޖޭގައި ތާށިވެފައި ހުންނަތާ 90 ދުވަހަށް ވުރެ ގިނަ ވީއެވެ. ސީދާގޮތުން އޭނާއާއި ގުޅުން ނެތް މައްސަލައެއްގައި އޭނާގެ ޕާސްޕޯޓު ވަނީ ހިފަހައްޓާފައެވެ. މި ކަން ހިނގާ ގޮސްފައިވާގޮތް ރޯސީ ވަނީ "ވަގުތު" އާއި ޙިއްސާ ކޮށްފައެވެ.\n"ރާއްޖޭގެ ރީތިކަން ބޭރު ދުނިޔެއަށް ޕްރޮމޯޓު ކޮށް، ސަފާރީ ތަކުގައި މުޅި ރާއްޖެ، ފަތުރުވެރިންނަށް ދައްކާލުމަށް އަހަންނަށް ލިބުނު ފުރުޞަތަކީ 1987 ވަނަ އަހަރު ލިބުނު ފުރުޞަތެއް. އޭރުވެސް އަހަރެންގެ ވިޔަފާރި އޮވޭ އިޓަލީގަ. ރާއްޖޭގެ ސަފާރީ ފަތުރުވެރިކަ ން، އިޓަލީއަށް، ސިންގަޕޫރަށް، ރަޝިޔާއަށް، އަދި އެމެރިކާ އަށްވެސް ތަޢާރަފް ކުރި މީހަކީ އަހަރެން. މިގޮތަށް ވިޔަފާރި ކުރަމުން އައިސް، 2004 ވަނަ އަހަރު ރާއްޖޭގެ މީހަކާއި އެއްކޮށް އަހަރެން އޮންނާނޭ ޕާރޓްނާރޝިޕް އެއްބަސްވުމެއް ހަދާފަ. އެއީ ސަފާރީތަކަށް ފަތުރުވެރިން ގެނެސް، މި ވިޔަފާރި ކުރުމާއި ގުޅޭ ގޮތުން ހަދާފައިވާ އެއްބަސްވުމެއް. ނަމަވެސް 2007 ވަނަ އަހަރު އެ ސަފާރީގައި ހިނގި އަލިފާނުގެ ހާދިސާއެއްގައި މުޅި ބޯޓު އަނދައިގެން ދިޔައީ." ރޯސީ ކިޔައިދިނެވެ.\nރޯސީ 1992 ވަނަ އަހަރު ރާއްޖަށް ކުރި ދަތުރުގެ ތެރެއިން - ފޮޓޯ ލޫސީ\nރޯސީގެ ވިޔަފާރި ފުޅާވެ، އިޓަލީގައި މަސައްކަތް ކުރާ އޭނާގެ ބައެއް ރައްޓެހިންނާއި އެކުވެސް އޭނާ ދިޔައީ މި ވިޔަފާރި ކުރަމުންނެވެ. އެގޮތުން ގްރާންޑާޒާ ނަމަކަށް ކިޔާ ސަފާރީ ބޯޓެއް، ތުރުކީގައި ބަނުމުގެ މަސައްކަތް އޭރު ދިޔައީ ކުރަމުންނެވެ.\n"ގްރާންޑާޒާ ސަރާފީ އަކީ އިޓަލީގެ އެހެން ރައްޓެއްސަކާއި އެކު ފެށި މަސައްކަތެއް. އޭނާގެ ނަމަކަށް ކިޔަނީ ޕިލީ. އެއީ އިޓަލީގެ ބޮޑު ވިޔަފާރިވެރިއެއް. އެ ބޯޓު އެއްކޮށް ނުނިމި އުޅެނިކޮށް އެ ބޯޓު އަހަރެން ވިއްކާލީ އޯޝަން އެޑްވެންޗަރ ނަމަކަށް ކިޔާ ރާއްޖޭގެ ކުންފުންޏަކަށް. ދެން ބޯޓުގެ ބާކީ ހުރި މަސައްކަތް ނިންމާ ލުމަށްޓަކައި ރާއްޖޭގެ ބޭކުން ލޯނެއްވެސް ނެގިން. ޕިލީ އަތުން ނެގި ފައިސާ އަކީ އޭނާ އަށް ވަކި މުއްދަތެއްގެ ތެރޭގައި ދައްކާ ގޮތަށް ނެގި ފައިސާ. އެ ފައިސާވެސް ނަގާފަ ވާނީ އޯޝަން އެޑްވެންޗަރ ގެ ނަމުގަ. އެކުންފުންޏަކީ ދިވެހި އެތައް ހިއްސާދާރުންނެއް ހިމެނޭ ކުންފުންޏެއް. އެ ބޯޓު އެއްކޮށް ނިންމާ ރާއްޖެ ގެނައީ 2009 ވަނަ އަހަރު." ރޯސީ ކިޔައިދިނެވެ.\nއޯޝަން އެޑްވެންޗަރ އަކީ އެތަކެއް ހިއްސާދާރުންނާއި އެކު ހިންގަމުން އަންނަ ރާއްޖޭގެ ކުންފުންޏެކެވެ. އަދި އެ ބޯޓަކީވެސް އެ ކުންފުނީގެ ހިއްސާ ފުރިހަމަ އަށް އޮންނަ ބޯޓެކެވެ. ޕިލީ އަތުން ނެގި ފައިސާ މިއަދާ ހަމައަށް އައިއިރުވެސް ދެއްކިފައި ނުވަނީ އެ ކުންފުންޏަށް ދިމާވި މާލީ ބޮޑެތި ގޮންޖެހުން ތަކެއްގެ ސަބަބުންކަމަށާއި މުޅި ދުނިޔެއަށްވެސް ދިމާވި ފައިނޭންޝަލް ކްރައިސިސްގެ ސަބަބުން ކަމަށް ރޯސީ ބުންޏެވެ. އަދި ޕިލީ މިހާރު އެ ފައިސާ ބޭނުން ނުވާ ކަމަށާއި، އޭނާ ބޭނުންވަނީ އެ ބޯޓުގެ އޯރނާޝިޕް ކަމަށްވެސް ރޯސީ ވަނީ ބުނެފައެވެ.\n"ޕިލީ މިހާރު ބޭނުންވަނީ އެ ބޯޓަކީ އޭނާގެ ބޯޓެއް ގޮތުގައި ރަޖިސްްޓްރީ ކުރަން. އޭނާ އެ މަައްސަލަ ރާއްޖޭގެ ސިވިލް ކޯޓަށް ދެއްވީ. އޯޝަން އެޑްވެންޗަރ ކުންފުންޏާއި ދެކޮޅަށް އޭނަ އެ މައްސަލަ ވެއްދީ. އަހަރެންވެސް ކޯޓުގަ ބުނެފަ އޮންނާނެ، ނީލަމުގަ ބޯޓު ވިއްކާލާށޭ ، ވިއްކާލާފަ ލިބޭ ފައިސާ އިން ޕިލީ އަށް އެ ފައިސާ ދޭށޭ. ޕިލީ އަތުން ނެގި ފައިސާގެ އަދަދަށްވުރެ ބޯޓުގެ އަގު މާ ބޮޑުވާނެ. ދެން ސިވިލް ކޯޓުން ހަތަރު ފަހަރެއްގެ މަތިން ބޯޓު ވިއްކާލަށް ބިޑަށްވެސް ލި. ނަމަވެސް ވިއްކާލެވޭގޮތެއް ނުވި ކަމަށް ކޯޓުން ބުނީ. ދެން ކުއްލި އަކަށް އަހަރެންގެ ޕާސްޕޯޓު ހިފަހައްޓަން ޖެހޭ ސަބަބެއް ނޭނގެ. އަހަރެންނަކީ ފިލައިގެން އުޅޭ މީހެއް ނޫން. ދިވެހި ކުންފުންޏެއް އެބަ އޮތް. އެ ބޯޓުވެސް އެބަ އޮތް. ދެން އެ ހުރިހާ އެއްޗެއް އޮއްވަ، އަހަރެންގެ ޕާސްޕޯޓު ހިފަހައްޓަނީ ކޮން ހަމައަކުން ކަމެއް ނޭނގެ. ރަހުނު ހިމެނޭ މައްސަލަ އެއް ވީމަ، އޭތި ވިއްކާލައިގެން ފައިސާ ހޯދެން އެބަ އޮތް. އަނެއްކާ އެ ކުންފުނީގެ ފަރާތުން އެބަ ބުނޭ މި މައްސަލަ އަކީ އަހަންނާއި ގުޅޭ މައްސަލައެއް ނޫން ކަމަށްވެސް." ރޯސީ ބުންޏެވެ.\nރޯސީގެ ޕާސްޕޯޓު ހިފަހައްޓާފައިވާކަން އެނގުނީ އޭނާ އިޓަލީ އަށް ފުރަން އެއާރޕޯޓަށް ދިޔަ ފަހުންނެވެ. އަދި ރޯސީގެ ވަކީލެއްގެ ގޮތުގައި ކުރިން މަސައްކަތް ކުރި ވަކީލު، މިހާރު މަސައްކަތް ކުރަނީ ޕިލީ އާއި އެކު ކަމަށާއި، މި މައްސަލަ އަކީ ކޮރަޕްޝަން އިންތިހާއަށް އެކުލެވޭ މައްސަލަ އެއް ކަމަށްވެސް ރޯސީ ބުންޏެވެ. އަދި އެއްމައްސަލަ އެއްގައި އެއް ލޯޔަރަކު ދެ ފަރާތައް ވަކާލާތު ކުރުމަކީ ރާއްޖޭގެ ޝަރުޢީ ނިޒާމު ތަންދޭ ކަމެއްތޯ، މި ސުވާލު ވަރަށް ބޮޑަށް އުފެދޭ ކަމަށްވެސް އޭނާ ވަނީ ބުނެފައެވެ.\nއޯޝަން އެޑްވެންޗާރސް ކުންފުނީގެ ސަފާރީ - ފޮޓޯ ލޫސީ\n"އަހަންނަށް އެނގޭ ރާއްޖޭގެ ޝަރުޢީ ނިޒާމު މިހާރު މަސައްކަތް ކުރާ ގޮތް. އަހަރެންގެ އުމުރުގެ މިހާ ހިސާބަށް އައިއިރު، އަހަންނަކީ ވަކި ޚާއްޞަ ބޭހެއްވެސް ކާންޖެހޭ މީހެއް. އެކަން އެބަ އެނގޭ މެޑިކަލް ރިޕޯޓު ތަކުން. ދެން އަހަރެން މިހުރީ އެ ފައިސާ ނުދޭކަށްވެސް ނޫން. އެކަމަކު ޕިލީ މިހާރު އެ ފައިސާ ބޭނުމެއް ނުވޭ. އޭނަ ބޭނުންވަނީ ބޯޓު. ކޯޓުންވެސް ބޮޑަށް މަސައްކަތް އެ ކުރަނީ އެ ގޮތަށް. ކޮންމެ ގޮތެއް ވިޔަސް އަހަރެންގެ ޕާސްޕޯޓު ނުހިފެހެއްޓޭނެ. މިހާރު މި މައްސަލަ ވާނީ ރާއްޖޭގެ ސްޕްރީމް ކޯޓަށާއި، ޖޭއެސްސީ އަށްވެސް ހުށަހަޅާފަ. އަހަރެންނަށް އޮތް، އިޓަލީގެ ކޮންސިއުލޭޓު އަދި ޔޫރަޕުގެ ކަމާއި ބެހޭ ފަރާތްތަކަށް މި މައްސަލަ ހިއްސާ ކުރެވެން. ނަމަވެސް އެކަމުގެ ސަބަބުން ރާއްޖޭގެ ފަތުރުވެރިކަމަށާއި ޤައުމުގެ އިޤްތިޞާދަށްވެސް ވާނީ ގެއްލުން. އެހެންވީމަ މި އެދެނީ މިކަމުގެ ހައްލެއް ރާއްޖެއިން ހޯދައިދުނުމަށް." ރޯސީ ބުންޏެވެ.\nމި މައްސަލަ އާއި ގުޅިގެން ރޯސީގެ ޤާނޫނީ ވަކީލު ވެސް ވަނީ "ވަގުތު" އަށް މަޢުލޫމާތު ޙިއްސާ ކޮށްފައެވެ.\n"އަޅުގަނޑުމެން މި ދަންނަވާ ވާހަކަ އަކީ ރަހުނު ހިމެނޭ މައްސަލަ ތަކުގަ ޢަމަލު ކުރުމަށް އޮންނަ ގޮތަށް ޢަމަލު ކުރާށޭ. އެ ބޯޓު އެބަ އޮތް. ވިއްކާލައިގެން ފައިސާ ހޯދަންވީ ނޫންތޯ. އެ އަގުގެ ޑަބަލް އެ ބޯޓުގަ ހުންނާނެ. އެ ހުރިހާ މަގެއް އޮއްވަ، އެ ކުންފުނީގެ އެހެން ހިއްސާދާރުންވެސް ތިއްބަ، ހަމައެކަނި ރޯސީގެ ޕާސްޕޯޓު މި ހިފެހެއްޓީ. އޭނަ ރާއްޖެގަ ހުރެގެން ފައިސާ ލިބޭނެތޯ. އެހެންވީމަ އެބަ ޖެހޭ ތަންކޮޅެއް އިންސާފު ވެރިކަމާއި އެކު ކަންކަން ނިންމަން." ރޯސީގެ ވަކީލު ވިދާޅުވިއެވެ.\nއަނބުރާ ޤައުމަށް ނުދެވި، ރާއްޖޭގައި ތާށިވެފައިވާތީ، ޞިއްހީ ގޮތުންވެސް އޭނާ އަށް ވަނީ އެތައް މައްސަލަ ތަކެއް ކުރިމަތިވެފައެވެ. އަދި މި ހުރިހާ ކަމެއް މިހާރު ވަނީ ކަމާއި ބެހޭ ހުރިހާ މުއައްސަޞާ ތަކަށްވެސް ހުށަހަޅާފައެވެ. ނަމަވެސް މިއަދާއި ހަމައަށް އައިއިރުވެސް އެއިން އެއްވެސް އިދާރާއަކުން އެއްވެސް ޖަވާބެއް ނުލިބޭ ކަމަށް އޭނާ ބުންޏެވެ. މިކަމާއި ގުޅިގެން އޭނާ ގެ އާއިލާވެސް ވަނީ ވަރަށް ކަންބޮޑު ވެފައެވެ. އަދި މިކަމުގެ ސަބަބުން ރާއްޖޭގެ ފަތުރުވެރިކަމަށްވެސް މިކަމުގެ ނޭދެވޭ އަސަރު ކުރާނެ ކަމަށް އޭނާ ބުންޏެވެ. އޭނާގެ އެންމެ ބޮޑު އެދުމަކީ މިކަން ހިނގާފައިވާ ގޮތް ކަމާއި ބެހޭ ހުރިހާ ފަރާތްތަކުން ބައްލަވާ ދެއްވާ، އަވަސްވީ ގޮތަކަށް އޭނާ އަށް ޤައުމަށް ދެވޭނެ ގޮތް ހަމަޖެހިގެން ދިއުމެވެ.\nކިވީ ޕިއްޒާ އެއް ހެދި މީހަކަށް މަރުގެ އިންޒާރު ދީފި!\nޖޫން 9, 2019 19:15\nމުސްލިމު ގައުމުތަކުގެ ތެރޭގައި އަނިޔާވެރިކަން ނޯންނަ ގައުމެއް ދައްކަބަލަ\nޖޫން 9, 2019 23:52\nމުސްލިމު ގައުމުތަކުގެ ތެރޭން އިސްލާމީ ވެރިކަމެއް ނުވަތަ ޝަރީއަތެއް އޮތް ނަމަ ތިހެން ބުނެވިދާނެ،،،،އެކަމު އޮތީ ޑިމޮކްރަސީ އެއްޗަކަށް\nޖޫން 9, 2019 19:34\nނާ ނޯންނާނެ ޔާމީނެއް ނެތިއްޔަ\nޖޫން 9, 2019 20:13\nއިންސާފެއް ނުލިބޭނެ މިގައުމަކުން،މުއައްސަސާ ތަކަކީ ނަމުގަ ހުންނަތަންތަން\nޖޫން 9, 2019 21:05\nނުބައި ދިވެހި ލޯޔަރުން.\nޖޫން 9, 2019 21:44\nދިވެހިންނަކީ ނާމް އިސްލާމް ކާމް ހަރާމް ބައެއް.\nޖޫން 9, 2019 22:22\nވަރަތް އިހުލާސްތެރި އޯގާތެރި ބޭބެ އަކާ ވައްތަރު\nބޫ ވިސްނަންޖެހޭ ކަމެއްމީ\nޖޫން 9, 2019 22:35\nދެކޮޅަށް ވަކާލާތު ކުރީ ކޮން ވަކީލެއް؟\nޖޫން 10, 2019 02:04\nމައްސަލާގައި ހިމެނޭ ވަކީލަކު ދެފަރާތަށް ވަކާލާތު ކުރުމަކީ ސުލޫކީ މައްސަލަ އެއް. ފިޔަވަޅު އަޅންޖެހޭ ކަމެއް.\nޖޫން 10, 2019 06:17\nނުސީދާ ގޮތުން އިންޒާރު ދީފަބތިބއޮތީ މަށްށއ ފެންނަނީ އީޔޫ އަށް ހުށަހަޅަން\nޖޫން 10, 2019 09:40\nމިއީ އޯގާތެރި ޒީރޯ ޓޮލެރަސް ބައި ނާޅާތީ ހިފެހެއްޓީ\nޖޫން 10, 2019 10:26\nމީގެ ދެއަހަރެއް ކުރިން އަޑުއެއްސެވިންތޯ ފްރާންސް މީހެއްކަމަށްވާ ޖޯން ސޭފާޓްގެ ޕާސްޕޯރޓް އިމިގްރޭޝަނުން ހިފަހަައްޓައި އޭނާ ޑިޓެންޝަނަށް ލައި އަހްވާ ދެއްކިވާހަކަ. އެއީ ކިހިނެއްވީ ކަމެއްކަން. އެއީވެސް ރާއްޖޭގައި ވިޔަފާރި ކުރަން އުޅުނު މީހެއް. ދިވެއްސަކާއި ގުޅިގެން ހުޅުމާލޭގައި ގެސްޓްހައުސްއެއް އަޅައި ހުރިހާ ފައިސާއެއް ޚަރަދު ކުރީ އޭނާ. އެންމެފަހުން އެފައިސާކޮޅުވެސް ނުދީ ގެސްޓްހައުސް އަތުލައި އޭނާ ބޭރުކޮށްލަން އިމިގްރޭޝަންގައި އޭރު ތިބި ވެރިންނަށް ރިސްވަތު ދީގެން ދިވެހިމީހާ އެތައް މަސައްކަތެއްކުރި އޭނާ ބޭރުކޮށްލަން. ނަމަވެސް އެކަން ވާގޮތް ނުވީ ކޯޓަށް އެމައްސަލަ އޭނާ ވައްދާފައި އޮތުމުން. އެންމެފަހުން އޭނާގެ ފައިސާ ދޭން ކޯޓުން ހުކުމްވެސް ކުރި. މީވެސް ހަމަ އެފަދަ ގޭމެއް. މިފަހަރުވެސް މިވަނީ އިމިގްރޭޝަނުން އޭގެ ތެރެއަށް ބޭނިފައި. ހަމަ ފައިސާގެ ދަހިވެތިކަމުގައި ވެރިން ވަނީ އަނިޔާވެރިކަމުގައި ބައިވެރިވެފަ.\nޖޫން 18, 2019 00:25\nފްރާންސް މީހެއް ނޫން... އެމެރިކާ މީހެއް.\nތިކަމުގެ އަޑީގައި ހުރީ މަޖިލިސް މެމްބަރެއް\nޖޫން 10, 2019 11:20\nގައުމެއްނެތް! ކޮރޮޕްޝަން ހައްދުފަހަނަ އަޅާފަ! ފާޅުގަ ފަނޑިޔާރުންތައް ރިޝްފަތު ނަގަނީ. ހުއްޓުވޭނެ ގޮތެއްނެތް..\nޖޫން 10, 2019 14:39\nމިކަމުގެ ސަބަބުން ފަތުރުވެރިކަމަށް ލޮޅުމެއްނާރާނެ. ހޮޅި ވާހަކަ ނުދައްކާ...\nޖޫން 10, 2019 16:51\nތިޔައީ މިރާއްޖެއަކުއާކަމެއްނޫން 1973 ވަނައަހަރު ރާއްޖެއަށްފަތުރުވެރިކަންތައާރަފްކޮށްދިން ޖޯޖްކޯބިން ރާއްޖޭންބޭރުކުރީވެސް ހުރިހާމުދަލެއްވެސްއަތުލާފަ މާލޭގެކަމުވޮށިވެގެންވާބަޔަކު ހުރިހާއެއްޗެއްފޭރިގަތީ\nޖޫން 10, 2019 18:05\nއަލީ .. އެއީ އެމެރިކާ މީހެއް\nޖޫން 11, 2019 13:18\nތީ ވަރަށް ފޭކު މީހެއް މިޤައުމު ބަދުނާމުކުރަން ދިވެހިން ބޭނުން ކޮއްގެން ނާޖާއިޒް ފައިދާ ނަގާ އެވަރުން ނުވެގެން އިޓަލީ ވިލާތުގެ އެތައް ބަޔަކު އަތުން ފައިސާ ނަގާ ޖަރީމާ ހިންގާ މީހެއް އެހެން ވީމާ މިޤައުމުގަ ޖަރީމާ ހިންގަޏާ ސަރީޢަތް ކުރާނެ ހިފައްޓަން ޖެހިއްޖެ ނަމަ އެކަންވެސް ކުރާނެ . ދޮނަސް ، ކަޅަސް ވައްކަން ކުރާމީހުން ދުނިޔޭގަ އުޅޭ.\nޖޫން 23, 2019 17:11\nރަނގަޅަށް ވިއްޔާ ކަލޭތީ އޭގެ މީހަކާ ވައްތަރީ ވާހަކަ ތަކުން،ކަލެޔައް ބައެއް ނޭޅީތަ އަނެއްކާ؟\nޖޫން 11, 2019 22:42\nދިވެހިރާއްޖޭގަ މިހާރު އޮތީ މިނިކާ ރާއްޖޭގެ އިންސާފު. އިޓަލީގެ ނޫސްތަކަށް ޚަބަރު ކުރޭ. ކޮން ބަލާއެއް.\nޖޫން 14, 2019 19:26\nލޯޔަރު ކޮޅު ބަދަލުކުރި މައްސަލަ ބަލަންޖެހޭ ކަމަށް ފެންނަނި އެހެން ހުރިހާ ކަމެއް ހުއްޓާލާފަ. ކިހާ ފާޅުކަން ބޮޑު ޙިޔާނާތެއް އެއީ. އެކަކުގެ ހުރިހާ ސިއްރަކާއި ފައިސާއެއް ހޯދައިގެން އަދި އަހުދުވެގެން އަނެކާ އާއި އެއްކޮޅަށް ގޮސް ވަކާލާތުކުރުން.\nޖޫން 22, 2019 10:17\nމައްސަލަ ތިއޮތީބުނެފަ އަމިއްލަޔަށް1 .. ދެމީހުން ވެގެން ތުރުކީގަ ބަންނަންފެށި ބޯޓެއް.. ތިމާމީހާގެ ފައިސާއެއްވެސްނޫން... ދެން ކީއްވެ ފައިސާގެ ވެރިމީހާއަށް ނޭގި ބޯޓް ވިއްކާލީ .. ކިހާބޮދު ޚިޔާނާތެއް.. ދޯކާދިނީނުން. ދެން ފިލައިގެން އެއްގަވްމުން އަނެއްގަވްމުން ތިއުޅެނީ.. ފައިސާގެ ވެރިމީހާ އަށް ވެސް އެބަޖެހެ އިންސާފު ލިބިދޭން.. ތީ ވަރަށް ފޭކު މީހެއް.


Natheejaa gaboolu nukuraane kamah Trump mihaarun sure vidhaalhu vejje\nނަތީޖާ ގަބޫލު ނުކުރައްވާނެ ކަމަށް ޓްރަމްޕް މިހާރުންސުރެ ވިދާޅުވެއްޖެ\nއެމެރިކާގެ ރިޔާސީ އިންތިހާބުގެ ނަތީޖާ ގަބޫލު ނުކުރައްވާނެ ކަމަށް ރިޕަބްލިކަން ޕާޓީގެ ރިޔާސީ ކެނޑިޑޭޓް ޑޮނަލްޑް ޓްރަމްޕް މިހާރުން ސުރެ ވިދާޅުވެއްޖެ އެވެ.\nއެމެރިކާގެ ވިސްކޮންސިންގެ ގްރީން ބޭގައި ކުރިއަށް ގެންދިޔަ ކެމްޕޭން ރެލީއެއްގައި ޓްރަމްޕް ވިދާޅުވީ 2008 އަހަރުގެ ރިޔާސީ އިންތިހާބުގައި ގަވައިދާ ހިލާފަށް އެމެރިކާއަށް ހިޖުރަކޮށްފައިވާ މީހުން، އެމެރިކާގެ މިހާރުގެ ރައީސް ބަރަކް އޮބާމާ އަށް ވޯޓް ދިން ކަމަށެވެ.\nއަދިވެސް ވޯޓްގައި މަކަރު ހެދުމުގެ ކަންކަން ކުރިއަށްދާ ކަމަށާއި މީގެ 10 އަހަރު ކުރިން މަރުވެފައިވާ މީހުން، އިންތިހާބުތަކުގައި މިހާރުވެސް ވޯޓްލަމުން ދާ ކަމަށެވެ.\nވިސްކޮންސިންގެ ކެމްޕޭން ރެލީއަށް ވަޑައިގެންނެވުމުގެ ކުރިން، ކުރެއްވި ޓްވީޓެއްގައި ޓަރްމްޕް ވިދާޅުވީ ވޯޓް އޮޅުވާލުމުގެ ކަންތައްތައް މަތީ ދަރަޖައެއްގައި ހިނގާ ކަމަށާއި ރިޕަބްލިކަން ޕާޓީގެ ލީޑަރުން އެކަންކަން ގަބޫލު ކުރައްވަން ބޭނުންފުޅު ނުވަނީ ކީއްވެގެން ކަން އެނގިވަޑައި ނުގަންނަވާ ކަމަށެވެ.\nޓްރަމްޕް ވަނީ އިންތިހާބުގައި ނާޖާއިޒު ކަންކަން ކުރަމުންދާކަމަށް ވިދާޅުވެ ސީދާ އެ މައްސަލައަށް ވާހަކަފުޅު ދައްކާފައެވެ. ވޯޓް ބަދަލު ކުރުމަށް ނުވަތަ އޮޅުވާލުމަށް ގިނަ ކަންކަމެއް އަވަހަށް ނިންމަމުންދާ ކަމަށް ވެސް ތުހުމަތު ކުރެއްވި އެވެ.\nރޭ ބޭއްވި ކެމްޕޭން ހަރަކާތްތަކުގައި ޓްރަމްޕް ވިދާޅުވީ މަރުވެފައިވާ މީހުންގެ ތެރެއިން 1.8 މިލިއަން މީހުންގެ ނަމުގައި "ކޮންމެވެސް މިހަކު ވޯޓް ލާނޭ" ކަމަށެވެ.\n"މުޅި ގައުމުގައި ވޯޓް ލާ މީހުން އެބައުޅޭ، އެމެރިކާގެ ރައްޔިތަކަށް ނުވިޔަސް އިންތިހާބުގައި ވޯޓް ލާނެ،" ކަމަށް ޓްރަމްޕް ތުހުމަތު ކުރެއްވިއެވެ.


Grade9Ge Dharivaraku School Faahanaa Thereygai Rape Kohlaifi - Vaguthu\nގްރޭޑް9ގެ ދަރިވަރަކު ސްކޫލް ފާހަނާތެރޭގައި ރޭޕްކޮށްލައިފި\nގްރޭޑް9ގައި ތަޢުލީމު ހާސިލްކުރަމުންދިޔަ ދަރިވަރަކު، ސްކޫލުގެ ފާހަނާތެރޭގައި ރޭޕްކޮށްލައިފިއެވެ.\nއުމުރުން 14 އަހަރުގެ އެ ކުއްޖާ ރޭޕްކޮށްލީ، ފްލޮރިޑާގެ މިއާމީ ގާޑެންސްގެ ހައި ސްކޫލެއްގައެވެ. އޭނާ ރޭޕްކޮށްލީ، އޭނާ އާއި އެކު އެއް ގްރޭޑެއްގައި ތަޢުލީމު ހާސިލްކުރަމުންދިޔަ ތިން ފިރިހެން ދަރިވަރުންނެވެ.\nމި ހާދިސާ އާއި ގުޅިގެން ފުލުހުން ކުރިއަށްގެންދިޔަ ތަހުޤީޤަކުން އެނގިފައިވަނީ، އެ އަންހެން ކުއްޖާ ރޭޕްގެ ޝިކާރައަކަށް ހަދާލީ އޭނާގެ އެކުވެރިއެކެވެ. އެގޮތުން އޮޅުވާލައިގެން ސްކޫލުގެ ފާހަނާތައް ހުންނަ ސަރަޙައްދަށް އޭނާ ގެންދިއުމަށްފަހު ގަދަކަމުން ފާހަނައަށް ވައްދައި، އިތުރު ދެކުއްޖަކާއި އެކު ރޭޕްކޮށްލީ ކަމަށް ވެއެވެ.\nމި ހާދިސާގައި އެ އަންހެން ކުއްޖާއަށް އެކިވަރުގެ ހާނިކަތައް ލިބިފައިވާއިރު، އޭނާ ރޭޕްކޮށްލި ތިން ކުދިންގެ ތެރެއިން އެކެއްގެ ހަށިގަނޑުގައި އެޗްއައިވީ ހުންނަ ކަމަށް ވެއެވެ. އެހެންކަމުން އެޗްއައިވީގެ އަސަރު އެ އަންހެން ކުއްޖާއަށްވެސް ކޮށްފައިވާކަން ޓެސްޓުތަކުން ވަނީ ހާމަވެގެން ގޮސްފައެވެ.\nމި ހާދިސާ ހިނގީ، މީގެ ކުރިންވެސް ބައެއް ދަރިވަރުންގެ ފަރާތުން އެ ކުއްޖާއަށް އެކި ކަހަލަ އުނދަގޫތަކެއް ކުރިމަތިވަމުން ގޮސްފައި ވަނިކޮށެވެ. އެގޮތުން މަގުމަތިންވެސް ބައެއް ދަރިވަރުންގެ ފުރައްސާރަ އާއި އުންދަގުލާއި އޭނާއާއި ކުރިމަތިވިއިރު، ފަހުން އެ ދަރިވަރުން އޭނާއާއި ދިމާކޮށްލީ ސްކޫލް ތެރެއިން ކަމަށް އޭނާގެ މަންމަ ނޫސްތަކުގައި ބުނެފައި ވެއެވެ.\nއެކުއްޖާގެ މަންމަ އިތުރަށް ބުނެފައި ވަނީ، އޭނާގެ ދަރިފުޅު ރޭޕްކޮށްލުމުގެ ސަބަބުން ފުރާނައަށްވެސް ނުރައްކާ ވެފައިވާ ކަމަށެވެ. އެގޮތުން އެޗްއައިވީގެ އިތުރުން، ދަރިފުޅު ރޭޕްކޮށްލި ކުދިންގެ ތެރެއިން އެއްކުއްޖެއްގެ ގައިން ނުރައްކާތެރި ބައްޔެއްވެސް އޭނާގެ ގަޔަށް އަރާފައި ވާކަމަށާއި، އެޗްއައިވީގެ ސަބަބުން ބަލި އިތުރަށް ބޮޑުވަމުންދާ ކަމަށް އޭނާ ބުންޏެވެ.\nމި ހާދިސާއާއި ގުޅިގެން ސްކޫލުން ވަނީ އެ އަންހެން ކުއްޖާ އާއި އޭނާ ރޭޕްކޮށްލި ތިން ދަރިވަރުންވެސް ސަސްޕެންޑު ކޮށްފައެވެ.\nފެބުރުއަރީ 10, 2018 10:41\n.ކީއެވެ އެއަންހެން ކުއްޖާ ސަސްޕެންޑުކުރީ???\nފެބުރުއަރީ 10, 2018 10:42\nތިކަމާ މިހާރު މޯދީ ގުޅާގެން އެބަ މަަސްވަރާ ކުޜޭ\nފެބުރުއަރީ 10, 2018 11:20\nމަގޭހީކުރީ އިންޑިޔާގެ ހިނގިކަމެއްހެން!\nފެބުރުއަރީ 10, 2018 12:00\nމިމައްސަލައެއްނު ތިބައިގަނޑު ހައްލުކުރަންވީ އަހަރެމެންގެ މިނިވަންކަމާނުކުޅެ\nފެބުރުއަރީ 10, 2018 12:07\nވަރަށް ދެރަ ހިތާމަވެރި ޚަބަރެއް. ތިޔަ އަންހެން ކުއްޖާއަށް އަވަސް ޝިފާއެއްދެއްވަވާ ހިދާޔަތުގެ އަލިމަގު ދައްކަވާންދޭވެ... އެޗްއައިވީ ބައްޔަށް ޝިފާ ދެއްވަން ވިޔަސް އެކަލާނގެއީ ހުރިހާ ކަމަކަށް ކުޅަދުންވަންތަ ރަސްކަލާންގެ..\nފެބުރުއަރީ 10, 2018 15:23\nފެބުރުއަރީ 10, 2018 12:25\nކޮބައިތަ ޓްރަމްޕް އަނގަބޮޑޭ\nފެބުރުއަރީ 12, 2018 10:58\nރޭޕް ކޭސް އެއް ވިއްޔާ އަވަހަށް އިންޑިޔާގެ އެހީތެރިކަމަށް އެދޭ.. ތިކަމުގައި އެންމެ ފުންނާބު އުސް ވާނީ އިންޑިޔާ


މައިމީހާ ހިތުގައި ޖައްސައިފި މީހެއްގެ ދިރިއުން ބަނގުރޫޓުވެ ކާމިޔާބެއް ނުވާނެ: ޝައިހް އިލްޔާސް – Haftha\nThu, 23 January, 2020, 6:38 am\nމައިންބަފައިންގެ ތެރެއިން ވެސް ދުނިޔެއަށް ތިމާ އުފަން ކުރުވި މައިމީހާ ހިތުގައި ޖައްސައިފި މީހެއްގެ ދިރިއުޅުން ބަނގުރޫޓުވާނެ ކަމަށް ޝައިހް އިލްޔާސް ހުސެއިން ވިދާޅުވެއްޖެއެވެ.\n”ބާއްޖަވެރި އާއިލާ“ގެ ނަމުގައި އިސްލާމީ މަރުކަޒު މައިދާނުގައި ރޭ ދަރުސް ދެއްވަމުން ޝައިހް ވަނީ އާއިލާ ބާއްޖަވެރި ކުރުމަށް ދީނީ ގޮތުން ކުރަންޖެހޭ ފަސް ކަމަކާ ގުޅޭގޮތުން ވާހަކަފުޅުދައްކަވައިފައެވެ.\nއެގޮތުން ކުރަންޖެހޭ ކަންކަމުގެ ތެރެއިން ހަތަރު ވަނަ ކަމެއްގެ ގޮތުގައި ޝައިހް އިލްޔާސް އެންމެ ގިނައިރުތަކެއް ވަންދެން ވާހަކަދެއްކެވީ މައިންބަފައިންނަށް ކަމޭހިތުމާ ގުޅޭގޮތުންނެވެ.\nއިސްލާމްދީނުގައި މައިންބަފައިންގެ މަގާމަކީ ﷲގެ ދަރުބާރުގައި ވަރަށް މަތީ މަގާމެއްކަން ފާހަގަކުރައްވާ ޝައިހް އިލްޔާސް ވިދާޅުވީ، މުޅި ޤުރުއާނުގެ ހަތަރު ތަނެއްގައި އޮންނަ ހަތަރު އާޔަތެއްގައި ﷲއަށް އަޅުކަން ކުރާށެ އެއާ ވިދިގެން މައިންބަފައިންނަށް ކަމޭހިތަން އަންގަވާފައިވާ ކަމަށެވެ.\n“ބާއްޖަވެރި އާއިލާ” ގެ ނަމުގައި އިސްލާމީ މަރުކަޒު މައިދާނުގައި ޝައިހް އިލްޔާސް ހުސެއިން ދެއްވި ދަރުހުގެ ތެރެއިން — ފޮޓޯ/ ރައީސް އޮފީސް\nއަދި ވިދާޅުވީ، މައިންބަފައިންނަށް ކަމޭހިތުމަކި ބާއްޖަވެރިކަމާއި ހިތްހަމަޖެހުމާއި ހަމަހިމޭންކަން ލިބިގެންދާނެ ކަމެއް ކަމަށެވެ. އޭގެ ސަބަބެއް ކަމަށް ޝައިހް ވިދާޅުވީ، ރަސޫލުއްﷲ ޞައްލަﷲ ޢަލައިހި ވަސައްލަމްގެ ހަދީޡް ބަސްފުޅެކެވެ.\nއެ ބަސްފުޅުގައި ވަނީ، “މައިންބަފައިންގެ ރުހުމަގައޭ މާތްﷲ ރުހިވޮޑިގަތުންވަނީ. މައިންބަފައިންގެ ނުރުހުމުގައޭ ﷲގެ ކޯފާ ހައްގުވެގެންވަނީ،” މިހެންނެވެ.\nޝައިހް ވިދާޅުވީ، އަންހެނެއްގެ މަގާމަކީ ތަސައްވަރުން ބޭރުގައި މަތި ކުރެވިފައިވާ މަގާމެއް ދެވިފައިވާ ބައެއް ކަމަށާއި ހާއްސަކޮށް މަންމަ އަކީ ތިން ގުނަ މަތީގައިވާ ފަރާތެއްކަމަށް ވިދާޅުވިއެވެ.\nއެގޮތުން ސަހާބީ ބޭކަލަކު ރަސޫލުއްﷲ ޞައްލަﷲ ޢަލައިހި ވަސައްލަމް ކައިރިއަށް އައިސް އެމީހަކާ ދޭތެރޭގައި ތިމަންނަ އެންމެ ރަނގަޅަށް ކަންތައް ކުރަންޖެހޭ މީހަކީ ކާކުތޯ އެއްސެވުމުން ތިން ފަހަރު ވެސް ތިބާގެ މަންމައޭ ހަދީޡް ކުރެއްވުމަށްފަހު ހަތަރުވަނައަށް ތިބާގެ ބައްޕައޭ ހަދީޡް ކުރެއްވި ކަމަށް ޝައިހް ވިދާޅުވިއެވެ.\n“އެ މަންމަ ވޭނާއެކުގައި ނުވަ މަހާއި 10 ދުވަސް ވަންދެން ބަނޑުގައި އުފުލީ. ވޭނާ އެކުގައި ވިހެއި. ދެ އަހަރު ވަންދެން މޭމަތިން ލޭބޯންދިނީ. ނުތާހިރުވީމަ އަމިއްލަ ދެ އަތުން ސާފުތާހިރުކުރީ އެ މަންމައޭ،” މަންމަ ތިންގުނަ މަތި ސަބަބުތައް ފާހަގަކުރައްވާ ޝައިހް އިލްޔާސް ވިދާޅުވިއެވެ.\nޝައިހް ވިދާޅުވީ، ދުނިޔޭގެ ރަސްކަން ލިބުނަސް ނުވަތަ އަނބިމީހާ ރުއްސުމަށްޓަކާ މަންމައާ ދިމާލަށް އުއްފުވެސް ބުނެގެން ނުވާނެ ކަމަށާއި ސަބަބަކީ ދުނިޔެމަތިން އަންހެނުން ލިބުނަސް އެ މަންމައެއް ނުލިބޭނެ ކަމަށެވެ. އަދި މައިންބަފައިންގެ ކުރިމަތީގައި ނިކަމެތި ކަމުގެ ފިޔަ ތިރިކުރުމަށް ޝައިހް ނަސޭހަތްތެރިވެވަޑައިގަތެވެ.\nޝައިހް އިތުރަށް ވިދާޅުވީ، މަންމަ ހިތުގައި ޖައްސައިފި މީހެއްގެ ދިރިއުޅުން ބަނގުރޫޓު ވާނެ ކަމަށާއި ދުވަހަކުވެސް ކާމިޔާބެއް ނުވާނެ ކަމަށެވެ.\n“އާއިލާތައް ބަގުރޫޓުވުމުގެ އެންމެ ބޮޑު އަސާސަކީ މައިންބަފައިން ހިތުގައި ޖެއްސުން. އެ ޅަފަތުގައި ކުރި ހޭދަ އެ ޅަފަތުގައި އުފުލި ބުރަ އެމީހުން ހަމަ ސުމަކަށް ހަދާފަ އަންހެނަކު ރުއްސަން. އަންހެނަކު ބައިވަރު ލިބިދާނެ މި ދުނިޔެމަތީގައި. ނަމަވެސް ﷲގަންދީ ހުވާކުރަން މަންމައަކު ނުލިބޭނެ. ﷲއާއި ރަސޫލާ ޞައްލަﷲ ޢަލައިހި ވަސައްލަމްއަށް ލޯބިވުމަށްފަހުގައި އެންމެ ބޮޑަށް ލޯބިވާންޖެހޭނެ ބަޔަކީ މަންމަ. އެއަށްފަހު އަނބިމީހާގެ މަގާމު އަންނާނީ.” ޝައިހް އިލްޔާސް ވިދާޅުވިއެވެ.\nޝައިހް ވިދާޅުވީ، ބާއްޖަވެރި ދިރިއުޅުމެއް ހޯދަން ބޭނުންނަމަ މަންބަފައިންގެ ރުހުން ހޯދުން ދީނީގޮތުން ވާޖިބުވެގެންވާ ކަމަށެވެ. އަދި ހާއްސަކޮށް ޖަވާޒީ ހަޔާތެއް ފަށާއިރު އާއި ހުރިހާ ކަމެއްގައި އެމީހުންގެ މަޝްވަރާއާއި ލަފާ ހޯދުން މުހިއްމުކަން ފާހަގަކުރައްވާ ވިދާޅުވީ، އެމީހުން ހިތުގައި ނުޖައްސައި، އުފަލުގައި ބަހައްޓައިފި މީހެއްގެ ހިތުގައި ހިތްހަމަޖެހުމާއި އުފާވެރިކަން އޮންނާނެ ކަމަށެވެ.\nޝައިހް އިލްޔާސްގެ ދަރުހުގައި ބާއްޖަވެރި އާއިލާއަކަށް ދީނީގޮތުން ކުރަންޖެހޭ ކަންތައްތައް ފާހަގަކުރައްވާ ވިދާޅުވީ، ބާއްޖަވެރިކަމާއި ހިތްހަމަޖެހުމާ ލިބެން ބޭނުންވާ ކަމަށް ވަނީނަމަ ފުރަތަމަ ޝަރުތަކީ މުއުމިނަކަށްވެ އިސްލާމްދީނުގައި ފައިތިލަ ސާބިތުކުރުން ކަމަށެވެ. އެހެންނޫނީ ހަމަޖެހުމާއި ހިތްހަމަޖެހުމެއް ނުލިބޭނެ ކަމަށް ވިދާޅުވިއެވެ.\n“މާތްﷲ ވަހީކުރައްވާ އަންގަވާފައިވާ އާޔަތެއްގެ މަހްފޫމުގައި ވަނީ، މުއުމިނެއް ކަމުގައިވާ ހާލު، ހެޔޮ އަމަލުކޮށްފި މީހާ ދަންނާށެ. ﷲ ސުބްހާނަހޫ ވަތައާލާ ގެރެންޓީ ދެއްވަނީ ވައުދު ވޮޑިގެންފައިވަނީ ހަތް އުޑު މަތިން އިއުލާން ކުރައްވަނީ … ތިމަން އިލާހު އެމީހަކަށް އުފާވެރި ރަނގަޅު ބާއްޖަވެރި ދިރިއުޅުމެއް ދެއްވާނަމޭ،” ޝައިހް އިލްޔާސް ވިދާޅުވިއެވެ.\nދެވަނަ ކަމެއްގެ ގޮތުގައި ޝައިހް ވިދާޅުވީ، ދެ ދުނިޔެ ބާއްޖަވެރިކަމަށްޓަކާ ދީނުގައި ހުރި ކަންތައްތައް ބާއްވައިލެއްވި ކީރިތި ޤުރުއާނަށް ލޯބިކުރުމާއި ޤުރުއާން ކިޔަވައި، އޭގައިވާ ގޮތަށް އަމަލު ކުރަންޖެހޭ ކަމަށެވެ.\nއެގޮތުން، ޤުރުއާނުގެ ސަބަބުން ބާއްޖަވެރިކަން މުޅި ހަށިގަނޑަށާއި މުޅި ގޭތެރެއަށާއި މުޅި މުޖުތަމައުއަށް ވެރިވެގެންދާނެކަން ފާހަގަކުރައްވާ ޝައިހް އިލްޔާސް ވިދާޅުވީ، ޤުރުއާން ކިޔެވުމަކީ ﷲތައާލާގެ ރަހުމަތް އޭނާގެ މައްޗަށް ވެރިވެ، ދުނިޔެވީ ހަޔާތުގައި ދިމާވާ ހުރިހާ ކަމަކަށް އަލިކަމެއް ފެނިގެންދާނެ ރޫހެއް ކަމަށެވެ.\nނަމަވެސް، ރެއާ ދުވާލު ހޭދަވެގެންދާއިރު ނަމާދުގައި ކިޔަވާ ސޫރަތްތައް ފިޔަވައި އިތުރު ވަގުތުކޮޅެއް އަޅުގަނޑުމެންގެ ތެރެއިން ގިނަ މީހުންނަށް ނުލިބޭކަން ޝައިހް ވިދާޅުވިއެވެ.\nބާއްޖަވެރި އާއިލާއަކަށް ކުރަންޖެހޭ ތިން ވަނަ ކަމެއްގެ ގޮތުގައި ޝައިހް އިލްޔާސް ފާހަގަކުރެއްވީ، ދުއާ ކުރުން ކަމަށެވެ.\nމުސްލިމުންގެ އެންމެ ވަރުގަދަ ހަތިޔާރަކީ ދުއާކަން ފާހަގަކުރައްވާ ޝައިހް ވިދާޅުވީ، ހައްދަވާ ގެންގުޅުއްވާ އިލާހު ވޮޑިގެންވާކަން ގަބޫލުކޮށް އެ އިލާހުގެ ހަޒްރަތުގައި ދުއާ ކުރަން ވަހީކުރައްވާފައިވާ ކަމަށާއި އަދި އެ ދުއާ އިޖާބަކުރައްވާނެކަމުގެ ގެރެންޓީ ވެސް ދެއްވާފައިވާ ކަމަށެވެ.\nއެހެންކަމުން އާއިލާ ބާއްޖަވެރިކުރުމަށްޓަކާ ބޭނުންވާއިރު، ދުއާ ކުރުމަކީ އެންމެ ވަރުގަދަ ހަތިޔާރުކަން ވިސްނައި، ކޮންމެ ފަރުދަކުވެސް ދުއާ ދެންނެވުމުގައި ދަހިވެތިކަމެއް ނުގެންގުޅުއްވައި ދެންނެވުން އިސްކުރެއްވުމަށް ޝައިހް އިލްޔާސް ނަސޭހަތްތެރިވެވަޑައިގަތެވެ. އަދި އެކަން 100 ޕަސެންޓް މިންވަރު ކުރައްވާނެކަމަށް ވިދާޅުވިއެވެ.\nނަމަވެސް ދުއާ ކުރައްވާއިރު، އިހްލާސްތެރިކަން އިސްކޮށް ހަރާންކަންތައްތަކުން ދުރުހެލިވާންޖެހޭނެ ކަމަށާއި ސަބަބަކީ ހަރާން އެއްޗެހި ކައިގެން ހެދިބޮޑުވާ ހަށިގަނޑަކުން ކުރާ ދުއާ ﷲ އިޖާބަ ނުކުރައްވާނެ ކަމަށްތީ ކަމަށް ޝައިހް ވިދާޅުވިއެވެ.\nގާތްތިމާގެ ގުޅުން ބަދަހިކުރުމަކީ ޝައިހް އިލްޔާސްގެ ދަރުހުގައި ފަސް ވަނަ ކަމެއްގެ ގޮތުގައި ފާހަގަކުރެއްވި ކަމެވެ. އެގޮތުން ގާތްތިމާގެ ގުޅުން ކެނޑުމަކީ އިލާހީ ރަހުމަތް އެމީހެއްގެ މައްޗަށް ކެނޑިގެންދާނެ ކަމެއް ކަމެއްކަން ފާހަގަކުރައްވާ ޝައިހް ވިދާޅުވީ، ގާތްތިމާގެ ގުޅުން ކެނޑުމަށްފަހު އުފަލުން ހުންނަން ބޭނުންވިޔަސް އެކަމެއް ނުވާނެ ކަމަށެވެ.\n“އެމީހެއްގެ އުމުރު ދިގުވެ، އެމީހެއްގެ ރޯދި ބަރަކާތް އިތުރުވުމަށް އެދޭ މީހާ ގާތްތިމާގެ ގުޅުން ބަދަހިކުރާށެ،” ރަސޫލާ ޞައްލަﷲ ޢަލައިހި ވަސައްލަމްގެ ވަހީ ބަސްފުޅެއްގައިވާ ކަމަށް ޝައިހް ވިދާޅުވިއެވެ.\nޝައިހް އިލްޔާސްގެ ރޭގެ ދަރުހަށް ގިނަ ބަޔަކު ހާޒިރުވިއިރު، މިއީ ސަރުކާރު ބަދަލުވި ފަހުން އިސްލާމީ މަރުކަޒު މައިދާނުގައި ބާއްވާ ފުރަތަމަ ދަރުހެވެ.\nޖިންސީ ގޯނާގެ މައްސަލަތައް އިތުރުވީ ޒަމާނުއްސުރެ އަޅާނުލެވި އޮތީމަ: ރައީސް\nޖިންސީގޯނާގެ 55 މައްސަލަ ޝަރީއަތުގައި ހުއްޓިފައި އެބައޮތް، ވަރިހަމަކޮށްގެން ނުތިބެވޭނެ\nޖިންސީގޯނާ ކުރިކަމުގެ ތުހުމަތަށް ސިފައިންގެ މީހަކު ހައްޔަރުކޮށްފި\nދިވެހިން ފުރަތަމަ ވާންވީ އިންސާނުންނަށް، އުޅެންވީ ﷲ އަންގަވާފައިވާ ގޮތަށް: ނަޝީދު


Muzaaharaa hoonuve Trump ge campaign evvun cancel koffi - vNews.mv\nމުޒާހަރާ ހޫނުވެ ޓްރަމްޕްގެ ކެމްޕެއިން އެއްވުން ކެންސަލް ކޮށްފި\nސައިފް އަޒްހަރު 12 March 2016, 15:39\nއެމެރިކާގެ ރިޔާސީ ޕްރައިމެރީގައި ރިޕަބްލިކަން ޕާޓީގެ ޓިކެޓަށް ވާދަކުރައްވާ ޑޮނަލްޑް ޓްރަމްޕާ ދެކޮޅަށް ޗިކާގޯގައި ވަރުގަދަ މުޒާހަރާއެއް ފެށުމާ ގުޅިގެން، ޗިކާގޯގައި ޓްރަމްޕް ބާއްވަން މަސައްކަތް ކުރެއްވި ކެމްޕެއިން އެއްވުން ކެންސަލް ކުރައްވައިފިއެވެ.\nޗިކާގޯގެ އިލިނޮއިސް ޔުނިވަރސިޓީގެ ކުޅިވަރުކުޅޭ މައިދާނުގައި ޓްރަމްޕް ބާއްވަން ތައްޔާރުވި ކެމްޕެއިން އެއްވުން ކެންސަލް ކުރެއްވީ، އާންމުން އެސަރަހައްދަށް އެއްވެ، ޓްރަމްޕްގެ ސަޕޯޓަރުންނާއި ކުރިމަތިލައި، މަސްރަހް ވަރަށް ހޫނުވުމާ ގުޅިގެންނެވެ. މިކަން އެތައް ގަޑިއިރަކަށް ދެމިގެންދިޔައެވެ.\nބައެއް މީހުންވަނީ ފުލުހުންނާއި ދިމާއަށް ފުޅިއާއި އެނޫންވެސް ތަކެތި އުކާފައެވެ. އަދި ގަދަކަމުން ސްޓޭޖަށް އަރައި ވާހަކަ ދައްކަންވެސް ބައެއް މީހުން މަސައްކަތް ކޮށްފައި ވެއެވެ.\nޓްރަމްޕާ ދެކޮޅަށް ނުކުތް މީހުންނާއި، ޓްރަމްޕްގެ ސަޕޯޓަރުންނާ ދެމެދު ކުރިމަތިލުމަކަށް ނުގޮސް، މަސްރަހް ކޮންޓްރޯލްކުރީ ފުލުހުންނެވެ. އެކަން ކުރެވުނީ ވަރަށް އުނދަގުލުންކަމަށް ވެއެވެ. މިކަމުގެ ތެރޭގައި ފުލުހުންވަނީ ފަސްމީހަކު ހައްޔަރު ކޮށްފައެވެ. އަދި ފުލުހުންގެ ދެ އޮފިސަރަކަށް އަނިޔާވެގެން ހޮސްޕިޓަލަށް ވެސް ގެންދިޔައެވެ.\nމިހާދިސާއަށްފަހު ސީއެންއެންއާ ވާހަކަ ދައްކަވަމުން ޓްރަމްޕް ވިދާޅުވީ، ކެމްޕެއިން އެއްވުން ކެންސަލް ކުރެއްވީ ފުލުހުންގެ މަޝްވަރާގެ މަތިން މަސްލަހަތަށްޓަކައި ކަމަށެވެ. "އެއްވެސް މީހަކަށް އަނިޔާވާތަން ދެކޭކަށް ބޭނުމެއްނޫން. އަޅުގަނޑުމެންގެ ޚިޔާލު ފާޅުކުރުމުގެ މިނިވަންކަމަށް ހުރަސް އެޅިޔަސް، މިނިންމުމަކީ (އެއްވުން ކެންސަލް ކުރުމަކީ) ރަނގަޅު ނިންމުމެއްކަމަށް ދެކެން" ޓްރަމްޕް ވިދާޅުވިއެވެ.\nޚަބަރު ލިބޭގޮތުގައި، ޗިކާގޯގައި ޓްރަމްޕް ބާއްވަން އުޅުނު ކެމްޕެއިން އެއްވުމަށް ހުރަސްއަޅަން ގިނައިން ނުކުތީ، އެ ސްޓޭޓްގެ ހިޖުރަވެރިންނެވެ. އޭގެ ތެރޭގައިވެސް ގިނައީ ކަޅުނަސްލުގެ އެފްރިކާ ދަރިކޮޅުގެ މީހުންނާއި، ލެޓިން ދަރިކޮޅުގެ މީހުންނެވެ.\n"އަހަރެމެންނަކީ ގަދަކަމުން އިއްފަތްފޭރޭ ބައެއްނޫން" މައިދާނުގައި ހުރި މެކްސިކޯގެ ހިޖުރަވެރިޔަކު ގެންގުޅުނު ބޯޑެއްގައި ލިޔެފައި ވެއެވެ. މިއީ،މެކްސިކޯ މީހުންނަކީ "ރޭޕިސްޓުން" ކަމަށް ސިފަވާގޮތަށް ޓްރަމްޕް ދައްކަވާފައިވާ ވާހަކަތަކާ ގުޅިގެން އެކަމާ ދެކޮޅަށް ނުކުތް މީހެކެވެ.\nމީގެއިތުރުން، ރިޕަބްލިކަން ޕާޓީން ރިޔާސީ ޕްރައިމެރީގައި ވާދަކުރައްވާ އެހެން ބައެއް ކެންޑިޑޭޓުންގެ ސަޕޯޓަރުންނާއި، ޑިމޮކްރެޓިކް ޕާޓީގެ ބާރނީ ސޭންޑަރސްގެ ސަޕޯޓަރުންވެސް އެތަނަށް އެއްވިކަމަށް ރިޕޯޓްތައް ބުނެއެވެ.\nޓްރަމްޕާ ދެކޮޅަށް ނުކުތް މީހުން ގިނަކަމުން، ޓްރަމްޕްގެ ސަޕޯޓަރުންނަށްވެސް އެއްވުން ބާއްވަން އުޅުނު މައިދާނުން ލިބުނީ ކުޑަ ޖާގައެއްކަމަށް ވެއެވެ.\nސީއެންއެންއިން ބުނެފައިވަނީ، ޓްރަމްޕާ ދެކޮޅަށް ނުކުތް މީހުންނާއި، ޓްރަމްޕަށް ތާއީދުކުރާ މީހުންގެ މެދުގައި މަސްރަހް ނުތަވަސްވެ ހޫނުވެގެން ދިޔައިރު، އެ މައިދާނަށް ދިހަހާހެއްހާ މީހުން އެއްވެފައި ތިބި ކަމަށެވެ. އޭއެފްޕީގެ ފޮޓޮގްރާފަރ ބުނެފައިވަނީ، މަސްރަހް އިތުރަށް ހޫނުވެގެންދިޔައީ، ކެމްޕެއިން އެއްވުން ކެންސަލްކުރިކަން އިޢްލާން ކުރުމާއެކުގައި ކަމަށެވެ.\nޓްރަމްޕަކީ ބޭރު ގައުމުތަކުގެ މީހުން އެމެރިކާއަށް ހިޖުރަކުރުމާ ވަރަށް ދެކޮޅު ބޭފުޅެކެވެ. އޭނާ ކެމްޕެއިން ތެރޭގައި ގެންދަވަނީ ހިޖުރަކުރުމުގެ މައްސަލައާ ވަރަށް ބޮޑަށް ދެކޮޅު ހައްދަވަމުންނެވެ. އަދި ހިޖުރަވެރިންނާ ދެކޮޅު ޝުއޫރު ފާޅުކުރައްވަމުންނެވެ.


Mi faharu Azima aai Bisham: Dhushmanakee Bisham | Mihaaru\nކުރީގެ ޕީޖީ ބިޝާމް (ކ) އަދި ކުރީގެ ރައީސް އޮފީހުގެ ލީގަލް އެފެއާޒް މިނިސްޓަރު އާޒިމާ: އެދުވަސްވަރު ވަރަށް ގާތް ދެ ބޭފުޅުން\n21 އޮކްޓޯބަރ 2020 - 13:41\nކުރީގެ ރައީސް އަބްދުﷲ ޔާމީން އާއި އެމަނިކުފާނުގެ ނައިބު އަހުމަދު އަދީބު އެ މިސާލު ދައްކަވައިފި އެވެ.\nއިއްޔެ ޖިނާއީ ކޯޓުގައި އޮތް ޝަރީއަތުގައި ފެނުނީ، ޔާމީނަށް ގާނޫނީ ލަފާ ދެއްވަން ރައީސް އޮފީހުގެ ލީގަލް މިނިސްޓަރަކަށް ހުންނެވި އާޒިމާ ޝުކޫރު، އޭނާގެ "ބެލުމުގެ ދަށުގައި" ބެހެއްޓެވި ކަމަށް އޭރު ވެސް އަޑުއަރާފައި އޮތް، ޕްރޮސެކިއުޓަ ޖެނެރަލް އައިޝަތު ބިޝާމަށް ފޫޅުކަނޑާލި ތަނެވެ.\nއާޒިމާގެ މައްޗަށް ދައުވާކޮށްފައި ވަނީ ޔާމީންގެ މައްޗަށް ފަސް އަހަރުގެ ޖަލު ހުކުމަކާއި ފަސް މިލިއަން ޑޮލަރުގެ ޖޫރިމަނާއެއް އައި މަނީ ލޯންޑަރިންގެ ކުށުގެ ބައެއް ކަންކަމުގައި އުޅުއްވިކަމުގެ ތުހުމަތުގަ އެވެ. އެ މަނީ ލޯންޑަރިންގެ މައިގަނޑު ކަމަށްވާ، ބީއެމްއެލްގައި ހުުޅުވި އޭސީސީ އާއި ޔާމީންގެ އެސްކްރޯ އެކައުންޓް ހަދަން ލަފާދެއްވައި، އެ އެކައުންޓަށް ޔާމީންގެ ފަރާތްޕުޅުން އެއް މިލިއަން ޑޮލަރު ޖަމާކުރިކަން ވެސް، އޭސީސީއަށް އެންގެވީ އާޒިމާ ފޮނުއްވި ސިޓީއަކުން ކަމަށް، ޕީޖީގެ ހެކިތަކުން އެނގެ އެވެ.\nއެސްކްރޯ އެކައުންޓަށް އަސްލު ޖަމާކުރަން ޖެހެނީ، އެމްއެމްޕީއާރުސީގެ އެތައް މިލިއަން ޑޮލަރެއް ފޭރިގަތް އެސްއޯއެފުން، މޯލްޑިވްސް އިސްލާމިކް ބޭންކްގައި އޮތް ޔާމީންގެ އެކައުންޓަކަށް ޖަމާކުރި އެއް މިލިއަން ޑޮލަރެވެ. އެކަމަކު އެސްކްރޯ އެކައުންޓަށް ލީ، އެހެން މީހެއްގެ އަތުން އެމަނިކުފާނު ހޯއްދެވި ފައިސާ އެވެ. ދައުލަތުން ގަބޫލުކުރަނީ، އަދި ކްރިމިން ކޯޓުގައި ކުރީގެ ރައީސްގެ މައްޗަށް ސާބިތުވެފައި ވަނީ، އެއީ މަނީ ލޯންޑަރިންގެ އަމަލެއް ކަމަށެވެ.\nއާޒިމާ ގެންދަވަނީ ފުރަތަމަ ދުވަހުން ފެށިގެން ވެސް، އެސްކްރޯ އެކައުންޓާއި އޭނާއާ އެއްވެސް ގުޅުމެއް ނެތް ކަމަށް ވިދާޅުވަމުންނެވެ. އަދި އޭނާއަކީ އެއްވެސް ކަމެއްގައި އޭސީސީއަށް ލަފާ ދެއްވޭ ކަހަލަ މަގާމެއްގައި ހުންނެވި ބޭފުޅެއް ނޫން ކަމަށް ވެސް ވިދާޅުވެ އެވެ.\nރަސްމީ ޒިންމާތަކަށް ބަލާ ނަމަ އެއީ ތެދު ވާހަކަތަކެކެވެ. އޭސީސީ ނުވަތަ ޕީޖީއަށް ކަންކަން އެންގެވުމުގެ ހައިސިއްޔަތެއް ވެސް އާޒިމާއަކަށް ނެތެވެ. ހަމައެހެން އޭރު ޕީޕީއެމް ދޫކޮށްލި ރައްޔިތުންގެ މަޖިލިހުގެ މެމްބަރުންގެ ގޮނޑި ގެއްލުނީތޯ ނުވަތަ ނޫންތޯއާ މެދު ސުޕްރީމް ކޯޓުން ގޮތެއް ނިންމުުމުގެ ކަންކަން ކުރިއަށް ދިޔަ އިރު، އެ ކޯޓަށް އެކި ފަހަރު މަތިން ވަންނަވައި، ފަނޑިޔާރުންނާ ބައްދަލުކުރެއްވުމުގެ ރަސްމީ ހައިސިއްޔަތެއް ވެސް އޭނާގެ ނޯވެ އެވެ. އެކަމަކު އެ "ޒިޔާރަތްކުރެއްވުންތަކު"ގެ ވާހަކަ ވެސް އޭރު ވަރަށް ބާރަށް ދެކެވުނެވެ.\nބާރު ގެއްލުމުން ގާނޫނީ މަޅިއަކަށް ފެތިދާނެ ކިތައްމެ ކަމެއް، އާޒިމާ އާއި އޭރު ވެރިކަމުގައި ތިއްބެވި އެކި ބޭފުޅުންނާއި އޭރުގެ ޗީފް އޮފް ޑިފެންސް ފޯސް އަހުމަދު ޝިޔާމާއި ސިފައިންގެ ބައެއް އޮފިސަރުންގެ ފަރާތުން ވެސް ފެނުނެވެ.\nއިއްޔެ ކްރިމިނަލް ކޯޓުގައި އާޒިމާގެ ވަކީލުން ބިޝާމަށް ދޫކޮށްލި ހަމަލާގެ އަމާޒަކީ، ޕީޖީގެ މަގާމުގައި ހުންނެވި އިރު އާޒިމާއާ ދެކޮޅަށް އެ ދައުވާ އޭނާއަށް ނުއުފުއްލެވޭނެ ކަމަށް ވިސްނައިދިނުމެވެ. އޭގެ ސަބަބެއް ކަމަށް، އާޒިމާގެ ވަކީލުންގެ ޓީމުން ބުނަނީ، އެމްއެމްޕީއާރުސީގެ ހިޔާނާތަށް މަގުފަހިވީ، ރައީސް އޮފީހުގެ ލީގަލް މިނިސްޓަރަކަށް ބިޝާމް ހުންނެވި އިރު އަމަލްކުރެއްވި ގޮތުން ކަމަށެވެ. ޓޫރިޒަމްގެ ކަންކަމަށް ރަށްރަށާއި ފަޅުތައް ދޫކުރާ އިރު އެމްއެމްޕީއާރުސީއަށް ފައިސާ ދައްކާ ގޮތަށް ގާނޫނަށް ބަދަލު ގެނައީ، ރައީސް އޮފީހުގެ ގާނޫނީ ކަންކަމުގެ ޒިންމާ، ބިޝާމް ނެންގެވި އިރެވެ.\nބިޝާމާ ދެކޮޅަށް އާޒިމާގެ ފަރާތުން ދެން ނެގި މައްސަލަތަކުގެ ތެރޭގައި، އެމްއެމްޕީއާރުސީ މެދުވެރިކޮށް ހިޔާނާތަށް މަގުފަހިވާ ކަންކަން ކުރަމުން ދިޔަކަން، އޭރުގެ އޮޑިޓަ ޖެނެރަލް ނިޔާޒު އިބްރާހިމްގެ ރިޕޯޓަކުން ފުރަތަމ ހާމަވުމާ އެކު އޭނާ މަގާމުން ވަކިކުރަން ގާނޫނަށް ގެނައި ބަދަލުގެ ފަހަތުގައި ވެސް ބިޝާމް ހުންނެވި ހުންނެވުމެވެ.\nފެބްރުއަރީ 8، 2018: ސުޕްރީމް ކޯޓުގެ ފެބްރުއަރީ 1 ގެ އަމުރަށް ފަހު ކުއްލި ނުރައްކަލުގެ ހާލަތު އިއުލާންކޮށް، ރައީސް ޔާމީނަށް ލިބިވަޑައިގެންނެވި ސިޔާސީ ކާމިޔާބު ފާހަގަކުރަން ބޭއްވި ހަފުލާއެއްގައި އޭރުގެ އެންވަޔަމަންޓް މިނިސްޓަރު ތޯރިގް (ކ) އަދި އާޒިމާ އުފާފާޅުކުރައްވަނީ --ފޮޓޯ: ހުސައިން ވަހީދު/މިހާރު\nއާޒިމާގެ ދިފާއީ ޓީމުން ގަބޫލުކުރަނީ ބިޝާމްގެ އެ އަމަލްތަކަކީ، އެމްއެމްޕީއާރުސީއާ ގުޅޭ ކޮންމެ މައްސަލައެއްގައި ވެސް، ބިޝާމްގެ މަސްލަހަތު ހިމެނުން ކަމަށެވެ. އެހެންކަމުން އޭނާގެ މަސްލަހަތު ހިމެނޭ ކަމެއްގެ ދައުވާ، ޕީޖީއަކަށް ހުންނަވައިގެން، އެހެން މީހަކަށް ނުއުފުއްލެވޭނެ ކަމަށް ބުނެ އާޒިމާގެ ވަކީލުން ކޯޓުގައި ވަނީ، އެ ދައުވާ ކުރިއަށް ނުގެންދެވޭނެ ކަމަށް ކަނޑައަޅުއްވައިދޭން ގާޒީއަށް ދަންނަވައިފަ އެވެ.\nއާޒިމާ އާއި ބިޝާމަކީ، އޭރު ފެނުނު މަންޒަރުތަކާއި އިވުނު އަޑުތަކުން ވެސް، ރައީސް ޔާމީނަށް ސިޔާސީ މަންފާ ލިބިވަޑައިގަންނަވާނެ ގޮތަށް ވަރަށް ގިނަ ކަންކަން ކުރެއްވި ދެ ބޭފުޅުންނެވެ. އާޒިމާގެ ޒިންމާއަކީ ރައީސަށް އެކި ކަންކަމުގައި އެހީތެރިވުން ކަމަށް ވިޔަސް، ޕީޖީގެ މަގާމަށް ވަޑައިގަތުމުން ބިޝާމް ހުންނަވަން ޖެހޭނީ މިނިވަން ބޭފުޅެއްގެ ގޮތުގަ އެވެ. އެކަމަކު އޭރު އިދިކޮޅު ލީޑަރުންގެ މައްޗަށް އުފުލަމުން ދިޔަ ދައުވާތަކުން ބިޝާމް ފެނުނީ، ސަރުކާރުގެ ތެރެއިން އަންނަ ނުފޫޒުން ސަލާމަތްވެވަޑައިގެންނެވޭނެ ހިތްވަރެއް ހުރި ބޭފުޅެއްގެ ގޮތަކު ނޫނެވެ.\nބިޝާމް "ނަންގަވަނީ އާޒިމާގެ އޯޑަރު" ކަމަށް، އެކި މީހުން އޭރު ވާހަކަ ދެއްކި އެވެ. ނަމަވެސް އޭނާއަކީ އޭސީސީއަށް ލަފާ ދެއްވޭނެ ބޭފުޅެއް ނޫން ކަމަށް، ކްރިމިނަލް ކޯޓުގައި އާޒިމާ އެ ވިދާޅުވާ އެއްޗެއް، ޕީޖީއާ މެދު ވެސް ވިދާޅުވެވޭނެ އެވެ: އޭނާއަކީ އެއްވެސް ކަމެއްގައި ޕީޖީއަށް ވެސް ލަފާ ދެއްވޭނެ ބޭފުޅެއް ނޫން ކަމެވެ.\nއެކަމަކު އެ ދުވަސްވަރުގެ މާޒީގެ ތެރެއަށް ވަދެލާއިރު ހަނދާނަން އަންނާނީ ސަރުކާރާއި ޕީޖީ އާއި ސިފައިންނާއި ފުލުހުންނާއި ކޯޓުތައް ގުޅިފައި އޮތް ބޮޑު ގުޅުމުގެ ހިލިހިލާ އެވެ. އެ ވަރުގަދަ ހިލިހިލާގެ އެއް ބައި، ފެބްރުއަރީ 1، 2018 ގައި ފުނޑުނެވެ. ރިޔާސީ އިންތިހާބުން ރައީސް ޔާމީން ބަލިވެވަޑައިގަތުމުން އެ ގުޅުންތައް އެފުށް މިފުށަށް ޖެހުނީ އެވެ.\nދެން އޮންނާނީ ސިޔާސީ މައިދާނުގައި ފެންނަ އާންމު މަންޒަރެވެ: އޭރުގެ އެކުވެރިން އެކަކު އަނެކަކުގެ ކަރުގައި ހިފުމެވެ. އެކަކު އަނެކެއްގެ ދުޝްމަނުންނަށް ބަދަލުވުމެވެ.\nބާރު ދިއުމުން އެމީހަކާ އެމީހެކެވެ.\nއާޒިމާ ޝަކޫރު ކޮލަމް ރައީސް އަބްދުﷲ ޔާމީން އައިޝަތު ބިޝާމް އަހުމަދު އަދީބު އެމްއެމްޕީއާރްސީގެ ކޮރަޕްޝަން\n28 ކޮމެންޓް, 53 ރިއެކްޝަންސް\nލަފައެއް ދީގެނެއް ނޫން މިއުޅެނީ.. އާޒިމާ ވަނީ ސާފު ބަހުން، ނުވާ ކަމެއް ވީކަމަށް ބުނެ އޭސީސީ އަށް އޮޅުވާލާ ދޮގު ހަދާފަ.. އާޒިމާ ދޮގުހެދީ މަނީ ލައުންޑްރިންގެ އަމަލެއް ހިންމުމަށް.. ދެން ބިޝާމޭ ފަޅޮލޭ ކިޔަނީ މައްސަލައިގެ ޓާގެޓު އޮޅުވާލަން..\nމިހާރު ސަރުކާރު އޮފީސްތަކުގަވެސް މުވައްޒަފުންގެ ތެރޭގަ އޮންނަނީ ފިތުނަ ފަސާދަ. އޮފީްތެރޭގަ އޮންނަފަސާދައާހެދި ޑިޕްރެޝަނުގަ އުޅޭއެތައް މުވައްޒަފުންނެއް އެބަތިބި\nޢެއްވެސް އިރެއްގައި އާޒިމާ ބިޝާމަކަށް އޯޑަރެއްނުދޭ.....ބިޝާމަކީ ޔާމީންއާއި ޑައިރެކްޓް ލައިން އޮންނަ މީހެއް...ރައީސް އޮފީސް ބިއުރޯގެ މީހުންނަށް އެކަން އިގޭނެ.......އާޒިމާއާއި ދެކޮޅަށް ބިޝާމު ދައުވާކުރާ މި މައްސަލައަކީ ހަމަ ޕާރސަނަލް ވެންޑޭޓާއެއްގެ ދަށުން ހިންގި ދަށުދަރަޖައިގެ އަމަލެއް....ސޭޑްލީ ބިޝަމާއި އެކީ މަސައްކަތްކުރި މީހުންނަށް އިގޭނެ އޭނަގެ ކެރެކްޓަރ....އާޒިމާ އެދައްކަނީ ރަގަޅު ވާހަކައެއް!!\nބިޝާމު އެއްވެސް ދައުވާއެއް ނުކުރޭ... ބިޝާމު ވީ ތަނެއްވެސް މިހާރަކު ނޭނގޭ..\nހަހަހަހަހަހަހާ.ދެން ދެގެރި ތެޅޭތަން ބަލަންވީ.\nމި ލޮކްށައުން ތެރޭ ތިކަން، ކޮޅެއްގައި ޖައްސަން ޖެހޭނެ އެވެ. ބޯޑަރުތައް ހުޅުވުމުން ފިލާ ރައްކާވާނެ އެވެ.\nތިދެމީހުންނަކީވެސް އެ ޖަރީމާތައް ހިންގުމާއި ފޮރުވުމުގައި އެއްވަރަކަށް ބައިވެރިވި ދެމީހުން\nއާޒިމާގެ ބަހަށް ހެއްލުނީތީ ބިޝާމާގެ މުޅި ހަޔާތްތި ހަލާކުވީ. އަދިވެސް ތިމާ އެހެން މީހުންނަށް ގުލާނުކޮށް އަޅުދާސްތު ނުވާންވީ.\nޢާޒިމާ އާއި ބިޝަމަކީ އެއްވެސް އިރެއްގައި ރައްޓެހިންނެއްނޫން އެޑްވައިސްކުރާކަށް ކަންކަމުގައި... އިންފެކްޓު ބިޝާމުގެ ހޭޓް ލިސްޓުގައި ހިމެނޭ މިހެއް.\nދެ ލީގަލް އެޑުވައިޒަރުގެ ކޯޅުން ވަރައް ސަޅިވާނެ\nމިހާރުދެން އެމީހަކާ އެމީހަކުދޯ؟؟


SAFF Championship gai Oscar vegendhaanee bodu Challenge akah\nއޮސްކާ އަދި ސުޒޭން\nސާފް ޗެމްޕިއަންޝިޕުގައި އޮސްކާ ވެގެންދާނީ ބޮޑު ޗެލެންޖަކަށް: ސުޒޭން\n18 ސެޕްޓެމްބަރ 2021 - 18:58:58\nބަންގްލަދޭޝްގެ ގައުމީ ޓީމު، ރާއްޖޭގައި ކުރިން މަސައްކަތްކޮށްފައިވާ އޮސްކާ ބްރޫޒޯންއާ ހަވާލުކުރުން ވެގެންދާނީ ރާއްޖޭގެ އިތުރުން ސަރަހައްދީ އެހެން ގައުމުތަކަށްވެސް ބޮޑު ޗެލެންޖަކަށް ކަމަށް ރާއްޖޭގެ ގައުމީ ޓީމުގެ ކޯޗު އަލީ ސުޒޭން ބުނެފިއެވެ.\nބަންގްލަދޭޝްގެ ގައުމީ ޓީމުގެ ކޯޗު ޖެމީ ޑޭ މަގާމުން ދުރުކޮށް ވަގުތީ ގޮތުން ބަންގްލަދޭޝްގެ ގައުމީ ޓީމުވަނީ ކުރިން ނިއުރޭޑިއަންޓާއެކު މަސައްކަތް ކުރި ސްޕެއިންގެ އޮސްކާއާ ހަވާލުކޮށްފައެވެ. އޮސްކާއަކީ ބަންގްލަދޭޝްގެ ޗެމްޕިއަން ބަޝަންދުރާ ކިންގްސްގެ ހެޑް ކޯޗުވެސް މެއެވެ.\nބަންގާޅުގެ ގައުމީ ޓީމު އޮސްކާއާ ހަވާލުކުރުމުން ސުޒޭން ބުނީ، އެކަން ވެގެންދާނީ ރާއްޖޭގެ އިތުރުން ސަރަހައްދީ އެހެން ގައުމުތަކަށްވެސް ބޮޑު ޗެލެންޖަކަމަށް ކަމަށެވެ. ސުޒެއިން ފާހަގަ ކުރި ގޮތުގައި އޮސްކާއަކީ މި ސަރަހައްދުގައި މި ވަގުތު ހުރި އެންމެ މޮޅު ކޯޗެވެ.\nބަންގްލަދޭޝް ޓީމު އޮސްކާއާ ހަވާލުކުރުން ވެގެންދާނީ ބޮޑު ޗެލެންޖަކަށް. އޮސްކާއަކީ މި ސަރަހައްދުގެ އެންމެ މޮޅު ކޯޗު އަދި މި ސަރަހައްދު އެންމެ ރަނގަޅަށް އެނގޭނެ އެކަކީވެސް އޮސްކާ. ދިވެހި ހުރިހާ ކުޅުންތެރިން އޭނާއަށް ވަރަށް ރަނގަޅަށް އެނގޭނެ. އޮސްކާއަކީ އޭނާ ކުރާ މަސައްކަތް ވަރަށް ރަނގަޅަށް އެނގިގެން ވަރަށް ރަނގަޅަށް ރިސަރޗް ކޮށްގެން ކުޅުވާ ކޯޗެއް.\nއަންނަ މަހުގެ އެއްވަނަ ދުވަހު ސާފް ޗެމްޕިއަންޝިޕް މާލޭގައި ފެށޭއިރު، މުބާރާތުގެ ފުރަތަމަ މެޗުގައި އެއްކޮޅުން ނުކުންނާނީ ބަންގްލަދޭޝްއެވެ. ފުރަތަމަ މެޗުގައި ބަންގްލަދޭޝް ނުކުންނާނީ ސްރީ ލަންކާއާ ދެކޮޅަށެވެ. ބަންގްލަދޭޝް ސާފް ޗެމްޕިއަންޝިޕުގައި ރާއްޖެއާ ދެކޮޅަށް ކުޅޭނީ އޮކްޓޫބަރު މަހުގެ ހަތްވަނަ ދުވަހުގެ ރޭއެވެ.\nބަންގްލަދޭޝްގެ ކޯޗުކަމުގެ މަގާމު ކުއްލި ގޮތަކަށް ހަވާލުކުރި އޮސްކާވަނީ ރާއްޖޭގައި މަސައްކަތް ކުރި ކުރު މުއްދަތުގެ ތެރޭގައި ނިއުރޭޑިއަންޓަށް އެ ކްލަބުން ވާދަކުރި ހުރިހާ ލޯކަލް މުބާރާތެއް ކާމިޔާބުކޮށްދީފައެވެ. އޭގެ ފަހުން ބަންގްލަދޭޝްގެ ބަޝަންދުރާ ކިންގްސްއާ ހަވާލުވެ އެ ގައުމުގެ ޗެމްޕިއަންކަންވެސް ހޯދިއެވެ. އޮސްކާވަނީ ބަޝަންދުރާ ކިންގްސްއާ އެކު މިދިޔަ މަހު މާލެ އައިސް، އޭއެފްސީ ކަޕް ގްރޫޕް ޑީގައި މޮޅު ކުޅުމެއް ދައްކާފައެވެ.


އާޖެންޓީނާއާ ޕެރަގުއޭ އެއްވަރުވިއިރު، ކޮލަމްބިއާ އަނެއް ބުރަށް | Jazeera\tއާޖެންޓީނާއާ ޕެރަގުއޭ އެއްވަރުވިއިރު، ކޮލަމްބިއާ އަނެއް ބުރަށް - Jazeera\nއާޖެންޓީނާއާ ޕެރަގުއޭ އެއްވަރުވިއިރު، ކޮލަމްބިއާ އަނެއް ބުރަށް\nމުޙައްމަދު ޤާސިމް June 20, 2019 89 views0\nކޮޕާ އެމެރިކާ ފުޓްބޯޅަ މުބާރާތުގައި ރޭ ކުޅުނު މެޗުގައި އާޖެންޓީނާއާ ޕެރަގުއޭ 1-1 އިން އެއްވަރުވިއިރު އެ ގްރޫޕުގައި ހިމެނޭ ކޮލަމްބިއާ ވަނީ 1-0 އިން ގަތަރު ބަލިކޮށް ކުއާޓާ ފައިނަލުން ޖާގަ ހޯދާފައެވެ.\nރޭގެ ނަތީޖާއާއެކު ކުއާޓާ އަށް ދަތުރުކުރުމުގެ އަމިއްލަ ބާރު ގެއްލިފައިވާ އާޖެންޓީނާ އޮތީ އެއް ޕޮއިންޓާއެކު ގްރޫޕް ބީ ގެ އެންމެ ފުލުގައެވެ. މިއަދަދަށް ގަތަރަށްވެސް ޕޮއިންޓް ލިބިފައިވާއިރު އެ ޓީމަށް ކުރިލިބެނީ ފައިދާގޯލްގެ ތަފާތުންނެވެ. މި ގްރޫޕުގެ އެއްވަނައިގައި އުޅެނީ މިހާތަނަށް ކުޅުނު ދެ މެޗުން މޮޅުވެ، ޖުމްލަ ހަ ޕޮއިންޓާއެކު ކޮލަމްބިއާ އެވެ. ދެވަނައިގައި އޮތީ ދެ ޕޮއިންޓާއެކު ޕެރަގުއޭ އެވެ.\nއާޖެންޓީނާ އަށް މެޗުން މޮޅުވެގެން ކުއާޓާ އިން ޖާގަ ހޯދުމުގެ ފުރުޞަތު އެބައޮތެވެ. މި ގްރޫޕުގައި ދެން ހިމެނޭ ކޮލަމްބިއާ އަތުން ޕެރަގުއޭ މޮޅުނުވެއްޖެނަމަ ދެވަނަ ޓީމުގެ ގޮތުގައި އާޖެންޓީނާ އަނެއް ބުރަށް ދަތުރުކުރާނެއެވެ. މީގެއިތުރުން، އާޖެންޓީނާ މޮޅުވެ، ޕެރަގުއޭ މެޗުން ކޮންމެ ނަތީޖާއެއް ނިކުތް ނަމަވެސް، ގްރޫޕްތަކުގެ ތިންވަނަ ހޯދާ ޓީމުތަކުގެ ތެރެއިން ރޭންކިންގެ އެންމެ ކުރި ލިބިގެންވެސް އެ ޓީމަށް ކުއާޓާ އިން ޖާގަ ލިބުމުގެ ފުރުޞަތު އެބައޮތެވެ. އެހެންނަމަވެސް، ފަހު މެޗުގައި ގަތަރު އަތުން ބަލިވެއްޖެނަމަ އާޖެންޓީނާ އަށް މި މުބާރާތުގައި ދެން އިތުރަށް ކުރިއަށްދިއުމުގެ ފުރުޞަތެއް ނޯންނާނެއެވެ.\nރޭގެ މެޗަށް އާޖެންޓީނާ ނިކުތީ އެންމެފަހުން ކޮލަމްބިއާ އަތުން 2-0 އިން ބަލިވި މެޗުގެ ފުރަތަމަ އެގާރައަށް ހަތަރު ބަދަލެއް ގެނެސްގެންނެވެ. އެގޮތުން، އެ ޓީމުގެ ކޯޗު ލިއޮނަލް ސްކަލޯނީ ވަނީ އެންހެލް ޑި މާރިއާ އާއި ސާޖިއޯ އަގުއޭރޯ އަދި ގުއިޑޯ ރޮޑްރިގޭޒްގެ އިތުރުން ރެންޒޯ ސަރާވިއާގެ ބަދަލުގައި ރޮޑްރިގޯ ޑެ ޕައުލް، ލޮޓާރޯ މާޓިނޭޒް އާއި ރޮބާޓޯ ޕެރޭރާ އަދި މިލްޓަން ކަސްކޯ އަށް ފުރަތަމަ އެގާރައިން ޖާގަ ދީފައެވެ.\nގިނަ ބަދަލުތަކާއެކު ކުޅެން ނިކުމެ، ކުރީ މެޗެކޭ އެއްގޮތަށް ރޭގެ މެޗުގެ ފުރަތަމަ ހާފުގައިވެސް އާޖެންޓީނާ އަށް މާ ރަނގަޅު ކުޅުމެއް ދެއްކޭ ގޮތެއްނުވިއެވެ. މި ހާފުގައި އެ ޓީމަށް ލިބުނު ހަމައެކަނި ފުރުޞަތުގައި ކެޕްޓަން ލިއޮނަލް މެސީ ހިލޭޖެހުމަކުން ފޮނުވާލި ބޯޅަ ޕެރަގުއޭގެ ގޯލްކީޕަރު ރޮބާޓޯ ފެނާންޑޭޒް މަތަކުރިއެވެ.\nއާޖެންޓީނާއަށް ލިބުނު މި ފުރުޞަތުގެ ބޭނުންނުހިފުމުގެ ނަތީޖާއެއްގެ ގޮތުން، ފުރަތަމަ ހާފު ނިމެން އަށް މިނެޓަށްވެފައިވަނިކޮށް ޕެރަގުއޭ އިން ލީޑުނެގިއެވެ. އެ ޓީމުގެ ވާތްފަރާތަށް ކުޅޭ ނިއުކާސަލް ޔުނައިޓެޑްގެ މިގުއެލް އަލްމިރޯން ނަގައިދިން ހުރަހަކުން މިލަނޑުޖަހައިދިނީ ރިޗާޑް ސަންޗޭޒް އެވެ.\nދެވަނަ ހާފަށް އާޖެންޓީނާ ނިކުތްއިރު ކޯޗު ސްކަލޯނީ ވަނީ ވަޓްފޯޑަށް ކުޅެމުން އަންނަ ޕެރޭރާގެ ބަދަލުގައި މެންޗެސްޓާ ސިޓީގެ އިތުބާރު ފޯވާޑް އަގުއޭރޯ ކުޅެން ނެރެފައެވެ. އެއާއެކު، އާޖެންޓީނާގެ ކުޅުން ކުރިއަށްވުރެ ރަނގަޅުވިއެވެ. އެގޮތުން، އެ ޓީމުގެ މާޓިނޭޒްއަށް އަގުއޭރޯ ދިން ބޯޅައަކުން އޭނާ ފޮނުވާލި ހަމަލާއެއް ގޯލްގެ ހުރަސްދަނޑިއަށް އަމާޒުވެފައިވެއެވެ. އޭގެފަހުން، ރީބައުންޑް ބޯޅަ މެސީ ފޮނުވާލުމުން ޕެރަގުއޭގެ ކީޕަރު ފެނާންޑޭޒް މަތަކުރިއެވެ. މި މި ހަމަލާއަށް ފަހު އާޖެންޓީނާގެ ކުޅުންތެރިން ރެފްރީ އަށް އެޕީލްކުރުމުން ވަނީ ވީޑިއޯ އެސިސްޓެންޓް ރެފްރީ (ވީއޭއާރް)ގެ އެހީ ހޯދުމަށްފަހު ޕެނަލްޓީއެއް ދީފައެވެ.\nއެއީ އާޖެންޓީނާގެ މާޓިނޭޒް ފޮނުވާލި ބޯޅަ ގޯލްގެ ހުރަސްދަނޑީގައިޖެހުމުގެ ކުރީން ޕެރަގުއޭގެ އިވާން ޕިރިސްގެ އަތުގައިޖެހުމުންނެވެ. މެޗުގެ 57 ވަނަ މިނެޓުގައި މި ޕެނަލްޓީ ވައްދާލައި އާޖެންޓީނާ އިން މި މުބާރާތުގައި ޖެހި ފުރަތަމަ ލަނޑު ކާމިޔާބުކޮށްދިނީ މެސީ އެވެ.\nއޭގެ ހަ މިނެޓުފަހުން، ޕެރަގުއޭއަށް މި މެޗުން މޮޅުވުމަށް ވަރަށް ރަނގަޅު ފުރުޞަތެއްލިބި ބޭކާރުވެފައިވެއެވެ. އެ ޓީމުގެ ޑާލިސް ގޮންޒާލެޒް އަށް އާޖެންޓީނާގެ ނިކޮލަސް އޮޓަމެންޑީ ކުރި ފައުލަކަށް ރެފްރީ ދިން ޕެނަލްޓީ، ގޮންޒާލެޒް ފޮނުވާލުމުން އާޖެންޓީނާގެ ގޯލްކީޕަރު ފްރޭންކޯ އަރްމާނީ މަތަކުރިއެވެ. އޭގެފަހުން، ޕެރަގުއޭގެ މަޓިއަސް ރޯހާސް ފޮނުވާލި ދެ ހަމަލާގެ ތެރެއިން އެއް ހަމަލާ އާޖެންޓީނާގެ ކީޕަރު އަރްމާނީ މަތަކުރިއިރު އަނެއް ހަމަލާ ދިޔައީ ދަނޑިކައިރިން ބޭރަށެވެ.\nކޮޕާ އެމެރިކާ ފުޓްބޯޅަ މުބާރާތުގައި ރޭ ކުޅުނު އަނެއް މެޗުގައި، ކޮލަމްބިއާ ވަނީ ގަތަރު އަތުން 1-0 އިން މޮޅުވެފައެވެ. މި މެޗުގައި އެ ޓީމުން ކާމިޔާބުކުރި ހަމައެކަނި ލަނޑު، މެޗު ނިމެން ހަތަރު މިނެޓަށްވެފައިވަނިކޮށް ކާމިޔާބުކޮށްދިނީ ޑުވާން ޒަޕާޓާ އެވެ. އޭނާ ވަނީ އެ ޓީމު އެންމެފަހުން ކުޅުނު މެޗުގެ ދެވަނަ ހާފުގައި ކުޅެން ނިކުމެ އާޖެންޓީނާ ކޮޅަށްވެސް ގޯލެއް ޖަހާފައެވެ.\nމި މުބާރާތުގައި މިރޭ ކުޅޭ މެޗުގައި، ރާއްޖޭގަޑިން ފަތިހު 04:00 ގައި ބައްދަލުކުރާނީ އުރުގުއޭއާ ޖަޕާން އެވެ.


ޑިފެންސްގެ ނައިބަށް ދައުވާކޮށްދޭން އެދި މަޖިލީހުން ޕީޖީއަށް\n5 ޖޫން 2021 - 18:02 1\nޑިފެންސް މިނިސްޓްރީގެ ނައިބު މިނިސްޓަރު ޒަމީލު: އޭނާގެ މައްޗަށް ދައުވާކޮށް ދޭން ވަނީ އެދިފައި\nރައްޔިތުންގެ މަޖިލީހުގެ އިމްތިޔާޒަށް އަރައިގެންފައިވާ ކަމަށް ބުނެ ޑިފެންސް މިނިސްޓްރީގެ ނައިބު މިނިސްޓަރު ހަސަން ޒަމީލުގެ މައްޗަށް ދައުވާކޮށްދޭން މަޖިލީހުން ޕްރޮސިކިއުޓާ ޖެނަރަލް (ޕީޖީ)ގެ އޮފީހުން އެދިއްޖެ އެވެ.\nމަޖިލީހުގެ ފަރާތުން އެކަމަށް އެދި ޕީޖީއަށް ސިޓީއެއް ފޮނުވާފައިވާކަން އެ އޮފީހުގެ އޮފިޝަލަކު ވަނީ "އަދަދު"އަށް ޔަގީންކޮށްދެއްވައިފަ އެވެ. އެކަމަކު ރަސްމީކޮށް ޕީޖީ އޮފީހުން އަދި އެއްޗެއް ނުބުނެ އެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އެންގެވުމަށް ފޮނުއްވި ސިޓީގައި އެދިވަޑައިގެންފައި ވަނީ މަޖިލީހުގެ އިމްތިޔާޒާ ބެހޭ ގާނޫނުގެ ދަށުން ޒަމީލުގެ މައްޗަށް ދައުވާކޮށް ދިނުމަށެވެ.\nނަޝީދަށް އަމާޒުކޮށް ދިން ހަމަލާއާ ގުޅޭ އިންކުއަރީއެއް މަޖިލީހުގެ 241 ކޮމިޓީން ކުރަމުންދާއިރު، އެ ކޮމިޓީއަށް ވަކިވަކި ސިފައިން ހާޒިރު ނުކުރެވޭނެ ކަމަށް ބުނެ ޑިފެންސް މިނިސްޓްރީން ސިޓީއެއް ފޮނުވި އެވެ. މަޖިލީހަށް ޑިފެންސް މިނިސްޓްރީން ފޮނުވި އެ ސިޓީގައި ސޮއި ކުރައްވާފައިވަނީ ޒަމީލެވެ.\nޒަމީލު ސޮއިކުރައްވާފައިވާ ސިޓީގައި ބުނެފައިވާ ގޮތުގައި އިންކުއަރީއަށް ވަކިވަކި ސިފައިން ޖަވާބުދާރީ ނުކުރެވޭނެ އެވެ. އެކަމުގައި ޖަވާބުދާރީވާނީ މުޅި މުއައްސަސާއިންނެވެ.\nނަމަވެސް، މަޖިލީހުން މިހާރު ވެސް އަންނަނީ ވަކިވަކި ސިފައިން ހާޒިރުކުރުމަށް މަސައްކަތް ކުރަމުންނެވެ. އެގޮތުން 40 ސިފައިން ހާޒިރުކުރަން ކޮމިޓީން ނިންމާފައިވާކަން ވަނީ އެނގިފަ އެވެ. އޭގެއިތުރުން ޑިފެންސް މިނިސްޓަރު މާރިޔާ އަހުމަދު ހާޒިރުކުރަން ވެސް ވަނީ ނިންމާފަ އެވެ.\nމިއަދު ވަނީ މަޖިލީހުގެ އިންކުއަރީއަށް ކޮމިޝަނާ އޮފް ޕޮލިސް މުހައްމަދު ހަމީދާއި އެހެން ބައެއް އިސް އޮފިސަރުން ވެސް ހާޒިރުކޮށްފަ އެވެ.\nގާނޫނުއަސާސީގެ އިތުރުން ވަކިވަކި ސިފައިން ކޮމިޓީއަށް ހާޒިރުކޮށް ސުވާލެއް ނުކުރެވޭނެ ކަމަށް ޑިފެންސް މިނިސްޓްރީން ބުނަމުންދާއިރު އެކަމުގައި މަޖިލީހުގެ ވިސްނުން މުޅިން ތަފާތެވެ.\nމަޖިލީހަށް ވަކިވަކި ސިފައިން ހާޒިރުކޮށް ސުވާލުކުރެވިދާނޭ ކަމަށް މަޖިލީހުން ދެކެނީ ގާނޫނު އަސާސީއަށާއި މަޖިލީހުގެ ގަވާއިދާއި ކުރީގެ ސުޕްރީމް ކޯޓުން މަޖިލީހަށް ދީފައިވާ އިސްތިޝާރީ ލަފައަކަށް ބިނާކޮށެވެ.\nސުޕްރީމް ކޯޓުން ނެރެފައި އޮތް އިސްތިޝާރީ ލަފާގައި ބުނެފައި އޮންނަނީ، ސިފައިންނާއި ފުލުހުންނާއި ސަރުކާރުގެ ނުވަތަ ދައުލަތުގެ މަގާމެއްގައި ހުރި މީހަކު ވިޔަސް މަޖިލީހަށް ހާޒިރުކޮށް ސުވާލުކުރުމަކީ މަޖިލީހަށް ލިބިގެންވާ ބާރެއް ކަމަށް ގާނޫނު އަސާސީ ގައި ބުނެފައި އޮންނަ ކަމަށެވެ.\nކޮމިޓީގެ ރިޕޯޓު އަންނަ މަހުގެ ނިޔަލަށް ނިންމަން އަމާޒުހިފާފައިވާއިރު، މި އިންކުޔަރީގެ ތެރެއިން ކޮމިޓީން ފާހަގަކުރެވޭ މައްސަލަތަކާއި ރަނގަޅު ކުރަންޖެހޭ ހުރިހާ ކަމެއް ހުށަހެޅުންތަކުގެ ތެރޭގައި ރިޕޯޓުގައި ހިމެނިގެންދާނެ ކަމަށް ބުނެފައިވެ އެވެ.\nމެޖިސްޓްރޭޓް މުސާރަ، ކްރިމިނަލް ކޯޓު ގާޒީންގެ އިނާޔަތް ބޮޑުކުރަނީ


Kujjehge bandun kaatteh varuge hilaeh!\nރޫބެންގެ ބަނޑުން ނެގި ބޮޑު ހިލަ\nޑރ. ރެޑްކަރް އާއި ރޫބެން ހޮސްޕިޓަލުގައި\nއިންޑިޔާގެ ކަލްކަތާގެ ފިރިހެން ކުއްޖެއްގެ ބަނޑުގެ ސާޖަރީ ފާއިތުވީ 15 އަހަރު ތެރޭ ދެ ފަހަރަށް ހަދާފައި ވެއެވެ. މި ކުއްޖާ އަކީ ޔަތީމު ކުއްޖަކަށް ވާތީ މުމްބައިގެ ހޮސްޕިޓަލެއްގެ ޑޮކްޓަރުން މި ކުއްޖާގެ ސާޖަރީތައް ހަދައިދީފައިވަނީ އިންސާނިއްޔަތަށް ކުރާ ޚިދުމަތެއްގެ ގޮތުގައި މުޅިން ހިލެ އެވެ. އެންމެ ފަހުން ހެދި ސާޖަރީގައި ކާއްޓެއް ވަރުގެ ބޮޑު ހިލައެއް ޑޮކްޓަރުން ވަނީ ކުއްޖާގެ ބަނޑުން ނަގާފަ އެވެ. އެއް ކިލޯ ބަރުދަން ހުރި މި ހިލަ އިނީ ކުއްޖާގެ ޔޫރިނަރީ ބްލެޑާގައި ތަތްވެފަ އެވެ.\nމިފަހަރު މިއީ މިއީ ޑރ. ރާޖިވް ރެޑްކަރް ސާޖަރީ ހަދައިދީގެން މި ކުއްޖާގެ ފުރާނަ ސަލާމަތް ކޮށްދިން ދެ ވަނަ ފަހަރެވެ. ރޫބެން ޝޭޚް ނަމަކަށް ކިޔާ 17 އަހަރުގެ މި ފިރިހެންކުއްޖާގެ ބަނޑުގައި މިހާ ބޮޑެތި ހިލަ އުފެދެނީ އުފަންވިއިރު ވެސް ހުރި ޖެނެޓިކް މައްސަލައަކާ ހެދި އެވެ. މިއީ ވަރަށް މަދުން ނޫނީ ނުފެންނަ ބައްޔެކެވެ. މި ބަލި ހުންނަ މީހުންގެ ބްލެޑާގައި ކުޑަކަމުދާ އެއްޗެތި ކުޑަ އިރުކޮޅަކަށް ވެސް ރައްކާކޮށްފައި ނުބެހެއްޓެ އެވެ.\nރޫބެން އަށް ފަރުވާކުރަން ޑރ. ރެޑްކަރް ފެއްޓެވީ މީގެ 15 އަހަރު ކުރިން އޭނާ ވާދިއާ ހޮސްޕިޓަލުގައި މަސައްކަތް ކުރެއްވިއިރު އެވެ. އޭރު އުމުރުން އެންމެ ދެ އަހަރުވީ ރޫބެންގެ ބަނޑުގެ ސާޖަރީ އެއް އެ ފަހަރުވެސް ޑޮކްޓަރު ހައްދަވައި ދެއްވި އެވެ.\nމިހާތަނަށް ވެސް އެ ކުއްޖާއަށް ދުނިޔޭގައި ހުރެވުނީ އެ ސާޖަރީ ކާމިޔާބު ވުމުންނެވެ. އޭގެ ފަހުން ފާއިތުވީ 15 އަހަރުވެސް މި ކުއްޖާއަށް ޑރ. ރެޑްކަރް ފަރުވާ ދެއްވީ މުޅިން ހިލެ އެވެ. އަދި މިފަހަރުގެ ސާޖަރީގެ ހުރިހާ ކަމެއް ވެސް ކޮށްދެއްވީ ހިލެ އެވެ.\nފުރަތަމަ ހެދި ސާޖަރީ އަކީ ބްލެޑާ ބޮޑުކުރަން ހެދި ސާޖަރީ އެކެވެ. މިފަހަރު ހެދި ސާޖަރީގައި ބަނޑުގައި އުފެދިފައިވާ ބޮޑު ހިލަ ނަގައި ބްލެޑާ އަށް ހޮޅިއެއް ލައްވައި ބަނޑުން ނެރެފައި ވެއެވެ. އެ ހޮޅި މެދުވެރިކޮށް ކުޑަކަމުދާ އެއްޗެތި ހަށިގަނޑުން ބޭރު ވާނެ ގޮތް ހެދުމަށެވެ.\nސާޖަރީ އަށް ފަހު ކުއްޖާގެ ހާލު ރަނގަޅުކަމަށް ޑރ. ރެޑްކަރް ވިދާޅުވި އެވެ.


އަގު ބޮޑުކޮށް ތަކެތި ގަތް ފައިސާ އޮޑިޓުގެ ކުރިން ދައުލަތުން ހޯދި: ހިސާން\nޢާއިޝަތު ޝާޒްލީން 16 ސެޕްޓެމްބަރ 2020\nކޮވިޑް19 އާ ގުޅިގެން ކަރަންޓީން ފެސިލިޓީގެ ގޮތުގައި ބޭނުންކުރެވުނު ބައެއް ތަންތަނަށް ކާބޯތަކެތި ހޯދުމުގައި، ބާޒާރުގައި މުދާ ލިބެން ހުންނަ އަގުތަކަށް ވުރެ ބޮޑު އަގުގައި، ނެޝަނަލް ޑިޒާސްޓާ މެނޭޖްމަންޓް އޮތޯރިޓީން ތަކެތި ގަނެފައިވާ މައްސަލަ މީގެ މާކުރިން ސަމާލުކަމަށް އައިސް، އޮޑިޓުގެ ކުރިން އެފައިސާ އަނބުރާ ހޯދާފައިވާ ކަމަށް ޑިޒާސްޓާއިން ބުނެފިއެވެ.\nމިއަދު ޑިޒާސްޓާއިން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެންޑީއެމްއޭގެ ޗީފް އެގްޒެކެޓިވް ހިސާން ހަސަން ވިދާޅުވީ އެ މައްސަލަ އޮޑިޓުގެ މާކުރިން އެ އޮތޯރިޓީގެ ސަމާލުކަމަށް އައިސްފައިވާ ކަމަށެވެ. އަދި އޭގައި އޮތީ 23،000 ރުފިޔާގެ ތަފާތެއް ނޫން ކަމަށާއި، އަސްލު ފަރަގު 28،000 ރުފިޔާއަށް އަރާކަމަށް ހިސާން ވިދާޅުވިއެވެ.\nއަދި އޮޑިޓުގެ މާކުރިން އެ ފައިސާ އަނބުރާ ހޯދާފައި ވާނެ ކަމަށާއި އެ މައުލޫމާތު އޮޑިޓުގައި ހިމަނާފައި ވަނީ ބަލަން ޖެހޭ ވަރަށް ނުބަލައި ކަމަށާއި ރައްޔިތުންނަށް ވަރަށް ބޮޑަށް އޮޅޭގޮތަށް ކަމަށް އޭނާ ވިދާޅުިވިއެވެ.\nކޮވިޑް19 އާ ގުޅޭ ހަރަދުތަކުގެ ކޮމްޕްލަޔަންސް އޮޑިޓް ރިޕޯޓުގައި ބުނެފައި ވަނީ، ނެޝަނަލް ޑިޒާސްޓާ މެނޭޖްމަންޓްގެ ކަރަންޓީން ފެސިލިޓީގެ ގޮތުގައި ބޭނުންކުރެވުނު ބައެއް ރިސޯޓުތަކުގައި ތިބި ފަރާތްތަކަށާއި މާލޭގައި ހާލުގައި ޖެހުނު ފަރާތްތަކުގެ ކެއުން ބުއިމުގެ ކަންކަން ހަމަޖެއްސުމަށްޓަކައި އެތަންތަނަށް ކާބޯތަކެތި ފޯރުކޮށްދީފައި ވަނީ، ސަރުކާރުން ކަނޑައަޅާފައިވާ ކޮންޓްރޯލްޑް އަގުތަކަށް ވުރެ ބޮޑު އަގުގައި ކަމަށެވެ.\nއާންމުކޮށް ތަކެތި ގަންނަން ލިބެން ހުންނަ އަގަށް ވުރެ އެތައް ގުނައެއް ބޮޑު އަގުގައި ތަކެތި ގަނެފައިވާކަން އެ ރިޕޯޓުގައި ވަނީ ފާހަގަކޮށްފައެވެ. އޭގެތެރޭގައި ހަނޑޫ ހަކުރު ފުށް ފަދަ ކާޑުގެ ބާވަތްތައް ހިމެނެއެވެ. އަދި ކެއުން ބުއިމަށް ބޭނުންވާ މަސްދަޅާއި ފިޔާ މުގު ވަޅޯމަސް ރިހާކުރު ފަދަ ތަކެތިވެސް ހިމެނެއެވެ. އޮޑިޓުގައި ފާހަގަކޮށްފައިވާ ގޮތުގައި، އެންޑީއެމްއޭ އިން ހަނޑޫ، ހަކުރު، ފުށް، ފިޔާ އަދި މުގު ގަނެފައި ވަނީ، އަސްލު ޖެހޭ ޖުމްލަ އަގަށް ވުރެ 23،457 ރުފިޔާ އަގު ބޮޑުކޮށެވެ.\nއޮޑިޓް ރިޕޯޓުގައި މިކަން އިސްލާހުކުރަން ލަފާދެމުން ބުނެފައި ވަނީ މިނިސްޓްރީ އޮފް އިކޮނޮމިކް ޑިވަލޮޕްމަންޓުން އަގު ކޮންޓްރޯލް ކޮށްފައިވާ ތަކެއްޗަށް އިތުރަށް ދައްކާފައިވާ ފައިސާ އަނބުރާ ހޯދައި ދައުލަތުގެ މާލިއްޔާއަށް އަނބުރައި ޖަމާ ކުރުމަށެވެ. ހަމައެއާއެކު މިނިސްޓްރީ އޮފް އިކޮނޮމިކް ޑިވެލޮޕްމަންޓުން އިއުލާނު ކޮށްފައިވާ އަގުތަކަށް ވުރެ ބޮޑު އަގުގައި ތަކެތި ވިއްކި ފަރާތްތަކާ މެދު އަޅަންޖެހޭ ފިޔަވަޅު އެޅުމަށް އެ މިނިސްޓްރީ އަށް ހުށަހެޅުމަށް ވެސް ވަނީ އަންގާފައެވެ.\nމީގެ އިތުރުން ސިންގަލް ސޯސްގެ އުސޫލުން ތަކެތި ހޯދި ނަމަވެސް، ތަކެތި ފޯރުކޮށްދޭ ފަރާތުން ހުށަހަޅާ އަގާއި ބާޒާރުގައި ތަކެތި ހުރިއަގު އަޅާ ކިޔުމަށްފަހު އެކަށީގެންވާ އަގެއްގައި މެނުވީ ތަކެތި ނުގަތުމަށް ވަނީ އިލްތިމާސް ކޮށްފައެވެ.\nއަރުޝީފަށް ނެގީ 16/09/2020 20:47\nއެންމެފަހުން އަޕްޑޭޓްކުރީ 16/09/2020 20:47\nއަބްދުލް ވާހިދު ޙަސަން6މިނެޓު ކުރިން\nފަޒީނާ އަހުމަދު 19 މިނެޓު ކުރިން\nމުޙައްމަދު ނައުރިފް 26 މިނެޓު ކުރިން


Azim ulhuvvee alhugandu lavvai hadi kameh kuruvan: Mahloof\nއާޒިމް އުޅުއްވީ އަޅުގަނޑު ލައްވައި ހަޑި ކަމެއް ކުރުވަން: މަހްލޫފު\nފުޓުބޯޅަ އެސޯސިއޭޝަން އޮފް ދަ މޯލްޑިވްސް (އެފްއޭއް) ގެ އާންމު އިންތިހާބު ހުއްޓުވާލަން އެމްޑީޕީގެ ޕާލިމެންޓްރީ ގްރޫޕްގެ ލީޑަރު އަލީ އާޒިމް މަސައްކަތް ކުރެއްވި ކަމަށާއި އާޒިމް ކުރުއްވަން އުޅުއްވި ކަންކަމަކީ ވަރަށް "ހަޑި" ކަންކަމަށް ކަމަށް ޔޫތު އެންޑް ސްޕޯޓްސް މިނިސްޓަރު އަހުމަދު މަހުލޫފު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިއަދުގެ ޖަލްސާއަށް މިނިސްޓަރު މަހުލޫފު ހާޒިރުވެ އިންނެވީ ވޭމަންޑޫއާއި ތިމަރަފުށީގެ ބައެއް މަޝްރޫއުތަކާ ގުޅޭ ގޮތުން އެ ދެ ރަށް ހިމެނޭ ތިމަރަފުށި ދާއިރާގެ މެންބަރު އަބްދުﷲ ރިޔާޒު ހުށަހެޅުއްވި ދެ ސުވާލަށް ޖަވާބު ދެއްވުމަށެވެ.\nމިނިސްޓަރަށް ސުވާލު ކުރުމަށް އޮންނަ ވަގުތުގެ ތެރޭގައި މެންބަރުންނަށް ސުވާލު ކުރަން ލިބުނު އިތުރު ފުރުސަތުގައި ބައެއް މެންބަރުން ވަނީ އެފްއޭއެމްގެ އާންމު އިންތިހާބު މަޑުޖައްސާލަން މިނިސްޓްރީން އެންގި އެންގުމާ ގުޅޭ ގޮތުން ސުވާލު ކުރައްވައިފަ އެވެ.\nއެ ސުވާލުތަކަށް ޖަވާބު ދެއްވަމުން މިނިސްޓަރު މަހްލޫފު ވިދާޅުވީ، މަޖިލީހުގެ އިޖްތިމާއީ ކޮމިޓީން ދިރާސާކުރަމުންދާ މައްސަލަ ނިމެންދެން އިންތިހާބު ފަސްކޮށްދޭން އެދުމުން އެފްއޭއެމްގައި މިނިސްޓްރީން އެ ގޮތަށް އެދުނު ކަމަށެވެ. ނަމަވެސް އިންތިހާބު ހުއްޓުވާލުމަކީ މިނިސްޓްރީއަށް ގާނޫނީ ގޮތުން ކުރެވޭނެ ކަމެއް ނޫން ކަމަށް އޭނާ ވިދާޅުވި އެވެ.\n"އެ ކަން ހުއްޓާލަން އެންގިނަމަ އެއީ ކަނޑައެޅިގެން ގާނޫނާ ހިލާފަށް ކުރާ ކަމެއް. އެއީ ވަޒީރަކަށް ހުންނަ މީހަކަށް އެއްވެސް ގައުމެއްގެ ކުޅިވަރު އެސޯސިއޭޝަންއެއްގެ އިލެކްޝަންއަށް ބާރު ފޯރުވާ ހެދުމުގެ ހައިސިއްޔަތެއް ނޯންނާނެ،" މަހްލޫފު ވިދާޅުވި އެވެ.\nމަހްލޫފު ދެން ވިދާޅުވީ މަޖިލީހުގެ މެޖޯރިޓީ ލީޑަރު، މެދު ހެންވޭރު ދާއިރާގެ މެންބަރު އަލީ އާޒިމް އުޅުއްވީ އެ އިންތިހާބު ހުއްޓުވާލުމަށެވެ. އެއީ ގާނޫނާ ހިލާފު ކަމެއް ކަމަށެވެ. "އަޅުގަނޑު ލައްވައި އާޒިމް ވަރަށް ހަޑި ކަންކަން ކުރުއްވަން އުޅުއްވާތީ އަޅުގަނޑު ވަރަށް ދެރަވާ" ކަމަށެވެ.\nމަހްލޫފު އެހެން ވިދާޅުވުމާ އެކު މަޖިލީހުގެ ރިޔާސަތުގައި އިންނެވި އެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު އެ ވާހަކަތައް ހުއްޓުވާލެއްވި އެވެ. ރައީސް ނަޝީދު ވިދާޅުވީ މިނިސްޓަރު ޖެހޭނީ މެންބަރުގެ ސުވާލަށް ޖަވާބު ދެއްވުމަށް ކަމާއި އޭގެ ބޭރުން ވާހަކަ ނުދެއްކެވުމަށް އެދިވަޑައިގަންނަވާ ކަމަށެވެ.\nރައީސް ނަޝީދު އެހެން ވިދާޅުވުމަށް ފަހު މަހުލޫފަށް އަލުން ޖަވާބު ދެއްވަން ފުރުސަތު ދެއްވަމުން އާޒިމްގެ ވާހަކައެއް ނުގެންނަވަ އެވެ. ނަމަވެސް އެފްއޭއެމްގެ އިންތިހާބު ހުއްޓުވުން ވާނީ ގާނޫނާ ހިލާފު ވަރަށް ހަޑި ކަމެއްގެ ގޮތުގައި ސިފަ ކުރައްވައި ވާހަކަ ފުޅު ދައްކަވަމުން ގެންދެވި އެވެ.\n"ހަތަރު މަސް ކުރިން އެފްއޭއެމްގެ އިލެކްޝަންއަށް އެންގުމުން އެއްވެސް ބޭފުޅަކު ކުރިމަތިނުލައި ހަތަރު މަސް ފަހުން އިލެކްޝަން ބާއްވަން އުޅުމުން މިނިސްޓްރީން ފުލުހުން ފޮނުވައި ކުޅިވަރު އެސޯސިއޭޝަންގެ އިލެކްޝަން ހުއްޓުވަން އުޅުމަކީ ވަރަށް ހަޑި ކަމެއް ކަމަށް." މަހްލޫފު ވިދާޅުވި އެވެ.\nއެފްއޭއެމްގެ އާންމު އިންތިހާބުގައި އެ އެސޯސިއޭޝަންގެ ރައީސް ކަމަށް ކުރިމަތިލެއްވީ މިދިޔަ ދައުރުގައި ވެސް އެ މަގާމުގައި ހުންނެވި ބައްސާމް އަދީލް ޖަލީލް އެކަންޏެވެ. ދެވަނަ ދައުރަކަށް ބައްސާމް ވަނީ އިންތިހާބުވެފަ އެވެ.\nއެ އާންމު އިންތިހާބު ގާތްވެފައިވަނިކޮށް އާޒިމް މަޖިލީހަށް މައްސަލައެއް ހުށަހެޅުއްވި އެވެ. އެފްއޭއެމްއިން ނިއު ރޭޑިއަންޓް ސަސްޕެންޑްކުރިއިރު، އާޒިމަކީ އެ ކްލަބްގެ ކުރީގެ މެނޭޖަރެވެ. އެ ކްލަބްގެ މިހާރުގެ މެނޭޖަރަކީ ނޮޅިވަރަމް ދާއިރާގެ އަމިއްލަ މެންބަރު މުހައްމަދު ނަޝީދު އަބްދުﷲ (މޮސްޓާ) ހިމެނިވަޑައިގަންނަވަ އެވެ.\nއެފްއޭއެމް އެފްއޭއެމްގެ އިންތިހާބު އަހުމަދު މަހްލޫފު + ބައްސާމް އަދީލް ޖަލީލް އަލީ އާޒިމް ޕޮލިޓިކްސް ޔޫތު މިނިސްޓްރީ


LIVE: Raajjey Ge Adhadhu Miadhu Mahchah, Namaves Ithuru Bireh Neh - Vaguthu\nރާއްޖެ އިން އިތުރު 63 މީހަކު ކޮވިޑް-19 އަށް ފައްސިވެއްޖެ.\nސްޕޭންގެ މެޑްރިޑްގައި ކޮވިޑް-19 އަށް ފައްސިވާ މީހުންގެ އަދަދު އިތުރުވާން ފެށުމުން އެ ސިޓީ ފުރަބަންދުކޮށްފި.\nއިންޑިއާއިން އިތުރު 2317 އިތުރު މީހަކު ކޮވިޑް-19 އަށް ފައްސިވެއްޖެ، މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 6312584 އަށް އަރާފައި. އެ ގައުމުން މި ބަލީގައި މިހާތަނަށް މަރުވީ 980708 މީހުން.\nއެމެރިކާއިން އިތުރު 12 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 211752 އަށް އަރާފައި. އެ ގައުމުން އިތުރު 411 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 7447693 އަށް އަރާފައި.\nރަޝިއާއިން އިތުރު 169 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 20891 އަށް އަރާފައި. އެ ގައުމުން އިތުރު 8945 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 1185231 އަށް އަރާފައި.\nމެކްސިކޯއިން އިތުރު 483 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 77646 އަށް އަރާފައި. އެ ގައުމުން އިތުރު 5053 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 743216 އަށް އަރާފައި.\nފިލިޕީންސްއިން އިތުރު 59 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 5562 އަށް އަރާފައި. އެ ގައުމުން އިތުރު 2415 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 314079 އަށް އަރާފައި.\nޕާކިސްތާނުން އިތުރު ފަސް މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 6484 އަށް އަރާފައި. އެ ގައުމުން އިތުރު 543 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 312806 އަށް އަރާފައި.\nއިސްރާއީލުން އިތުރު ދެ މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1571 އަށް އަރާފައި. އެ ގައުމުން އިތުރު 2639 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 248133 އަށް އަރާފައި.\nޔޫކްރޭނުން އިތުރު 64 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 4193 އަށް އަރާފައި. އެ ގައުމުން އިތުރު 4069 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 213028 އަށް އަރާފައި.\nބޮލީވިއާއިން އިތުރު 34 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 7965 އަށް އަރާފައި. އެ ގައުމުން އިތުރު 670 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 135311 އަށް އަރާފައި.\nބެލްޖިއަމުން އިތުރު 15 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 10016 އަށް އަރާފައި. އެ ގައުމުން އިތުރު 1337 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 118452 އަށް އަރާފައި.\nޗައިނާއިން އިތުރު 11 އިތުރު މީހަކު ކޮވިޑް-19 އަށް ފައްސިވެއްޖެ، މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 85414 އަށް އަރާފައި. އެ ގައުމުން މި ބަލީގައި މިހާތަނަށް މަރުވީ 4634 މީހުން.\nކަޒަކިސްތާނުން އިތުރު 71 އިތުރު މީހަކު ކޮވިޑް-19 އަށް ފައްސިވެއްޖެ، މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 107979 އަށް އަރާފައި. އެ ގައުމުން މި ބަލީގައި މިހާތަނަށް މަރުވީ 1725 މީހުން.\nޕޮލެންޑުން އިތުރު 30 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 2543 އަށް އަރާފައި. އެ ގައުމުން އިތުރު 1967 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 93481 އަށް އަރާފައި.\nހޮންޑޫރަސް އިން އިތުރު 30 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 2353 އަށް އަރާފައި. އެ ގައުމުން އިތުރު 802 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 76900 އަށް އަރާފައި.\nސިންގަޕޫރުން އިތުރު 21 މީހަކު ފައްސިވެ ބަލި ޖެހުނު މީހުންގެ އަދަދު 57،786 އަށް އަރައިފި. މިހާތަނަށް މަރުވީ 27 މީހުން.\nއުޒްބަކިސްތާންގައި އިތުރު އެކަކު މަރުވެ، މަރުވި މީހުންގެ އަދަދު 471 އަށް އަރައިފި. އަދި އިތުރު 280 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 56،997 އަށް އަރާފައި.\nއަރްމޭނިއާ އިން އިތުރު ހަތަރު މީހަކު މަރުވެ، މަރުވި މީހުންގެ އަދަދު 963 އަށް އަރައިފި. އަދި އިތުރު 491 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 50،850 އަށް އަރާފައި.\nކިރިގިސްތާންގައި އިތުރު އެކަކު މަރުވެ، މަރުވި މީހުންގެ އަދަދު 1،065 އަށް އަރައިފި. އަދި އިތުރު 172 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 46،841 އަށް އަރާފައި.\nއޮސްޓްރިއާ އިން އިތުރު ތިން މީހަކު މަރުވެ، މަރުވި މީހުންގެ އަދަދު 802 އަށް އަރައިފި. އަދި އިތުރު 873 މީހަކު ފައްސިވެ ބަލި ޖެހުނު މީހުންގެ އަދަދު 45،686 އަށް ވަނީ އަރާފައި.\nއަފްޣާނިސްތާންގައި އިތުރު 17 މީހަކު ފައްސިވެ، ބަލި ޖެހުނު މީހުންގެ އަދަދު 39،285 އަށް އަރައިފި. އަދި މިހާތަނަށް މަރުވީ 1،458 މީހުން.\nއެލް ސަލްވާޑޯ އިން އިތުރު ފަސް މީހަކު މަރުވެ، މަރުވި މީހުންގެ އަދަދު 848 އަށް އަރައިފި. އަދި އިތުރު 98 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 29،175 އަށް އަރާފައި.\nހަންގޭރީ އިން އިތުރު 16 މީހަކު މަރުވެ، މަރުވި މީހުންގެ އަދަދު 781 އަށް އަރައިފި. އަދި އިތުރު 848 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 27،309 އަށް އަރާފައި.\nއޮސްޓްރޭލިއާ އިން އިތުރު ދެ މީހަކު މަރުވެ، މަރުވި މީހުންގެ އަދަދު 888 އަށް އަރައިފި. އަދި އިތުރު 18 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 27،096 އަށް އަރާފައި.\nދެކުނު ކޮރެއާ އިން އިތުރު ދެ މީހަކު މަރުވެ، މަރުވި މީހުންގެ އަދަދު 415 އަށް އަރައިފި. އަދި އިތުރު 77 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 23889 އަށް އަރާފައި.\nކްރޮއޭޝިއާ އިން އިތުރު ހަތަރު މީހަކު މަރުވެ، މަރުވި މީހުންގެ އަދަދު 284 އަށް އަރައިފި. އަދި އިތުރު 234 މީހަކު ފައްސިވެ ބަލި ޖެހުނު މީހުންގެ އަދަދު 16،827 އަށް ވަނީ އަރާފައި.\nޖޯޖިއާގައި އިތުރު 448 މީހަކު ފައްސިވެ، ބަލި ޖެހުނު މީހުންގެ އަދަދު 6،640 އަށް އަރައިފި. މިހާތަނަށް މަރުވީ 39 މީހުން.\nލިތުއޭނިއާ އިން އިތުރު 91 މީހަކު ފައްސިވެ ބަލި ޖެހުނު މީހުންގެ އަދަދު 4،784 އަށް އަރައިފި. މިހާތަނަށް މަރުވީ 92 މީހުން.\nބަހާމަސް އިން އިތުރު އެކަކު މަރުވެ، މަރުވި މީހުންގެ އަދަދު 96 އަށް އަރައިފި. އަދި އިތުރު 101 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 4،123 އަށް އަރާފައި.\nތައިލެންޑުން އިތުރު ފަސް މީހަކު ފައްސިވެ، ބަލި ޖެހުނު މީހުންގެ އަދަދު 3،469 އަށް އަރައިފި. މިހާތަނަށް މަރުވީ 59 މީހުން.\nއެސްޓޯނިއާ އިން އިތުރު 81 މީހަކު ފައްސިވެ ބަލި ޖެހުނު މީހުންގެ އަދަދު 3،450 އަށް އަރައިފި. މިހާތަނަށް 64 މީހުން ވަނީ މަރުވެފައި.\nބެލީޒް އިން އިތުރު އެކަކު މަރުވެ، މަރުވި މީހުންގެ އަދަދު 27 އަށް އަރައިފި. އަދި އިތުރު 49 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 1،992 އަށް އަރާފައި.\nލެޓްވިއާ އިން އިތުރު 44 މީހަކު ފައްސިވެ، ބަލި ޖެހުނު މީހުންގެ އަދަދު 1،868 އަށް އަރައިފި. މިހާތަނަށް މަރުވީ 37 މީހުން.\nނިއު ޒިލެންޑުން އިތުރު 12 މީހަކު ފައްސިވެ ބަލި ޖެހުނު މީހުންގެ އަދަދު 1،848 އަށް އަރައިފި. މިހާތަނަށް މަރުވީ 25 މީހުން.\nޓައިވާނުން އިތުރު އެކަކު ފައްސިވެ ބަލި ޖެހުނު މީހުންގެ އަދަދު 515 އަށް އަރައިފި. މިހާތަނަށް މަރުވީ ހަތް މީހުން.\nބޫޓަނުން އިތުރު އެކަކު ފައްސިވެ، ބަލި ޖެހުނު މީހުންގެ އަދަދު 282 އަށް އަރައިފި. މިހާތަނަށް މީހަކު މަރެއް ނުވޭ.\nމޫދު ލޮނުން ކޮވިޑް-19 ފެނިއްޖެ.\nMoodhu Lonun Covid-19 Fenijje https://t.co/6t6ykMIshj\nއެންޓިޖެން ޓެސްޓު ހެދުމާއި ބެހޭ ގައިޑްލައިނެއް ނެރުމަށް ހަމަޖެހިފައިވާ ކަމަށް ހެލްތް އެމަޖެންސީ އޮޕަރޭޝަން ސެންޓަރު (އެޗްއީއޯސީ) ގެ ތަރުޖަމާން ޑރ.ފާތުމަތު ނަޒްލާ ރަފީގް ރޭ ވިދާޅުވެއްޖެ.\nAntigen Testthah Hehdumaai Behey Guideline Eh Nerenee https://t.co/3NOUJ9tvky\nBREAKING | Covid-19: Brazil In Ithuru 952 Maruhttps://t.co/cWS2wJE6Mt\nRaajje In Covid Fenunuthaa 207 Dhuvas - Mihaaru Faruvaa Dhenee 1142 Meehakahhttps://t.co/3Hl2CZZWSG\nއިންޑިއާ އިން އިތުރު 86748 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 1179 މީހަކު މަރުވެއްޖެ. އެޤައުމުން މިހާތަނަށް ޖުމްލަ 6310267 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 98708 މީހަކު ވަނީ މަރުވެފައި.\nއެމެރިކާއިން އިތުރު 37947 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 890 މީހަކު މަރުވެއްޖެ. އެޤައުމުން މިހާތަނަށް ޖުމްލަ 7444300 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 211675 މީހަކު ވަނީ މަރުވެފައި.\nބްރެޒިލް އިން އިތުރު 33269 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 952 މީހަކު މަރުވެއްޖެ. އެޤައުމުން މިހާތަނަށް ޖުމްލަ 4813586 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 143962 މީހަކު ވަނީ މަރުވެފައި.\nއާޖެންޓީނާ އިން އިތުރު 14392 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 418 މީހަކު މަރުވެއްޖެ. އެޤައުމުން މިހާތަނަށް ޖުމްލަ 751001 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 16937 މީހަކު ވަނީ މަރުވެފައި.\nފްރާންސުން އިތުރު 12845 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 63 މީހަކު މަރުވެއްޖެ. އެޤައުމުން މިހާތަނަށް ޖުމްލަ 563535 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 31956 މީހަކު ވަނީ މަރުވެފައި.\nސްޕެއިން އިން އިތުރު 11016 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 177 މީހަކު މަރުވެއްޖެ. އެޤައުމުން މިހާތަނަށް ޖުމްލަ 769188 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 31791 މީހަކު ވަނީ މަރުވެފައި.\nއިސްރާއީލުން އިތުރު 8568 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 41 މީހަކު މަރުވެއްޖެ. އެޤައުމުން މިހާތަނަށް ޖުމްލަ 245494 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1569 މީހަކު ވަނީ މަރުވެފައި.\nރަޝިޔާ އިން އިތުރު 8481 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 177 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1176286 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 20722 މީހަކު ވަނީ މަރުވެފައި.\nއިނގިރޭސިވިލާތުން އިތުރު 7108 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 71 މީހަކު މަރުވެއްޖެ. އެޤައުމުން މިހާތަނަށް ޖުމްލަ 453264 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 42143 މީހަކު ވަނީ މަރުވެފައި.\nކޮލަމްބިއާ އިން އިތުރު 5637 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 170 މީހަކު މަރުވެއްޖެ. އެޤައުމުން މިހާތަނަށް ޖުމްލަ 829679 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 25998 މީހަކު ވަނީ މަރުވެފައި.\nއިރާގުން އިތުރު 4691 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 59 މީހަކު މަރުވެއްޖެ. އެޤައުމުން މިހާތަނަށް ޖުމްލަ 362981 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 9181 މީހަކު ވަނީ މަރުވެފައި.\nމެކްސިކޯ އިން އިތުރު 4446 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 560 މީހަކު މަރުވެއްޖެ. އެޤައުމުން މިހާތަނަށް ޖުމްލަ 738163 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 77163 މީހަކު ވަނީ މަރުވެފައި.\nއިންޑޮނީޝިއާ އިން އިތުރު 4284 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 139 މީހަކު މަރުވެއްޖެ. އެޤައުމުން މިހާތަނަށް ޖުމްލަ 287008 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 10740 މީހަކު ވަނީ މަރުވެފައި.\nޔޫކްރޭނުން އިތުރު 4027 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 64 މީހަކު މަރުވެއްޖެ. އެޤައުމުން މިހާތަނަށް ޖުމްލަ 208959 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 4129 މީހަކު ވަނީ މަރުވެފައި.\nއީރާނުން އިތުރު 3582 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 183 މީހަކު މަރުވެއްޖެ. އެޤައުމުން މިހާތަނަށް ޖުމްލަ 457219 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 26169 މީހަކު ވަނީ މަރުވެފައި.\nނެދަލޭންޑްސް އިން އިތުރު 3291 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 13 މީހަކު މަރުވެއްޖެ. އެޤައުމުން މިހާތަނަށް ޖުމްލަ 120845 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 6406 މީހަކު ވަނީ މަރުވެފައި.\nމޮރޮކޯ އިން އިތުރު 2470 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 42 މީހަކު މަރުވެއްޖެ. އެޤައުމުން މިހާތަނަށް ޖުމްލަ 123653 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 2194 މީހަކު ވަނީ މަރުވެފައި.\nޖަރުމަންވިލާތުން އިތުރު 2445 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 15 މީހަކު މަރުވެއްޖެ. އެޤައުމުން މިހާތަނަށް ޖުމްލަ 292911 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 9571 މީހަކު ވަނީ މަރުވެފައި.\nފިލިޕީންސުން އިތުރު 2426 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 58 މީހަކު މަރުވެއްޖެ. އެޤައުމުން މިހާތަނަށް ޖުމްލަ 311694 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 5504 މީހަކު ވަނީ މަރުވެފައި.\nރޯމޭނިއާ އިން އިތުރު 2158 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 33 މީހަކު މަރުވެއްޖެ. އެޤައުމުން މިހާތަނަށް ޖުމްލަ 127572 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 4825 މީހަކު ވަނީ މަރުވެފައި.\nBREAKING | Covid-19 Jehigen India In Ithuru 1179 Meehaku Maruvehjehttps://t.co/NVsLlvl2Xt\nDisney Ge 28,000 Muvazzafun Ge Vazeefaa Gellijjehttps://t.co/4bG3fZPDc5\nBREAKING | Covid-19 Jehunu Meehun Ge Adhadhu 34 Million Ah Araifihttps://t.co/z3o3Ul1SXh\nމިއަދަކީ ފާއިތުވި ދެހަފްތާއެއްހާ ދުވަހު ރާއްޖެ އިން އެންމެ ގިނަ މީހުން ކޮވިޑް-19 އަށް ފައްސިވި ދުވަހެވެ. މިއަދު 97 މީހަކު ކޮވިޑް-19 އަށް ފައްސިވިއެވެ. އޭގެ ތެރެއިން 44 މީހުންނަކީ ޕޮލިސް ޓްރޭނިސް ސްކޫލްގެ މަސައްކަތައް ރާއްޖެ އައި އިންޑިއާ މީހުންނެވެ. އެމީހުން ކޮވިޑް-19 އަށް ފައްސިވީ ކަރަންޓީން ނިންމުމަށްފަހު ކޮވިޑް-19 އަށް ޓެސްޓް ކުރިއިރުއެވެ. އެ ކްލަސްޓާ އިން މިހާތަނަށް 53 މީހަކު ވަނީ ފައްސިވެފައެވެ.\nއައްޑޫގައި ކަރަންޓީންގައި ތިބި ގިނަ ބަޔަކު ކޮވިޑް-19 އަށް ފައްސިވި ނަމަވެސް އެޗްއީއޯސީން މިރޭ ވިދާޅުވީ ކޮވިޑް-19 އަށް ފައްސިވި ބިދޭސީން ތިބީ ކަރަންޓީންގައި ކަމުން އިތުރު ބިރުވެރިކަމެއް ނެތް ކަމަށެވެ.\nމިއަދު ކޮވިޑް-19 އަށް ފައްސިވި މީހުންނާއި އެކު މިހާތަނަށް ރާއްޖެއިން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 10،291 އަށް އަރާފައެވެ.\nރާއްޖެ އިން ކޮވިޑް-19 ޖެހުނު މީހުންގެ ތެރެއިން މިހާތަނަށް ބަލިން ރަނގަޅުވި މީހުންގެ ޢަދަދު ވަނީ 9108 އަށް އަރާފައެވެ.\nރާއްޖޭގައި ކޮވިޑް-19 އެކްޓިވް ކޭސްތަކުގެ ޢަދަދު 1142 އަށް މިއަދު ވަނީ އަރާފައެވެ. 585 މީހަކު މިހާރު އައިސޮލޭޝަން ފެސިލިޓީތަކުގައި އެބަތިއްބެވެ. ރާއްޖެ އިން ކޮވިޑް-19 އަށް ފައްސިވި މީހުންގެ ތެރެއިން ހޮސްޕިޓަލުތަކުގައި އެޑްމިޓްކޮށްގެން ފަރުވާ ދެމުންދާ މީހުންގެ އަދަދު 75 އަށް މިހާރު ވަނީ މަދުވެފައެވެ.\nBREAKING NEWS: Covid-19: Miadhu Raajje In 97 Meehaku Fassivejje https://t.co/4NdrdwGlgA